5 million dollar libun, balaa dhiyaee Adeeb aai Shainee: Yameen\n5 މިލިއަން ޑޮލަރު ލިބުނު ބަލާ ދިޔައީ އަދީބާއި ޝައިނީ: ޔާމީން\nރައީސް ޔާމީން: ސިޔާސީ ގޮތުން ފަސް މިލިއަން ޑޮލަރު ލިބިވަޑައިގެންނެވި ކަމަށް ވިދާޅުވި - އަވަސް ފޮޓޯ\nސިޔާސީ ގޮތުން ފަސް މިލިއަން ޑޮލަރު ލިބިވަޑައިގެންނެވި ކަމަށާއި އެ ފައިސާ ބަލައި ވަޑައިގެންނެވީ ކުރީގެ ނައިބު ރައީސް އަހުމަދު އަދީބާއި ކުރީގެ ފިޝަރީޒް މިނިސްޓަރު މުހައްމަދު ޝައިނީ ކަމަށް ކުރީގެ ރައީސް އަބްދުﷲ ޔާމީން އަބްދުލްގައްޔޫމް މިއަދު ވިދާޅުވެއްޖެ އެވެ.\nރައީސް ޔާމީން ފަސް މިލިއަން ޑޮލަރު، އެމަނިކުފާނަށް ސިޔާސީ ގޮތުން ލިބިވަޑައިގެންނެވި ކަމަށް ވިދާޅުވި ނަމަވެސް އެއީ ކިހިނެއް ކޮންތާކުން ލިބިވަޑައިގެންނެވި ފައިސާއެއް ކަމެއް ވިދާޅެއް ނުވެ އެވެ. ނަމަވެސް ސައުދި އަރަބިއްޔާއިން ގިނަ އަދަދެއްގެ ފައިސާ ރައީސް ޔާމީނަށް ލިބިވަޑައިގެންނެވި ކަމާއި އެ ފައިސާތައް ރާއްޖެ ގެންނެވީ އަދީބާއި ޝައިނީ ކަމަށް ތުހުމަތު ކުރިން އޮތީ ކުރެވިފަ އެވެ.\nހައިކޯޓުގައި މިއަދު އޮތް ޝަރީއަތުގެ މަޖިލީހުގައި ރައީސް ޔާމީން ވިދާޅުވި ގޮތުގައި އެ ފަސް މިލިއަން ޑޮލަރު، ލޯންޗުކޮޅު ގޮއްވާލި ހާދިސާއާ ހަމައަށް ވެސް ހުރީ ކުރީގެ ނައިބު ރައީސް އަދީބުގެ އަތުގަ އެވެ. މީގެއިތުރުން ވެސް މިއަދުގެ ޝަރީއަތުގައި ރައީސް ޔާމީން ގިނަ ވާހަކަތަކެއް ދެއްކެވި އެވެ.\nމިއަދު ހައިކޯޓުގައި ކުރިއަށް ދިޔަ ޝަރީއަތުގެ މަޖިލީހަކީ ރައީސް ޔާމީންގެ މައްޗަށް ކުރިމިނަލް ކޯޓުން އިއްވާފައިވާ ފަސް އަހަރުގެ ޖަލު ހުކުމް، އެމަނިކުފާނު އިސްތިއުނާފު ކުރުމުން ކުރިއަށް ގެންދާ ޝަރީއަތުގެ ފަހު ބަސް އިއްވުމަށް ބޭއްވި އަޑުއެހުމެވެ. މި މައްސަލައަކީ ރައީސް ޔާމީންގެ އެކައުންޓަށް އެސްއޯއެފް ކުންފުނިން ޖަމާވި އެއް މިލިއަން ޑޮލަރު، އޭސީސީގެ އެކްސްކުރޯ އެކައުންޓަށް ޖަމާކުރުމުގެ ބަދަލުގައި އެ ސޭވިން އެކައުންޓަކަށް ޖަމާކޮށް އޭގެ މަންފާ ހޯދި މައްސަލައެވެ. ދައުލަތުން ބުނާ ގޮތުގައި އެސްއޯއެފްއިން ރައީސް ޔާމީންގެ އެކައުންޓަށް ޖަމާކުރި އެއް މިލިއަން ޑޮލަރަކީ ގދ. ވޮޑަމުލާ ކުއްޔަށް ދޫކޮށްގެން އެމްއެމްޕީއާރްސީއަށް ލިބުނު ފައިސާ އެވެ.\nއަޑުއެހުމުގައި ވާހަކަފުޅު ދައްކަވަމުން ރައީސް ޔާމީން ވަނީ އެއީ އެ ފައިސާ ނޫންކަން ބަޔާންކޮށް ދެއްވުމަށް މަސައްކަތް ކުރައްވާފަ އެވެ. އެގޮތުން އެމަނިކުފާނާ ވޮޑުމުލާއާ އެއްވެސް ގުޅުމެއް ނެތް ކަމަށާއި އެއީ އޮންނަ ރަށެއްކަން ވެސް އެނގިވަޑައިގެންނެވީ ކުރިމިނަލް ކޯޓުގެ ޝަރީއަތުގެ މަޖިލީހުގައި ކަމަށް ވިދާޅުވި އެވެ. އަދި، އެމަނިކުފާނާ ވޮޑުމުލާއާ ދައުލަތުން ގުޅުވަނީ އެއްވެސް އަސާސެއް އޮވެގެން ނޫން ކަމަށް ވެސް ވިދާޅުވި އެވެ.\n"މި މައްސަލަ ބެލި ފުލުހުންނަށް އެނގޭނެ ވޮޑުމުލާ ލިބިފައި އޮތީ ކޮން ބަޔަކަށްކަން، އެ ރަށަށް ބޭރުގެ ބަޔަކަށް ދިނުމުގައި އުޅުނީ އަދީބުގެ ގާތް އެކުވެރިން، އެ ރަށް ލިބުނީ އަދީބުގެ ވަރަށް ގާތް ދެ އެކުވެރިންނަށް،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވި ގޮތުގައި، އަދީބުގެ އަތުން ފައިސާ ހޯދުމަށް އެމަނިކުފާނު ގުޅުއްވި ކަމަށާއި ނަމަވެސް އެއީ ދައުލަތުގެ ފައިސާއެއް ނުވަތަ ވޮޑުމުލާގެ ފައިސާ ހޯދުމަށް ނޫން ކަމަށެވެ. އެމަނިކުފާނުގެ ގިނަ އަދަދެއްގެ ފައިސާ އަދީބުގެ އަތުގައި ހުރި ކަމަށާއި ލޯންޗުކޮޅު ހާދިސާއަށްފަހު އެ ފައިސާތައް ހޯދަން ބޭނުންވި ކަމަށެވެ. އަދީބުގެ އަތުގައި ހުރީ އެމަނިކުފާނަށް ސިޔާސީ ގޮތުން ލިބިވަޑައިގެންނެވި ފައިސާ ކަމަށެވެ. އަދިބު ވެސް އެކި ފަހަރު މަތިން އެ މޭރަމުން ވާހަކަ ދައްކަވާފައިވެ އެވެ.\n"އެއް މިލިއަން ޑޮލަރެއް ވެސް ނޫން އަޅުގަނޑުގެ އަދީބުގެ އަތުގައި ހުންނާނީ، ސިޔާސީ ގޮތުން ފަސް މިލިއަން ޑޮލަރު އަޅުގަނޑަށް ލިބުނު، އެއާ ހަވާލުވާން ދިޔާއީ ކުރީގެ ފިޝަރީޒް މިނިސްޓަރު ޝައިނީ އާއި އަދީބު، އެހެންވެ އެ ފައިސާ އަޅުގަނޑު ބޭނުންވީ، ދައުލަތުގެ ފައިސާ ދޭކަށް އަޅުގަނޑު ނުބުނަން،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވީ އެމަނިކުފާނަށް އެމްއެމްޕީއާރްސީގެ އެއްވެސް ޗެކެއް އަދި އެންޑޯސްކޮށްފައިވާ ޗެކެއް ވެސް ލިބިފައިނުވާ ކަމަށެވެ. އެސްއޯއެފްއިން އެމަނިކުފާނަށް އެއް މިލިއަން ޑޮލަރު ޖަމާކުރިއިރު ވެސް އެ އެކައުންޓްގައި ނުވަ އެއް މިލިއަން ނުވަ ލައްކައެއްހާ ޑޮލަރު ހުރި ކަމަށާއި އެހެންކަމުން އެ ތަނުން ވޮޑުމުލާގެ ފައިސާގެ ކަމަށް ދައުލަތުން އެ އެއް މިލިއަން ޑޮލަރު ކަނޑައަޅާ ގޮތަކާމެދު ވެސް ރައީސް ޔާމީން ސުވާލު އުފެއްދެވި އެވެ.\nރައީސް ޔާމީންގެ މާލީ ބަޔާނުގައި އެ އެއް މިލިއަން ޑޮލަރަކީ އަދީބު ދިން ކަމަށް ބުނާ ފައިސާއެއް ކަމަށް ބަޔާންކޮށްފައިވެ އެވެ. އެމަނިކުފާނު ވިދާޅުވި ގޮތުގައި، އެގޮތަށް މާލީ ބަޔާނުގައި ބަޔާންކުރީ އަދީބު އެހެން ވިދާޅުވަމުންދާތީ ކަމަށެވެ. އެ ފައިސާއާމެދު އެއްވެސް ޝައްކެއް އެމަނިކުފާނުގެ ނެތް ކަމަށާއި އެއީ އެމަނިކުފާނަށް އަދީބު ދޭން ޖެހޭ ފައިސާތަކެއް ކަމަށް އެނގިވަޑައިގަންނަވާ ކަމަށެވެ.\nއެހެން ނަމަވެސް އެ ފައިސާތައް އޭސީސީއާއެކު އެއްބަސްވުމެއް ހަދައި އެކްސްކުރޯ އެކައުންޓެއްގައި ބެހެއްޓުމަށް ނިންމީ އިންތިހާބަށް ނުކުންނައިރު ރައްޔިތުންގެ ހިތުގައި އެއްވެސް ޝައްކެއް އުފެދޭ ފައިސާ އަތުގައި ނުބަހައްޓައި އެއީ ދައުލަތުގެ ފައިސާއެއް ކަމަށްވާނަމަ އެ ފައިސާ ދައުލަތަށް ލިބޭނެ ގޮތް ހެދުމުގެ މަގުސަދުގައި ކަމަށެވެ.\nރައީސް ޔާމީންގެ މިއަދު ވާހަކަފުޅު ދެއްކެވީ ފަނޑިޔާރު ދެއްވި 10 މިނެޓްގެ ތެރޭގަ އެވެ. އޭގެ ކުރިން އެމަނިކުފާނުގެ ގާނޫނީ ވަކީލުންގެ ޓީމުން ވަނީ މައްސަލާގައި ހުލާސާ ގޮތެއްގައި ދައްކަން ބޭނުންވާ ވާހަކަތައް ދައްކަވާފަ އެވެ. އެގޮތުން އިސްތިއުނާފީ ނުކުތާގެ ގޮތުގައި ހުށަހެޅި 75 ނުކުތާގެ ތެރެެއިން ބައެއް ކަންކަން އަލުން ފާހަގަ ކުރެއްވި އެވެ.\nރައީސް ޔާމީންގެ ވަކީލް، ކުރީގެ ނައިބު ރައީސް މުހައްމަދު ޖަމީލު އަހުމަދު ވިދާޅުވީ ރައީސް ޔާމީން ކުރެއްވި ކުށެއް ސާފު ނުވާ ކަމަށެވެ. އޭސީސީގެ ތަހުގީގު އެއްވެސް ރިޕޯޓެއްގައި އެމަނިކުފާނަށް ތުހުމަތެއް ކޮށްފައިނުވާ ކަމަށާއި މަނީ ލޯންޑްރިންގެ ކުށުގެ ތުހުމަތަށް ސުވާލު ވެސް ކޮށްފައިނުވާ ކަމަށެވެ. އަދި، ވޮޑުމުލާގެ ފައިސާކަން ދައުލަތުގެ ކަނޑައެޅި އަސާސެއް ސާބިތުކޮށް ނުދެވޭ ކަމާއި އެހެންކަމުން މި މައްސަލާގައި ހިނގާފައިވާ ކޮރަޕްޝަންގެ އަމަލަކީ ކޮބައި ކަމެއް ވެސް ސާފު ނުވާ ކަމަށެވެ.\nދެން ޖަމީލު ފާހަގަ ކުރެއްވީ މި މައްސަލާގެ އެންމެ މުހިންމު ތިން ހެކިންގެ ހެކި ބަސް ބަލައިނުގަނެވޭނެ ސަބަބުތަކެވެ. އެގޮތުން އޭސީސީގެ ކުރީގެ ރައީސް މުއައްވިޒު ރަޝީދު ވަނީ ހެކި ބަސް ދެއްވަމުން ދޮގު ހަދާފައި ކަމާއި އެ ހެކި ބަސް ބަލައިގެނެގެން ނުވާނެ ކަމަށެވެ. އެގޮތުން ރައީސް ޔާމީންއާ ބައްދަލު ކުރެއްވި ކަމަށް މުއައްވިޒު ވިދާޅުވިއިރު އެކަމަށް ރައީސް ޔާމީނާއި އެ ބައްދަލުވުމުގައި ދެން ބައިވެރިވި ހަސަން ލުތުފީ އިންކާރު ކުރާ ކަމަށެވެ. އަދި ރައީސް އޮފީހާއި އޭސީސީއިން ވެސް އެ ބައްދަލުވުން ބޭއްވި ކަމުގެ އެއްވެސް ލިޔުމެއް ނެތް ކަމަށެވެ.\nދެން ފާހަގަ ކުރެއްވީ އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތާއި އަދީބަކީ ދެ ފާސިގުން ކަމަށްވާއިރު އެމީހުންގެ ހެކި ބަސް ބަލައިގަނެގެން ނުވާނެ ކަމަށެވެ. އެގޮތުން ޒިޔާތު ހެކި ބަސް ދެމުން ދައްކާފައިވާ ވާހަކަތަކާއި އޭގެ ކުރިން އެކި ގޮތްގޮތުން ނެރެފައިވާ ބަޔާންތަކާ ފުށުއެރުންތައް އެބަހުރި ކަމަށެވެ. އަދި، ރައީސް ޔާމީން ގުޅާ ކަމަށް ޒިޔަތު ވިދާޅުވާއިރު އެއަށް ބާރުދޭ އިތުރު ހެއްކެއް ދެއްކިފައިނުވާ ކަމަށެވެ. އަދި އަދީބު ދީފައިވާ ޓީވީ އިންޓަވިއުތަކާއި ބަޔާންތަކުން ރައީސް ޔާމީންގެ ފައިސާ އޭނާގެ އަތުގައި ހުރިކަން އެނގޭ ކަމާއި އެކަމަށް ޝަރީއަތުގެ މަޖިލީހުގައި ވެސް އިއުތިރާފުވިކަން ޖަމީލު ފާހަގަ ކުރެއްވި އެވެ.\nރައީސް ޔާމީންގެ ފަރާތުން ދެއްކި ވާހަކަތަކަށް ރައްދު ދެއްވަމުން ދައުލަތުގެ ވަކީލް އައިޝަތު މުހައްމަދު ވިދާޅުވީ މި މައްސަލައަކީ އޭސީސީއިން ހިންގި ތަހުގީގެއްގެ މައްޗަށް ކުރިއަށްދާ މައްސަލައެއް ނޫން ކަމަށެވެ. ނަމަވެސް މިއީ އެމްއެމްއޭއިން ފުލުހަށް ފޮނުވި އެސްޓީއާރްއެއްގެ މައްޗަށް ބިނާވެގެން ދިޔަ ތަހުގީގެއް ކަމަށެވެ. މި މައްސަލާގެ މެންޑޭޓް އޮތީ ފުލުހުންގެ ކަމާއި މި މައްސަލައާ އޭސީސީއިން ހިންގި ތަހުގީގާ ގުޅުމެއް ނެތް ކަމަށެވެ. އައިޝަތު ވިދާޅުވީ ފުލުހުންގެ ހިންގި ތަހުގީގުގައި މަނީ ލޯންޑްރިންގެ ތުހުމަތު އިއްވައި އެކަމާ ގުޅޭ ގޮތުން ރައީސް ޔާމީނާ ސުވާލުކޮށްފައިވާނެ ކަމަށެވެ.\nވަކީލް އައިޝަތު މުހައްމަދު ވިދާޅުވި ގޮތުގައި އެސްއޯއެފްއިން ރައީސް ޔާމީނަށް ޖަމާކުރީ ވޮޑުމުލާގެ ފައިސާކަން ސާބިތުވެ އެވެ. އެއީ ވޮޑުމުލާގެ ފައިސާ ނުލިބިގެން ރައީސް ޔާމީން ގުޅި ކަމާއި އެ ފައިސާ ލިބުމުން ގުޅުން ހުއްޓާލި ކަމަށް ހެކިވެރިން ބުނެފައިވާތީ ކަމަށެވެ. އަދި އެމްއެމްޕީއާރްސީއަށް ވޮޑުމުލާ ކުއްޔަށް ދޫކޮށްގެން ނޫން ގޮތަކަށް އެ ދުވަސްވަރު އެއް މިލިއަން ޑޮލަރު ލިބޭނެ ގޮތެއް ވެސް ނެތްކަން ފާހަގަ ކުރެއްވި އެވެ.\nއޭގެއިތުރުން ވިދާޅުވީ މުއައްވިޒު ރަޝީދު ހެކި ބަސް ދެމުން ދޮގު ހަދާފައި ނެތްކަން ސާފުވާ ކަމަށެވެ. އެއީ މައްސަލާގައި ހިމެނޭ ކިތާބީ ހެކިތަކުގައިވާ ކަންކަމާ މުއައްވިޒުގެ ހެކި ބަހާ ދިމާވާ ކަމަށެވެ. އަދި އަދީބާއި ޒިޔަތުގެ ހެކި ބަސް ވެސް ބަލައިގެންފައިވަނީ ރަނގަޅަށް ކަމަށް ވިދާޅުވި އެވެ. އެއީ ފާސިގުން ކަމަށް ބެލި ނަމަވެސް އެމީހުންގެ ހެކި ބަހަށް ބާރު ލިބޭ އެހެން ހެކި ހުރުމުން އެ ހެކި ބަހަށް ސުޕްރީމް ކޯޓުގެ އުސޫލުގައިވާ ގޮތުން ބަރުދަން ދެވޭނެ ކަމަށް އައިޝަތު ވިދާޅުވި އެވެ.\nމި މައްސަލާގައި ފަހު ބަސް އިއްވުމަށް ފުރުސަތު ދެއްވުމުން ރައީސް ޔާމީން އެދިވަޑައިގެންނެވީ ވަކީލުންނާ ބައްދަލު ކުރައްވައި ޖަވާބު ތައްޔާރުކުރުމަށް ފުރުސަތެއް ދެއްވުމަށެވެ. މިހާރު ވަކީލުންނާ ބައްދަލު ނުކުރެވޭ ކަމަށާއި 10 މިނެޓްގެ ފޯނު ކޯލަކުން ހުރިހާ މަޝްވަރާއެއް ނުކުރެވޭނެ ކަމަށް ރައީސް ޔާމީން ވިދާޅުވި އެވެ. އެހެންވެ ފަނޑިޔާރުންގެ ބެންޗުން ވަނީ ރައީސް ޔާމީންއާ ވަކީލުން ބައްދަލު ކުރެވޭނެ އިންތިޒާމް ހަމަޖެހޭތޯ ބެލުމަށް ދައުލަތަށް އަންގާފަ އެވެ.\nދައުލަތުން ވަނީ މާލެއިން ރަށްރަށަށް ދަތުރު ކުރުމަކީ މިހާރު ވެސް މަނާ ކަމަކަށްވާތީ، މިއަދުގެ އަޑުއެހުމަށްފަހު ރައީސް ޔާމީނަށް ވަކީލުންނާ ކޯޓުގައި ބައްދަލު ކުރެއްވުމުގެ ފުރުސަތު ހަމަޖައްސައިދެއްވުމަށް އެދިފަ އެވެ. ނަމަވެސް ވަކީލް ޖަމީލް ވިދާޅުވީ މިވަގުތު ވަކީލުންގެ ބައްދަލުވުމަށް ރައީސް ޔާމީންއަށް ފަސޭހަފުޅު ނޫން ކަމަށެވެ. އެހެން ވަގުތަކަށް އެ ބައްދަލުވުން ހަމަޖައްސަވައިދެއްވުމަށް އެދިވަޑައިގެންނެވި އެވެ.\nޝަރީއަތް އިތުރަށް ލަސްވެގެން ގޮސްދާނެކަން ފަނޑިޔާރުންނާއި ދައުލަތުން ފާހަގަ ކުރުމުން ވެސް ރައީސް ޔާމީން ބޭނުންފުޅުވީ އެގޮތެވެ. އެހެންވެ، ފަނޑިޔާރުން ވަނީ ވަކީލުންނާ ބައްދަލުކޮށް މަޝްވަރާ ކުރެވޭނެ އިންތިޒާމްތައް ހަމަޖެއްސޭތޯ ބެލުމަށްފަހު މާދަމާ އެންގުމަށް ދައުލަތަށް އަންގާފަ އެވެ. ދެން މި މައްސަލާގައި އަޑުއެހުމެއް ބާއްވާނީ ފަހު ބަސް އިއްވުމަށްޓަކަ އެވެ. އެ އަޑުއެހުން ތާވަލުކުރާނީ ވަކީލުންގެ ބައްދަލުވުމަށްފަހު އެވެ.\nރައީސް އަބްދުﷲ ޔާމީން ކުރީގެ ނައިބު ރައީސް އަހުމަދު އަދީބު ޑރ. މުހައްމަދު ޝައިނީ + ހައިކޯޓް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް އޭސީސީ ރައީސް ޔާމީންގެ ޝަރީއަތް


Idhikolhu thin memberaku hayyaru kuran ulhey kamah thuhumathu koffi | Mihaaru\nމަޖިލީހުގެ ތިން މެމްބަރުން. (ކ-ވ) މަހްލޫފް، އާޒިމް އަދި އަރީފް. - ފޮޓޯ: މިހާރު\nއިދިކޮޅު ތިން މެމްބަރަކު ހައްޔަރުކުރަން އުޅޭ ކަމަށް ތުހުމަތުކޮށްފި\n24 ސެޕްޓެމްބަރ 2017 - 14:525comments\nރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފާއި މެދުހެންވޭރު ދާއިރާގެ އަލީ އާޒިމް އަދި ނޮޅިވަރަމް ދާއިރާގެ ހުސެއިން އަރީފްގެ މައްޗަށް މާރާމާރީގެ ތުހުމަތުކޮށް ހައްޔަރުކުރަން އުޅޭ ކަމަށް އެ މެމްބަރުން މިއަދު ވިދާޅުވެއްޖެ އެވެ.\nމަޖިލީހުގެ އިދާރާ ކައިރީގައި ބޭއްވި ނޫސްވެރިންގެ ބައްދަލުވުމުގައި މަހްލޫފް ވިދާޅުވީ މަޖިލީހުގެ ޗެމްބަރަށް ވަން އެމްއެންޑީއެފްގެ ބައެއް އޮފިސަރުން ގައިގައި ޖަހައި، މާރާމާރީ ހިންގި ކަމަށް ބުނެ، މިލިޓަރީ ޕޮލިހުން ބޭނުންކޮށްގެން އެ މައްސަލަ ތަހުގީގު ކުރަމުން އަންނަ ކަމަށެވެ.\nޖުލައި 31 އިން ފެށިގެން، އަބްދުﷲ މަސީހު ރިޔާސަތުގައި އިންނަވައިގެން ޖަލްސާތައް ކުރިއަށް ގެންދިޔައީ ސިފައިންގެ އެހީތެރިކަމާ އެކުގަ އެވެ. އަދި އިދިކޮޅު މެމްބަރުންނާއި ސިފައިންނާ ދެމެދު ކޮންމެވެސް ވަރެއްގެ ހަމަނުޖެހުންތަކެއް ވެސް ހިނގި އެވެ.\nސިފައިންގެ ފުރިހަމަ ހިމާޔަތުގައި މަސީހު ޖަލްސާއެއް ކުރިއަށް ގެންދަވަނީ.\nމަހުލޫފް ވިދާޅުވި ގޮތުގައި ޕޮލިހުން މަސައްކަތް ކުރަނީ މަޖިލީހުގެ ތިން ވަނަ ދައުރުގެ ޖަލްސާތައް އަންނަ މަހު ފެށުމުގެ ކުރިން ތިން މެމްބަރުން ހައްޔަރުކުރާށެވެ. އަދި ޖަލްސާއަށް ވަން އެމްއެންޑީއެފްގެ އޮފިސަރުންނަށް މަޖުބޫރުކޮށްގެން ބަޔާން ނަގަމުން އަންނަ ކަމަށް ވެސް ވިދާޅުވި އެވެ.\nއޭނާ ވިދާޅުވީ މެމްބަރުން މާރާމާރީ ހިންގެވި ކަމަށް އެމްއެންޑީއެފްގެ އެއްވެސް މީހަކު ބުނެފައެއް ނުވެ އެވެ. އަދި އެފަދަ ކަމެއް ނުހިނގާ ކަމާއި އިދިކޮޅު މެމްބަރަކު ސިފައިންގެ އޮފިސަރެއްގެ ގައިގައި ޖަހާފައި ނުވާނެ ކަމަށް ވެސް މަހްލޫފް ވިދާޅުވި އެވެ.\nމަޖިލީހުގެ ޖަލްސާތައް ނުފެށެނީސް، ސިފައިން މަޖިލީހުގެ ޗެމްބަރަށް ވަނުމަކީ ގާނޫނުތަކާއި ގަވާއިދުތަކާ ހިލާފަށް ކުރެއްވި ކަމެއް ކަމަށް އޭނާ ވިދާޅުވި އެވެ.\n"މިއީ ވަރަށް ބޮޑަށް ކަންބޮޑުވާ ކަމެއް. ގަދަބާރުން، ބަޔަކު ލައްވާ ދޮގު ހެކިތަކެއް ހޯދައިގެން ބަޔާންތަކެއް ހޯދައިގެން ބިރު ގަންނަވައިގެން ވަޒީފާ އިން ވަކިކުރާނެ ކަމަށް ބުނެ ހިންގާ ބޮޑު ޖަރީމާ ވަގުތުން ހުއްޓާލުމަށް ގޮވާލަން،" މަހްލޫފް ވިދާޅުވި އެވެ.\nއާޒިމް ވިދާޅުވީ ކޮންމެ ކަހަލަ ތަހުގީގެއް ހިންގައި އަދަބު ދިޔަސް، ރައްޔިތުންގެ ހައްގުގައި ކުރާ މަސައްކަތް ހުއްޓުމަކަށް ނާންނާނެ ކަމަށެވެ. އަދި ޖަލަށް ލައި، ގޮނޑި ގެއްލުވާލި ނަމަވެސް، އެކަމާ ޖެހިލުންވެވަޑައިނުގަންނަވާނެ ކަމަށް ވެސް ވިދާޅުވި އެވެ.\n"އަޅުގަނޑު ކުރާ މަސައްކަތް ހުއްޓާނުލާ ކުރިއަށް ގެންދާނަން. އެ މަސައްކަތަކީ މެދު ހެންވޭރުގެ ރައްޔިތުން އަޅުގަނޑު އަނބުރާ ގެންނާނެ މަސައްކަތްތަކެއް ކަމަށް ގަބޫލުކުރާތީވެ، ގޮނޑި ގެއްލުވާލައި ޖަލަށްލި ނަމަވެސް، މި މަސައްކަތުގައި ދެމިހުންނާނަން،" އާޒިމް ވިދާޅުވި އެވެ.\nއަރީފް ވިދާޅުވީ ރައީސް އަބްދުﷲ ޔާމީންގެ ވެރިކަމަށް ވަޑައިގެންނެވި ފަހުން، ރައްޔިތުންނާއި ދުނިޔޭގެ ކުރިމަތީގައި ފުލުހުންނާއި ސިފައިންގެ މުއައްސަސާގެ އަގު ވެއްޓި ވެއްޔާއި މޮޑެވިގެންދާ މަންޒަރު ފެންނަ ކަމަށެވެ.\nފުލުހުންނާއި ސިފައިންނަކީ ކޮރަޕްޓް ބައެއް ކަމަށް ވިދާޅުވެ، ދެ މުއައްސަސާގެ އަގު ވައްޓާލީ ރައީސް ޔާމީން ކަމަށް ވެސް އޭނާ ވިދާޅުވި އެވެ. އެހެންވެ، ތާއީދެއް ނެތް ބޭފުޅެއްގެ ބޭނުންތައް ފުއްދުމަށް ދެ މުއައްސަސާގެ މީހުން މަސައްކަތް ނުކުރުމަށް އޭނާ ގޮވާލެއްވި އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު މެމްބަރު އަލީ އާޒިމް\nރައްޔިތުންގެ އަތުނުޖެހޭ ހިސާބަކަށް ނޭރޭނެ: މެމްބަރުން\nމަހްލޫފް ހައްޔަރު ކުރުމުން ޕީޖީއޭ އިން ކުށްވެރިކޮށްފި


Suarez ge molhu goal aa eku Barcelona dhe vana ah | Mihaaru\nކުޅިވަރު / ސްޕެނިޝް ލީގް\nސުއަރޭޒްގެ މޮޅު ގޯލާ އެކު ބާސެލޯނާ ދެ ވަނަ އަށް\nލަނޑު ޖެހުމަށް ފަހު ސުއަރޭޒް އުފާފާޅުކުރަނީ.-- ފޮޓޯ: އޭއެފްޕީ\nއައްޒާމް އަލިފުޅު, މިހާރު\n07 އޮކްޓޯބަރ 2019\nބާސެލޯނާ (އޮކްޓޫބަރު 7) - ލުއިސް ސުއަރޭޒް އޯވަހެޑް ކިކަކުން ޖެހި މޮޅު ގޯލާ އެކު 4-0 އިން ސެވިއްޔާ ބަލިކޮށް އެންމެ ފަހުގެ ޗެމްޕިއަން ބާސެލޯނާ ސްޕެނިޝް ލީގުގެ ދެ ވަނަ އަށް ޖެހިލައިފި އެވެ.\nބައިނަލްއަގުވާމީ މެޗުތަކަށް ލީގު މެދުކަނޑާލާއިރު ލީގުގެ އެއް ވަނައިގައި އޮތީ އަށް މެޗުން 18 ޕޮއިންޓާ އެކު ރެއާލް މެޑްރިޑް އެވެ. ބާސެލޯނާ ދެ ވަނައިގައި އޮތީ އަށް މެޗުން 16 ޕޮއިންޓް ހޯދައިގެންނެވެ. އެތުލެޓިކޯ މެޑްރިޑް ތިން ވަނައިގައި އޮތްއިރު، ރޭ ކުޅުނު މެޗުން ވަނީ ރެއާލް ވަަލޮޑޮލިޑާ ލަނޑެއް ނުޖެހި 0-0 އިން އެއްވަރުވެފަ އެވެ. އެތުލެޓިކޯ އަށް އަށް މެޗުން ލިބިފައިވަނީ 15 ޕޮއިންޓެވެ.\nމެޗު ފަށައިގެން 27 ވަނަ މިނިޓްގައި ސުއަރޭޒް އޯވަހެޑް ކިކަކުން ލަނޑު ޖެހީ ސެމޭޑޯ ނަގައިދިން ހުރަހަކުންނެވެ. މިދިޔަ ހަފްތާގައި ޗެމްޕިއަންސް ލީގުގައި އިންޓަ މިލާން ކޮޅަށް ދެ ގޯލު ޖެހި ސުއަރޭޒް ފަހަކަށް އައިސް ހުރީ ރަނގަޅު ފޯމެއްގަ އެވެ. ފުރަތަމަ ހާފް ނިމުމުގެ ކުރިން ބާސެލޯނާގެ އަނެއް ދެ ގޯލު ޖެހީ އާޓޫރޯ ވިޑާލް އާއި އޮސްމާން ޑެމްބެލޭ އެވެ.\nބާސެލޯނާގެ ފަހު ގޯލު ޖެހީ ދެ ވަނަ ހާފުގައި ޓީމުގެ ކެޕްޓަން ލިއޮަނަލް މެސީ އެވެ. ސީޒަނުގައި މެސީ ކާމިޔާބުކުރި ފުރަތަމަ ގޯލު ޖެހީ ހިލޭޖެހުމަކުންނެވެ. ބާސެލޯނާ އިން މި މެޗު ނިންމާލީ ނުވަ ކުޅުންތެރިންނާ އެކު އެވެ. އެއީ މެޗުގެ 87 ވަނަ މިނިޓްގައި އެ ޓީމުގެ ރޮނާލްޑް އަރައުހޯ އާއި ޑެމްބެލޭ އަށް ރަތް ކާޑު ދެއްކުމުންނެވެ. އަރައުހޯ އަށް ރަތް ކާޑު ދެއްކީ ސެވިއްޔާގެ ހަވިއޭ ހެނާންޑޭޒަށް ފައުލުކުރުމުންނެވެ. އަދި ޑެމްބެލޭ އަށް ދެ ވަނަ ރީނދޫ ކާޑާ އެކު ރަތެއް ދެއްކީ ރެފްރީގެ ނިންމުމާ މެދު މާ ބޮޑަށް ހިތްހަމަނުޖެހުން ފާޅުކުރުމުންނެވެ.\nމެޗަށް ފަހު ބާސެލޯނާގެ ކޯޗު އާނެސްޓޯ ވަލްވޭޑޭ ބުނީ މި ވަގުތު ހާލަތު އޮތްގޮތުން މިއީ ބާސެލޯނާ އަށް ވަރަށް މުހިއްމު މޮޅެއް ކަމަށާއި ސީޒަންގެ ފެށުން އެންމެ ރަނގަޅަށް ނުދިއުމުން ހަމަޔަކަށް އެޅެން ވީހާވެސް ގިނަ މެޗުތަކަކުން މޮޅުވުން މުހިއްމު ކަމަށެވެ.\nސްޕެނިޝް ލީގް ބާސެލޯނާ ލުއިސް ސުއަރޭޒް\n9 ކޮމެންޓް, 19 ރިއެކްޝަންސް\nމޮޅުވެއްޖިިއްޔާ މެސީ.. ބަލި ވެއްޖިއްޔާ އާނެސްޓޯ ވަލްވޭޑޭ.\nމެސީ ހަބޭސް ބާސާ ހަބޭސް.... މެސީއަށް ނުރުހުމުގެ އެއްޗެއް ބުނެލާނެ މީހަކުވެސް ނެތްތަ؟\nމެސީ ފިޓްވީ ބާސާވެސް ފިޓްވީ..\nއަދިވެސް އެއްކޮށް ފިޓެއްނުވޭ. އިންޓަނޭޝަނަލް ބްރޭކަށްފަހު ފިޓްވާނެކަމަށް އުންމީދުމިކުރަނީ. މެޗްގެ ރިދަމް ހޯދަން އަދި އެއް މެޗުވަރު ފުރިހަމަ ކުރަންޖެހޭނެ. މެސީ ފިޓްނޫނަސް އޭނަވަރުގެ ކުޅުންތެރިޔެއް ދަނޑުމަތީގައެއް ނުހުރޭ. ރޭގަވެސް ރޭޓިންގްއަށް 10.\nރޭގެ މެޗު ބެލި މީހަކަށް އިނގޭނެ ރެފްރީ ބައޭސްޑް ވެފަހުރި މިންވަރު. ލަހޯޒަކީ ޓެބަސްއާއި ޕެރޭޒްގެ ޕަޕެޓެއް. އޭނަ ބެލީ ބާސާ ކުޅުންތެރިޔަކަށް ކާޑެއް ދެއްކޭނެ ވަގުތަކަށް. ޑެމްބެލޭ ރެފްރީޔާ ދިމާލަށް ބުނީ ކަލޭ ވަރަށް ވަރަށް ގޯހޭ. އެހެން ބުނުމާއެކު ދެއްކީ ސީދާ ރަތް ކާޑެއް. މިވާހަކަ ދައްކަން އަންނި، ނިއުމާ، ލޯންސްޓާ އަދި ނިތާގައި ބާސާޔަށް ޒާތީ ހަސަދަ ލާފަ ތިބޭ މީހުން ދެކޮޅުހަދާނެ. ބާސާޔަށް ކިރިޔާވެސް އެހީޔެއް ލިބޭއިރަށް ކޮމެންޓް ސެކްޝަން ފުރާލާނެ.\nރެއަކީ ޔޫރަޕްގެ ފުޓްބޯޅައިގަ އުފާވެރިކަން ގެނެސްދިން ނަތީޖާތަކެއް ފެނިގެންދިޔަ ރެއެއް.#ވިސްކައެލްބާސާ #ވިސްކައެލްބާސާ . ވ.ވެދުން\nރަދީފްގެ ޓީމްތައް މޮޅުވީމަތަ ތިހެން ބުނީ. ސިޓީ ބަލިވުމުން ހަމަގައިމުވެސް އަހަރެން ވަރަށް ދެރަވިން.\nސެމޭޑޯ މީ މޭން އެކޭ. ރައިޓް ބެކް ގަ ހުރެފަ ބޯޅަ ހިފައިގެން އަރިމަތިން ދުވެފަ އަރާއިރު ވަރަށް ސަޅި. ސެމޭޑޯގެ އެފޯޓަށް ސާބަސް ހަމަ.\nސަމޭޑޯ ރޭގަ ކުޅުނީ ލެފްޓް ބެކަކަށް. އޭނަގެ ވީކް ފަޅިގަ ކުޅެ ދެއްކީ ތަޢުރީފު ޙައްޤު ކުޅުމެއް.


Smartphone in Bloatware foheleven jehey: EU | Mihaaru\nޓެކްނޮލޮޖީ / އީޔޫ\nސްމާޓްފޯނުން ބްލޯޓްވެއާ ފޮހެލެވެންޖެހޭ: އީޔޫ\nސްމާޓްފޯނުތައް ފެކްޓަރީން ނެރޭއިރު އަޅާފައި ހުންނަ އެޕްލިކޭޝަންތައް ފޮހެލެވެން ޖެހޭ ކަމަށް އީޔޫ ބުނޭ\n03 އޮކްޓޯބަރ 2020 - 06:24\nސްމާޓްފޯނުތައް ފެކްޓަރީން ނެރޭއިރު އަޅާފައި ހުންނަ ސޮފްޓްވެއާ – "ބްލޯޓްވެއާ" – އަކީ ފޯނު ބޭނުންކުރާ މީހުންނަށް ކަމުދާ އެއްޗެއް ނޫން ކަމަށާއި އެ ފަދަ ކޮންމެ އެޕްލިކޭޝަނަކީ ފޯނުތައް ބޭނުންކުރާ މީހުން އެދޭ ކޮންމެ އިރަކު ވެސް ފޮހެލެވެން ޖެހޭނެ އެއްޗެއް ކަމަށް ޔޫރަޕިއަން ޔޫނިއަނުން ބުނެފި އެވެ.\nސްމާޓްފޯން އުފައްދާ ކުންފުނިތަކުން އަމަލުކުރުން ލާޒިމްވާ ގޮތަށް އީޔޫ އިން ހަދާ އާންމު ގަވާއިދެއްގައި ބުނަނީ، ފޯނު ބޭނުންކުރުމަށްޓަކައި ސެޓިން ހަދަމުން ދާއިރު، ފޯނު ބޭނުންކުރާ މީހުން ނޭދޭ އެޕްލިކޭޝަނެއް ނަމަ އެ އުނިކުރެވޭނެ ގޮތެއް އޮންނަން ވާނެ ކަމަށެވެ. އަދި އެ ފަދަ އެޕްލިކޭޝަނެއް އުނިކުރުމަކުން ފޯނުގެ އޮޕަރޭޓިން ސިސްޓަމް ބަލިކަށިވެގެން ނުވާނެ ކަމަށެވެ.\nސްމާޓްފޯން އުފައްދާ ކުންފުނިތަކުން ހީކުރަނީ، ފެކްޓަރީން ފޯނު ނެރޭއިރު އެޕްލިކޭޝަން އަޅާފައި ހުރުމުން ބޭނުންކުރާ މީހުން ގަޔާވާނެ ކަމަށެވެ. ނަމަވެސް، މިކަން ވެފައި ވަނީ ބޮޑު ރިހުމަކަށެވެ. ފޯނު އުފައްދާ ކުންފުނިތަކުންނާއި ޚިދުމަތްދޭ ކުންފުނިތަކުގެ ބޭނުންތަކަށް، ފޯނަށް އަޅާފައި ހުންނަ އެޕްލިކޭޝަންތައް ލޯޑްނުކޮށްގެން ފޯނު ބޭނުންނުކުރެވި އެތައް އިރެއް ހޭދަކުރަން ޖެހުނު ޒަމާން ގިނަ ބަޔަކު ވަނީ ތަރުޖިބާކޮށްފަ އެވެ.\nޓެކްނޮލޮޖީ ކުރިއަރައިގެން އައިލެއް ބާރުކަމުން ޒަމާނީ ސްމާޓްފޯނުތައް ވަނީ ގެދޮރު އެޅޭހާ ޖާގަ ތަނަވަސްވެފަ އެވެ. މީގެ ޒަމާންތަަކެއް ކުރިން ފޯނުގެ ސްޓޯރޭޖް 16/32ޖީބީ ގައި އުޅުނުއިރު ބްލޯޓްވެއާތަކާ ހެދި މުހިންމު ކިތަންމެ އެޕްލިކޭޝަނެއް ފޯނަށް އެޅޭނެ ގޮތް ވަނީ ނުވެފަ އެވެ.\nފޯނުތަކުގެ ސްޓޯރޭޖް ނުހަނު ތަނަވަސްވެފައި ވާ މި ޒަމާނުގައި ވެސް ބްލޯޓްވެއާގެ އުނދަގޫ ދޭތެރެ ދޭތެއިން ކުރެ އެވެ. މިއީ އެކަމަކު ސްމާޓްފޯން އުފައްދާ ބައެއް ކުންފުނިތަކުން މިހާރު ކުރާ ކަމެކެވެ. އެހެންވެ، އިޔޫ އިން މި ގަވާއިދު އަމާޒުކުރަނީ ވެސް މި ބުނި މަދު ކުންފުންޏަކަށް ރައްދުވާ ގޮތަށް، މި އުނދަގޫ މުޅިން ނައްތާލުމަށެވެ.\nސެމްސަންގް އީޔޫ ސްމާޓް ފޯން ސްމާޓް ސޮފްޓްވެއާ\n0 ކޮމެންޓް,9ރިއެކްޝަންސް


Raajje ge kulivarah gonjehun bodu ahareh Raajje ge kulivarah gonjehun bodu ahareh\nރާއްޖޭގެ ކުޅިވަރަށް ގޮންޖެހުން ބޮޑު އަހަރެއް\nނިމިގެން ދިޔަ އަހަރަކީ ރާއްޖޭގެ ކުޅިވަރުގައި އެންމެ ގޮންޖެހުން ބޮޑުވި އަހަރަށް ވެގެންދާނެ އެވެ. އެންމެ ބޮޑަށް ގޮންޖެހުމަކަށްވީ ކުޅިވަރު އެސޯސިއޭޝަންތަކަށް ކުރިމތިވި އިންތިހާބީ މައްސަލަތަ ކެވެ. އިންތިހާބީ މައްސަލައެއްގައި، ލޮޅުމެއް ނާރާ ކުރިއަށް ދިޔަ ދެ އެސޯސިއޭޝަނަކީ ޓީޓީ އެސޯސިއޭޝަނާއި އެތުލެޓިކްސް އެސޯސިއޭޝަން އެކަންޏެވެ.\nއެންމެ ބޮޑަށް ހާލުގައި ޖެހުނު އެސޯސިއޭޝަނަކީ ރާއްޖޭގެ އެންމެ ބޮޑު ކުޅިވަރު އެސޯސިއޭޝަން ކަމަށްވާ ފުޓްބޯޅަ އެސޯސިއޭޝަނެވެ. އެފްއޭއެމް އާއި ފުޓްބޯޅަ އަށް ކުރިމަތިވި މައްސަލަތަކުގެ ބޮޑުކަމުން އެވާހަކަ ހާއްސަކޮށް ދައްކަލަން ބޭއްވުމަށް ފަހު އެހެން އެސޯސިއޭޝަންތަކާއި ކުޅިވަރު ތަކަށް ކުރިމަތިވި މައްސަލަ ތަކަށް ޖެހިލަމާ ހިނގާށެވެ.\nކުޅިވަރުގައި އެއް އަހަރުތެރޭ ދެ އިންތިހާބެއް ބާއްވަން ޖެހުނީ ފުޓްބޯޅަ އާއި ވޮލީ އަށެވެ. އަދި އިންތިހާބުގެ މައްސަލަ އެއް ކޯޓު މަރުހަލާއާ ހަމަޔަށް ދިޔަ އެސޯސިއޭޝަނަކީވެސް ވީއޭއެމް އެވެ. މާރިޗް މަހު 17 ވަނަ ދުވަހު ބޭއްވި ވީއޭއެމްގެ އިންތިހާބުގައި ކުރީގެ ތިން ދައުރުގައި ރައީސް ކަން ކުރެއްވި މުހައްމަދު ރިޔާޒުއާ ވާދަ ކުރެއްވީ މަޖިލިސް މެންބަރު މަހައްމަދު ނަޝީދު (ކާނަލް) އެވެ.\nއިންތިހާބު ދެ ފަހަރަށް ވޯޓް ލައިގެން ވެސް ދެ ބޭފުޅުން ވޯޓްގައި އެއްވަރު ވުމުން، މައްސަލަ ނިންމަން ހަވާލުވީ ވީއޭއެމްގެ އެކްސްކޯ އަށެވެ. އެއީ އެ އެސޯސިއޭޝަންގެ ގަވާއިދުގައި ބުނެފައިވަނީ ދެ ބުރުންވެސް ވޮޓް އެއްވަރުވެއްޖެ ނަމަ، ދެން ގޮތެއް ނިންމާނީ ހިނގަމުންދާ ދައުރުގެ އެކްސްކޯއިން ނެވެ. ރިޔާޒުގެ ރައީސް ކަމުގެ ދައުރުގައި އޮތް އެކްސްކޯ އިން ނިންމީ އޭނާ އަށް ތާއީދު ކުރުމަށެވެ.\nއެކްސްކޯ ނިންމުމުން ރިޔާޒު ރައީސް ކަމަށް ވަޑައިގެންނެވި ނަަމަވެސް، އިންތިހާބުގެ މައްސަލަތައް ފެންމތިވާ ފެށިއެވެ. އިންތިހާބުގެ ކުރިން ކާނަލްު ވަނީ ވޯޓް ދިނުމުގެ ޝަރުތު ހަމަވެފައިވަ ކުލަބުތަކަށް ވޯޓް ދިނުމުގެ ފުރސަތު ނުލިބޭ ކަމަށް ބުނެ ޝަކުވާ ހުށަހަޅާފަ އެވެ. ނަމަވެސް އިންތިހާބީ ކޮމިޓީން ނިންމީ، އެވަގުތަކީ ޝަކުވާ ހުށަހެޅުމުގެ ފުރުސަތު އޮންނަ ވަގުތު ނޫން ކަމަށެވެ.\nއިންތިހާބުގައި ވޯޓް ދިނުމުގެ ހައްގުވާ ކުލަބުތައް ހުރިއިރު، އެކުލަބުތަކަށް ވޯޓް ދިނުމުގެ ހައްގު ނުލިބުމަކީ އިންތިހާބު ނަތީޖާ އޮޅުވާލުމަށް ކޮށްފައިވާ ކަމެއް ކަމަށް ބުނެ، ކާނަލްގެ ފަރާތުން މައްސަލަ ސިވިލް ކޯޓަށް ހުށަހެޅި އެވެ.\nއެންމެ ފަހުން މައްސަލައިގެ ތެރެއަށް ވަނީ ކޮމިޝަނާ އޮފް ސްޕޯޓްސް އަހްމަދު ނަޝީދު (ޑޭވް) އެވެ. ކުޅިވަރުގެ ގާނުނުން އޭނާ އަށް ލިބިދޭ ބާރުގެ ދަށުން، އިންތިހާބު ބާތިލުކޮށް 30 ދުވަހުގެ ތެރޭގައި އަލުން ބޭއްވުމަށް އޮލިމްޕިކް ކޮމިޓީ އަށް ޑޭވް އެންގެވި އެވެ.\nއޭރު ވީއޭއެމްގެ އިންތިހާބާ ގުޅޭ މައްސަލައެއް އޭސީސީއިން ވެސް ދިޔައީ ބަލުމުން ނެވެ. ކޮމިޝަނާ އޮފް ސްޕޯޓްސް އިންތިހާބު ބާތިލު ކުރިކަން އެނގުމުން، ވީއޭއެމުން ވަނީ މައްސަލަ ސްޕޯޓްސް ކައުންސިލަށް ހުށަހަޅާފަ އެވެ. ވީއެއެމުން ހުށަހަލާފައިވަނީ އެ އެސޯސިއޭޝަންގެ އިންތިހާބު ބާތިލު ކުރުމުގެ ހައިސިއްޔަތު ކޮމިޝަނާ އޮފް ސްޕޯޓްސް އަށް ލިބިގެން ނުވާ ކަމަށެވެ.\nއިންތިހާބު ބާތިލު ކޮށް، އިންތިހާބު އަލުން ބާއްވަން އޮލިމްޕިކް ކޮމިޓީއަށް ސްޕޯޓްސް ކޮމިޝަނާ އެންގެވި އެންގުން، ބަންޑަރާނައިބުގެ ލަފައެއް ލިބެންދެން ވަގުތީ ގޮތުން މަޑުޖައްސާލުމަށް ސްޕޯޓްސް ކޮމިޝަނަރާއި އޮލިމްޕިކް ކޮމިޓީ އަށް ޔޫތު މިނިސްޓްރީން އެންގިއެވެ.\nއެންމެ ފަހުން ވީއޭއެމްގެ އިންތިހާބު މައްސަލަ ހިލުވާލީ ހޯމް މިނިސްޓްރީން ނެވެ. ސެޕްޓެމްބަރު މަހު އެ މިނިސްޓްރީން އިންތިހާބު ބާތިލު ކުރިއެވެ. ހޯމް މިނިސްޓރީން ބުނީ އިންތިހަބު ސައްހަ ވާނެ އެއްވެސް ހަމައެއް ނެތް ކަމަށެވެ. ހޯމް މިނިސްޓްރީގެ ޑެޕިޔުޓީ މިނިސްޓަރު އަދި ޖަމްއިއްޔާތަކާ ބެހޭ ރަޖިސްޓާ ޔޫސުފް އަބްދުލް ގަފޫރު (ޔޫސޭ) ވިދާޅުވީ މާރިޗް މަހު 17 ވަނަ ދުވަހު އިންތިހާބު ކުރި އެކްސްކޯ އޭރުވެސް ރަޖިސްޓްރީ ނުކުރާ ކަމަށެވެ. އެއީ އިންތިހާބާ ގުޅޭ މައްސަލައެއް ހޯމް މިނިސްޓްރީގެ ލީގަލް ޑިޕާޓްމެންޓުން ބަލަމުން ދާތީ ކަމަށެވެ.\nހޯމް މިނިސްޓރީން ފަހުން ވަނީ ވީއޭއެމްގެ އިންތިހާބު ބޭއްވުމަށާއި ބާސްކެޓްބޯލް އެސޯސިއޭޝަންގެ އިންތިހާބު ބޭއްވުމަށް ވަގުތީ ކޮމިޓީ އެއް އެކުލަވާލާފަ އެވެ. އެކޮމިޓީގެ ބެލުމުގެ ދަށުން ވިއޭއެމުން އިންތިހާބު ބައްވާފައި ވަނީ ސެޕްޓެމެބަރު މަހުގެ 29 ވަނަ ދުވަހުއެވެ. އެ އިންތިހާބުން ވީއޭއެމްގެ ރައީސް ކަމަށް ވަޑައިގެން ނެވީ ކުރީގެ ވޮލީ ކުޅުންތެރިޔާ އަދި ގައުމީ ފުޓްބޯޅަ ޓީމުގެ މެނޭޖަރުކަންވެސް ކުރި މުހައްމަދު ލަތީފެވެ.\nބާސްކެޓްބޯޅަ އެސޯސިއޭޝަން (އެމްބީއޭ) އަށް ޖެހުނު ހާލު ވަކި ކުޑަ އެއް ނޫނެވެ. އެމްބިއޭގެ ކުރިން އޮތް އެކްސްކޯގެ ދައުރު ހަމަވީ މިއަހަރުގެ ޖުލައި މަހު 15 ވަނަ ދުވަހު އެވެ. ދައުރު ހަމަވިރުވެސް އިންތިހާބު ނުބޭއްވުނީ، އިންތިހާބުގެ ކަންކަން ނިންމަން ބާއްވަން އުޅުނު އެކްސްކޯ ބައްދަލުވުން، އެތައް ފަހަރެއްގެ މަތިން ބާއްވަން އުޅުނު ނަމަވެސް ބައްދަލުވުމުގެ ކޯރަމް ހަމަ ނުވުމުން ނެވެ.\nއެންމެ ފަހުން މައްސަލައިގެ ތެރެއަށް ވަނީ އޮލިމްޕިކް ކޮމިޓީ އާއި ސްޕޯޓްސް ކޮމިޝަނަރު ގެ އޮފީހުންނެވެ. އޮލިމްޕިކް ކޮމިޓީ އާއި ސްޕޯޓްސް ކޮމިޝަނަރުގެ އޮފީހުން ފަސް މެންބަރުންގެ މައްޗަށް އެކުލަވާލި ކޮމިޓީން އިންތިހާބު ބާއްވަން ތައްޔަރުވެ، ކުރިމަތިލުމުގެ ފުރުސަތު ހުޅުވާލައި އިންތިހާބަށް ކެނޑިޑޭޓުންގެ ނަންތައް ފައިނަލުވެސް ކުރިއެވެ.\nނަމަވެސް ހުށަހެޅުނު ޝަކުވާއަކާ ގުޅިގެން ކަމަށް ބުނެ ހޯމް މިނިސްޓްރީން ވަނީ އިންތިހާބު މަސައްކަތް ހުއްޓާލުމަށް އޮލިމްޕިކް ކޮމިޓީ އަށް އަންގާފަ އެވެ. އެންމެ ފަހުން ބާސްކެޓްބޯޅަ އެސޯސިއޭޝަންގެ ތެރެއަށް ވަނީ ހޯމް މިނިސްޓްރީންނެވެ. ހޯމްމިނިސްޓްރީގެ ފަސް މެންބަރުންގެ ކޮމިޓީން އިންތިހާބު އިއުލާން ކޮށް އިންތިހާބު ބޭއްވީ އޮކްޓޫބަރު މަހު 20 ވަނަ ދުވަހުއެވެ.\nއިންތިހާބު ބާއްވައި އިންތިހާބު ނަތީޖާ އިއުލާން ކުރިތާ ކުޑަ އިރުކޮޅެއް ނުވަނިސް އިންތިހާބުވި ރައީސް މައްޗަންގޮޅި ދެކުނު ދާއިރާގެ މެންބަރު އަބްދުﷲ ސިނާން އިއުލާން ކުރެއްވީ "އިސްތިއުފާ ދީފިން" ކަމަށެވެ. މިއީ ރާއްޖޭގެ ކުޅިވަރު ހަޔާތުގައި އައި ތަފާތު ވަގުތު ކޮޅެކެވެ. އެސޯސިއޭޝަންތައް އިންތިހާބު ކުރަން ފެށީން ސުރެ މިފަދަ މައްސލައެއް ފެންމަތިވެފައެއް ނުވެއެވެ. މަގާމަށް އިންތިހާބު ކުރީތާ ކުޑަ އިރުކޮޅެއް ނުވަނިސް އިސްތިއުފާ ދެއްވުމެވެ.\nނަމަވެސް ސިނާންގެ އިސްތިއުފާ ހޯމް މިނިސްޓްރީން ގަބޫލެއް ނުކުރި އެވެ. ހޯމް މިނިސްޓްރީގެ އެޕީލްއަކީ، ހިންގާ ކޮމިޓީގެ ގާނޫނީ ހައިސިއްޔަތު ލިބިފައި ނެތް ވަގުތެއްގައި އިސްތިއުފާ ދެއްވިކަން އިއުލާން ކުރިއަސް އެކަން ބަލައި ގަނެވޭނެ ހަމައެއް ނެތް ކަމަށެވެ. ހިންގާ ކޮމިޓީ އަށް ގާނޫނީ ހައިސއްޔަތު ލިބެނީ ހޯމް މިނިސްޓްރީގައި ރަޖިސްޓްރީ ކުރުމަށް ފަހު އެވެ.\nހިންގާ ކޮމިޓީ ރަޖިސްޓްރީ ކުރި ފަހުން ސިނާން އިސްތިއުފާ ދެއްވިއެވެ. ސިނާން އިސްތިއުފާ ދެއްވީ އޭނާއާ އެކު ވަޑައިގެންވި ޓީމުގެ ގިނަ މެންބަރުންނަށް ކާމިޔާބު ނުލިބުމުން ނެވެ.\nސިނާންގެ އިސްތިއުފާ ދެއްވުމުން އެމްބީއޭ އިން ވަނީ ޑިސެމްބަރު މަހު 17 ވަނަ ދުވަހު ރައީސް ކަމުގެ އިންތިހާބު ބާއްވައި ރައީސް ކަމަށް ބޭފުޅަކު އިންތިހާބު ކޮށްފައެވެ. ރައީސް ކަމަށް އެންމެ ފަހުން އިންތިހާބު ކުރީ އެންމެ ފުރަތަމަ ބޭއްވި އިންތިހާބުގައި ސިނާން އާ ވާދަކޮށް ނާކާމިޔާބުވި އެމްއާރްޑީސީ ޑެޕިޔުޓީ މެނޭޖިން ޑިރެކްޓާ އަހްމަދު މަމްދޫހް (މަންޑޭ) އެވެ.\nބެޑްމިންޓަން އެސޯސިއޭޝަނުން ވަނީ ހަތަރު ފަހަރެއްގެ މަތިން އިންތިހާބު ބާއްވަން އިއުލާން ކޮށްފަ އެވެ. ނަމަވެސް ހޯމް މިނިސްޓރީގެ އޭގެ ތެރެއަށް ވަދެ އިންތިހާބު ކަންކަން މަޑު ޖައްސާލަން ކޮންމެ ފަހަރަކުވެސް އަންގަ އެވެ. ހޯމް މިނިސްޓރީން ބުނަނީ އިންތިހާބާ ގުޅޭ ގޮތުން ހުށަހެޅިފައިވާ ޝަކުވާއަކާ ގުޅިގެން އިންތިހާބު ފަސް ކުރަން އެންގީ ކަމަށެވެ.\nތިން ވަނަ ފަހަރު އިންތިހާބު އިއުލާންކޯށް އިންތިހާބު ބާއްވަން ބެޑްމިންޓާން އެސޮސިއޭޝަންގެ މެންބަރުން ޖަމާވި ނަމަވެސް އިންތިހާބު ނުބޭއްވުނީ، އިންތިހާބު އޮޒާވް ކުރުމަށް ހޯމް މިނިސްޓްރީން ފޮނުވަންޖެހޭ އޮބްޒާވަރުން ނުފޮނުވުމުން ނެވެ.\nއެންމެ ފަހުން ހަތަރު ވަނަ ފަހަރު އިންތިހާބު އިއުލާން ކޮށް ރައީސް ކަމަށް ވަޑައިގެންނެވީ ކުރިންވެސް ހުންނެވި ރައީސް އަދި ރާއްޖޭގެ ކުރީގެ އެއްވަނަ ބެޑްމިންޓަން ކުޅުންތެރިޔާ މޫސާ ނާޝިދެވެ.\nއިންތިހާބު ފަސް ކުރަން އެންގި އެސޯސިއޭޝަން ތަކުގެ ތެރެއިން، ބާއްވަން ބުނި ތާރިހްގައި އިންތިހާބު ބޭއްވުނީ ކްރިކެޓް ބޯޑަށް އެކަންޏެވެ. އާންމު މީހަކު ހުށަހެޅި ޝާކުވާއަކާ ގުޅިގެން ކަމަށް ބުނެ ކޮމިޝަނާ އޮފް ސްޕޯޓްސް އަހްމަދު ނަޝީދު (ޑޭވް) ވަނީ އިންތިހާބު ފަސް ކުރަން އަންގާފަ އެވެ.\nއިންތިހާބު ފަސް ކުރަން އެންގި ނަމަވެސް ކްރިކެޓް ބޯޑުގެ އިންތިހާބު ބާއްވަން ކަނޑައެޅި ތަރިހްގައި ބޭއްވި އެވެ. ޖޫން މަހު 15 ވަނަ ދުވަހުގެ ރޭ ބާއްވަން ކަނޑައެޅި އިންތިހަބު އަލުން ބާއްވަން ހުއްދަ ދިނީ އިންތިހާބާ ބެހޭގޮތުން ހުށަހޅާފައިވާ ޝަކުވާގެ މައްސަލަ ކްރިކެޓް ބޯޑުން ހައްލު ކުރުމުން ކަމަށް ޑޭވް ވިދާޅުވިއެވެ.\nސައުތު އޭޝިއަން ގޭމްސް ގިނަ މައްސަލަ ތަކެއް\nއަހަރު ކުރި ކޮޅު އިންޑިއާގެ ގުވަހަތީ ގައި އޮތް ދެކުނު އޭޝިއާގެ އެންމެ ބޮޑު ކުޅިވަރު މުބާރާތުގައި އެންމެ ދެރަ ގޮތްތަކެއްވީ ރާއްޖެ އަށެވެ. ރަން މެޑަލެއް ކަރުގައި އަލުވަލަން ނުލިބުމުގެ އިތުރަށް މުޅި ގޭމްސްގައި އެންމެ މަދުން މެޑަލް ހޯދުނު ގައުމަކީވެސް ރާއްޖެއެވެ. ރާއްޖެ އަށް ލިބުނީ ޖުމުލަ ތިން މެޑަލެވެ. މެޑަލް ގެ ގޮތުން ދެން ހުރިހާ ގައުމެއް އުޅޭނީ ރާއްޖެ އަށް އަތް ނުފޯރާ ހިސާބު ގައެވެ.\nމެޑަލް ނުލިބުމުގެ މައްސަލަ އެތުލީޓުންގެ ބޮލަށް ކަނޑަލެވޭކަށް ނެތެވެ. ކުޅިވަރު އެސޯސިއޭޝަންތަކާއި ސަރުކާރުވެސް މިކަމުގެ ޒިންމާ ނަގަން ޖެހެއެވެ. ގޭމްސް އަށް ދެވޭނެ ކަމުގެ ޔަގީން ކަމެއް ނެތުމުން މާޔޫސްވެފައި ތިބި އެތައް އެތުލީތުންނަކާ ކުޅިވަރު އިސްވެރިން ތަކެއް ތިއްބެވެ.\nސަރުކާރުން ފުރަތަމަ ނިންމީ މަދު އަދަދެއްގެ ކުޅިވަރުތަކަށް ފުރުސަތު ދިނުމަށެވެ. ގޭމްސް އަށް ދާން ފުރުސަތު ނުލިބުނު ކުޅިވަރު އެސޯސިއޭޝަންތަކުން ހިޔަރު ކުރީ ރައީސް އޮފީހުގެ ދޮރުއަށްޓެވެ. އެސޯސިއޭޝަންތަކާއި އެތުލީޓުންނަށް ހިތްހަމަ ޖެހުމެއް ލިބުނީ ގޭމްސް އަށް ނުފޮނުވުމަށް ކުރިން ނިންމި ކުޅިވަރު ތަކަށް ރައީސް އަބްދުﷲ ޔާމީން އެންގެވުމުގެ މަތިން، އެތުލީޓުން ފޮނުވަުމަށް ނިންމެވި ހިސާބުންނެވެ.\nއޮލިމްޕިކް ކޮމިޓީގެ ޖެނަރަލް ސެކެޓްރީ އަހްމަދު މަރުޒޫގް (މަރޭ) މަސައްކަތް ކުރެއްވީ މުބާރާތް ބާއްވާ ގައުމުގެ ހައިސއްޔަތެއް އޮތުމާއެކު ގޭމްސް އަށް ދާން ފުރުސަތު ނުލިބުނު އެތުލީޓުން އިންޑިއާގެ ހަރަދުގައި ގެންދިއުމަށް މަގެއް ފެނޭތޯއެވެ. މަރޭ ވަނީ އެ މަސައްކަތުގައި ރާއްޖޭގެ ހުންނަ އިންޑިއާގެ ސަފިރު އަކިލޭޝް މިސްރާއާ ވެސް ބައްދަލު ކޮށްފައެވެ.\nރައީސް އަބްދުﷲ ޔާމީންގެ އެންގެވުމަށް ސަރުކާރުން ނިންމީ ކުޅިވަރުތަކުގެ މެދުގައި ހަމަހަމަ ކަން ގެންގުޅުމަށާއި ދެ ޖިންސަށް ފުރުސަތު ދިނުމަށެވެ. ނަމަވެސް އެކަން އެންމެ ފުރިހަމަ ގޮތުގައި ހަސިލެއް ނުވިއެވެ. ގޭމްސް އަށް ތައްޔާރުވި ނަމަވެސް ހޭންޑްބޯލްގެ ފިރިހެން ޓީމަށާއި ޓެނިސްގެ އަންހެން ޓީމަށް މުބާރާތަށް ދިއުމުގެ ފުރުސަތެއް ނުލިބުނެވެ.


Vaahaka: Vanhanaa2(Episode 12) - Vaguthu\nވާހަކަ: ވަންހަނާ2- ބާރަވަނަބައި\nމެއި4ވަނަ ދުވަހު ގެނެސްދިން ބައި\nޖެހިގެން އައި ދުވަހުގެ މެންދުރުގެ ވަގުތު ވެހެމުން ދިޔަ ބޯ ވާރޭތެރޭގައި ނިކާލް އިނީ ހަރަކާތް ހުއްޓިފައެވެ. ލެއިން ތަތްތެޅިފައި އޭނާ އިނީ ހިރިލާނެ ވަރުވެސް ނެތިފައެވެ.\nނިކާލް ދެއަތް އުފުލާލަމުން ދެއަތަށް ވަކިވަކިން ބަލާލިއެވެ. އަތުގައި ހިކިފައި ހުރި ލޭތައް ފެނާ އެކުވެ ގިރިގެން އޭނާގެ އަތުގެ މުލަށްދަނޑިން ތިރިޔަށް އޮހޮރެމުން ގޮސް އުޅަނބޮށި ކޮޅުން ފައިބަމުން ދިޔައެވެ. ލައިގެން ހުރި ހުދު ޓީޝާޓްގައި ގަނޑުވެފައި ހުރި ލޭގެ ނިޝާންތައްވެސް ފޭދެންފެށިއެވެ. ލޭގެ ކުލަ ފަނޑުވިއެވެ. އެ ނިޝާންތައް ފަނޑުވަމުން ދިޔަ ނަމަވެސް ވީކަމެއް ނުވާކަމަކަށް ހެދިދާނެ ހެއްޔެވެ؟ ހަޤީޤަތް ބަދަލުކުރެވިދާނެ ހެއްޔެވެ؟ ނޫނެކެވެ. މިދުނިޔެއާ ވަކިވާ އެއްވެސް ފުރާނައެއް އަނބުރާ މިދުނިޔެއަކަށް ނާންނާނެއެވެ. ދުވަހަކުވެސް ނާންނާނެއެވެ. އެ ހަޤީޤަތާއެކު ނިކާލް ދިރިއުޅުމައިގެން ކުރިޔަށްދާނީ ކިހިނެއް ހެއްޔެވެ؟ މާޒީއަށް އެނބުރި ދެވޭނެ ނަމައޭ ނިކާލްގެ ހިތަށް އެރިއެވެ. ވަކިވުމުގެ ކުރިން ހިތުން ރުހުމުން އަނގައިން ބުނެވުނު ނަމައެވެ. ކިތަންމެ ހިތްހަމަނުޖެހި ރުޅި އައި ނަމަވެސް ނަޒީލްދެކެ ނިކާލް ލޯބިވެއެވެ. ހިތުގެ އެންމެ ފުންމިނުންނެވެ. ނަމަވެސް ދުވަހެއްގެ ކޮޅުން ވެސް ލޯބިވާ ވާހަކަ ބުނެލާނެ ފުރުޞަތެއް ނިކާލަކަށް ދެނެއް ނުލިބޭނެއެވެ. ވަގުތު ފާއިތުވެ އަބަދުގެ އަބަދަށް ނިކާލަށް އެވަނީ އެ ފުރުޞަތު ގެއްލިފައެވެ. ނަޒީލް އެވަނީ މި ފަނާވަނިވި ދުނިޔެއާ އަބަދުގެ އަބަދަށް އަލްވަދާޢު ކިޔާފައެވެ.\n"ނަޒީލް ކީއްވެގެން؟ ކީއްވެ މަންމައާ މެދު ވިސްނައިނުލީ. އަމިއްލަ އަނބިމީހާއާ މެދުވެސް ވިސްނައިނުލީ ކީއްވެ؟ މަ ހިތްހަނުޖެހިފައި ހުއްޓަސް ނަޒީލްދެކެ ލޯބިވެޔޭ. ތީ މަށާއެއް ރަހިމެއް ހިއްސާކުރި މަށަށް ވުރެން މިނިޓުކޮޅެއް ދޮށީ ބޭބެއޭ. ނަޒީލް ކޮންމެ ގޮތަކަށް އުޅުނަސް ތިހެން ވަކިވެގެން ދިޔައީމަ މަށަށް ކުށްވެރިކުރެވޭނީ އަމިއްލަ ނަފުސު. ކީއްވެގެން؟ އަމިއްލައަށް މަރުވުމަކީ ކިހާ ބޮޑު ފާފައެއްކަން ހަމަ ނޭނގެނީތަ؟ ކީއްވެ އެއްވެސް ކަމަކާ ވިސްނާނުލީ؟ ކީއްވެގެން؟" ނިކާލް ގިސްލަމުން އަމިއްލަ ޟަމީރާ ވާހަކަ ދެއްކިއެވެ.\nކައިރިން މީހެއްގެ ހިލަންވީހެން ހީވެގެން ނިކާލް އިސް އުފުލާލީ މަޑުމަޑުންނެވެ. ފެންކަޅި ވެފައިވާ ދެލޮލުން އޭނާއަށް ބަލަހައްޓައިގެން ހުރީ ނިހާއެވެ. އޭނާގެ ހިތުގެ ވިންދެވެ. ކުޑައެއް ހިފައިގެން ހުރި ނިހާ އޭނާއާ ގާތަށް ޖެހިލަމުން ވެހެމުން ދިޔަ ވާރެއިން އޭނާ ސަލާމަތް ކުރިއެވެ.\n"ނަޒީލް ދެން ދުވަހަކު ވެސް ނުފެންނާނެ." ކުޑަ ކުއްޖަކު ފަދައިން ތުން ފިއްތާލަމުން ނިކާލް ބުންޏެވެ. "ދުވަހަކު ވެސް ނުފެންނާނެ. ދުވަހަކު ވެސް ދެން ވާހަކަ ދައްކާލާނެ ފުރުޞަތެއް ނުލިބޭނެ. މާފުކޮށްފީމޭ ވެސް ނުބުނެވޭނެ. ނަޒީލް އެ ދިޔައީ. އަބަދަށް ވަކިވީ. އޭނަ މަރުވީ އެ އަހަންނާ ހެދި. އަހަންނާ ހެދި... އަހަންނާ ހެދި."\nތަސްބީހައެއްހެން އެތައްފަހަރަކު އެޖުމްލަ ނިކާލް ތަކުރާރުކުރިއެވެ. ނިހާ ދެއަތަށް ބޯ ހޫރުވާލިއެވެ. އަމިއްލަ ނަފްސު ކުށްވެރިކޮށް ސަޒާ ނުދޭށޭ ބުނާ ކަހަލައެވެ. ނިހާގެ ލޮލަށް ޖަމާވި ކަރުނަތައް އޮހޮރިގަތް ތަން ފެނުނެވެ. ނިކާލަށް ކެތެއް ނުކުރެވުނެވެ. ނިހާގެ މެދު ހަށީގައި ބާރަށް ބައްދައިގަނެވުނެވެ. ބާރަށް ރޮއެ ގަނެވުނެވެ. އޭނާގެ ބޮލުގައި ހިފަހައްޓާލައިގެން ހުރެ ނިހާ ވެސް ރުއިމުގައި ބައިވެރިވިއެވެ.\n"ނިކް. ބަލާބަލަ. އަހަންނަށް ބަލާބަލަ." ނިހާ ހިންދިރުވާލުމަށްފަހު ކަރުނަތައް ފޮހެލިއެވެ. ހިތްވަރުގަދަ އަންހެނެއް ފަދައިން ދެން ނުރޯނަމޭ ބުނި ކަހަލައެވެ. އަދި ނިކާލްގެ އަތުގައި ހިފާ ނެގިއެވެ. "ނިކް ތީ އަހަންނަށްވުރެން ހިތްވަރުގަދަ މީހެއްނު ދޯ. ހިނގާ އެތެރެއަށް. ފުލުހުން ސުވާލުކުރަން ބޭނުންވެގެން އެބަ ހޯދާ. އެމީހުންނަށް ހުރިހާ ވާހަކައެއް ތެދުތެދަށް ކިޔާދީ. މިހާރު ހަޤީޤަތް އެނގިގެން އަހަރުމެންނަށް ގެއްލޭނެ އެއްޗެއް ނޯންނާނެ."\nނިކާލްގެ އަތުގައި ހިފައިގެން ނިހާ ގެޔާ ދިމާއަށް ހިނގައިގަތެވެ. 04 ބުރިއަށް ނަގާފައިވާ އެ ބޮޑު ހަވޭލީއެއް ފަދަ ޢިމާރާތުގެ ކައިރިއަށް ދެވުމާއެކު ނިކާލަށް އުޑާ ދިމާއަށް ބަލާލެވުނެވެ. އަދި ޕޮލިހުން ޓޭޕް ދަމާ ވަނުން މަނާކޮށްފައިވާ ސަރަހައްދަށް ބަލާލެވުނެވެ. ވެހެމުންދިޔަ ބޯ ވާރޭ ތެރޭގައި އޭނާ ދެން ހިނގައިގަތީ ގޯތީގެ ބިއްފަޅިއާ ދިމާއަށެވެ. ނިހާ ވެސް ނިކާލްއާ ދާދި އެއްވަރަށް ފިޔަވަޅު އަޅަމުން ކުޑައިން ނިކާލް ހިޔާކުރަމުން ދިޔައެވެ. ގޯތީގެ ބިއްދޮށުން ވަލު ފަރާތަށް ނުކުތުމާއެކު އެތަނުގައި އުޅުނު ޕޮލިހަކު އައިސް އެ ދެމީހުން ހުއްޓުވިއެވެ. އެ ސަރަހައްދަށް ވަނުން މަނާކަމުގައި ހަނދާންކޮށްދިނެވެ. ނިކާލް ދުރުގައި ހުރެފައި ބަލާލިއެވެ. އެސަރަހައްދުގައި އަތުރާފައިވާ ގާތަކުގެ މަތީގައި ނަޒީލްގެ ހަށިގަނޑު އޮތްތަން ހުދުކުލައިން ފަވާލެވިފައި ހުއްޓެވެ. ވާރޭ ވެހުމުގެ ސަބަބުން ލޭގެ އެއްވެސް އަސަރެއް އެ ހިސާބުން މިހާރު ފެންނާކަށް ނެތެވެ. ނަމަވެސް ސަތަރި ގަނޑަކުން ހިޔާ ކުރެވިފައި ހުރި ހިސާބުގައި އަދިވެސް ކޮންމެ ވެސް ވަރަކަށް ރަތް ކަމެއް ފެންނަން ހުއްޓެވެ. ނިހާ ހިފަހައްޓައިގެން ހުރި ކުޑަ ދުރުކޮށްލަމުން ނިކާލް މައްޗަށް ބަލާލިއެވެ. ނަޒީލް ހާމަފެންޑާ މަތިން ތިރިއަށް ވެއްޓި ގާތަކު މައްޗަށް ޖެހޭ މަންޒަރު ލޯމައްޗަށް ސިފަކުރެވުނެވެ. އެވަގުތު އޭނާއަށް ދެލޯ މަރާ ބާރުކޮށްލެވުނެވެ. ހަށިގަނޑުން ވަރުދޫވެގެން ދެކަކޫ މައްޗަށް ތިރިވެވުނެވެ.\nބާބު 13 – ލޭ-ކަރުނަ\nނިކާލް ގޭތެރެއަށް ވަންއިރު ބޮޑުސޯފާގައި ބައްޕަ އިނެވެ. ބައްޕައާ އެކިއެކި ސުވާލު ކުރުމަށްޓަކައި ދެ ފުލުހުން ބައްޕަގެ ކުރިމަތީގައި ހުރި ސޯފާގައި ތިއްބެވެ. އެތަނުން އެކަކަކީ ފައިރޫޒެވެ. ބައްޕަ ދޭ ޖަވާބުތައް އެމީހުން ގެންގުޅުން ނޯޓް ޕެޑްގައި ނޯޓް ކުރަމުން ދިޔައެވެ. މަންމަ އިނީ މައްޗަށް އެރުމަށް ހަދާފައިވާ ވަށް ސިޑީގެ ހަރުފަތެއްގައި އިށީދެގެންނެވެ. ނަޒީލްގެ ހަށިގަނޑު ޕޮލިހުން ގެންދިޔަ ވަގުތުން ފެށިގެން މަންމަ އެ އިންނަނީ އެ ސިޑި މަތީގައެވެ. މަންމަ ލޮލުން އޭރު ވެސް ކަރުނަ ނުހިކެއެވެ. ދެލޯ ވަނީ ރަތްވެފައެވެ. މަންމަ ވަރަށް ހިތްވަރު ގަދައޭ ނިކާލްގެ ހިތަށް އެރިއެވެ. ދެރަވެ ހިތާމަކުރި ނަމަވެސް އަޑުގަދަކޮށް އަތުންފައިން ގޯހެއް ނުހަދައެވެ. ނަޒީލް ވެސް މަންމަ ހާ ހިތްވަރުގަދަ މީހަކަށް ވީނަމައެވެ.\n"ނިކާލް މިކޮޅަށް އައިސްބަލަ." އިލްހާމް ނިކާލަށް ގޮވާލިއެވެ.\nނިކާލް އިލްހާމަށް ބަލައިލީ މުޅިން ތަފާތު ނަޒަރަކުންނެވެ. ލޯތްބަށްވުރެން ބޮޑަށް ފެނުނީ ނަފުރަތެވެ. ހިތާމައިގެ މައްޗަށް ރުޅިވެރިކަން ގަދަވެގަތެވެ. އޭނާ އެ ބައްޕަ ފެންނަ ހިސާބަށް ދާން ވެސް ބޭނުމެއް ނުވިއެވެ. ބައްޕައަކަށް ވީތީ ގަދަރުކުރާނެކަމަށް ބުނި ނިކާލްގެ ހިތުގައި މިއަދު އެއްވެސް ގަދަރެއް ނެތެވެ. ސަބަބަކީ ކޮބައިހެއްޔެވެ؟ އޭނާ ހުއްޓުން އަރާފައި ހުރުމުން ނިހާ އުޅަނބޮށިން ކޮށްޓައިލުމާއެކު ކުރިޔަށް ހިނގައިގަތެވެ. އޭނާ އިށީނީ އިލްހާމް އިން ސޯފާގައި އިލްހާމާ ދެ ފޫޓެއްހާ ދުރުގައެވެ.\n"ނަޒީލް އަމިއްލައަށް މަރުވިކަމުގައި ވިޔަސް އަޅުގަނޑުމެން އެބަ ޖެހޭ މަރުގެ ތަޙުޤީޤެއް ހިންގަން." ފައިރޫޒް ބުންޏެވެ "އެނގޭ މިވަގުތަކީ މުޅި އާއިލާއަށް ހިތާމަވެރި ވަގުތެއްކަން. މި ގޮތަށް ސުވާލުތަކަށް ޖަވާބުދޭން އުނދަގޫވާނެ ދަނޑިވަޅެއްކަން ވެސް. އެހެންވީމަ މާގިނަ ސުވާލުތަކެއް ކުރާކަށް ނެތިން. ނިކާލަށް މި މަރާބެހޭ ގޮތުން އެނގޭ އެއްޗެއް ބުނެ ދެއްވާ."\n"ތީގަ ބުނާނެ އެއްޗެއް އެބައޮތްތަ؟ މި މަރުގެ ޒިންމާ ނަގަންޖެހޭނީ ފައިރޫޒްމެން." ޖަވާބު ދިނީ އިލްހާމްއެވެ.\nއިލްހާމް ޤަބޫލުކުރާ ގޮތުގައި ނަޒީލް ނަފުސާނީ ގޮތުން ބަލިކަށިކޮށްލީ ފައިރޫޒްމެންނެވެ. އޭނާ އަމިއްލަ އިޚުތިޔާރަކާނުލާ އަރައިގަނެވުނު ކުށެށްގެ ތަޙުޤީޤު ހިންގަންވެގެން ބަންދުގައި ބެހެއްޓުމުންނެވެ. އަދި ބަންދުން ދޫކޮށްލަމުން ވެސް ތަޙުޤީޤު ނިމުނުކަން އަންގައިފައި ނުވުމުން ނަޒީލްގެ ބުއްދި ގޯސްވީއެވެ. މުޅި އުމުރު ދުވަހު ޖަލުގައި އޮންނަ ޖެހިދާނެކަމުގެ ބިރު އެހިތުން ފިލައިގެން ނުދިޔައީއެވެ. ރަށު މީހުންގެ މަލާމާތާއި ފުރައްސާރައަށް ފިލަންވެގެން އޭނާ އަމިއްލައަށް މަރުވީއެވެ. އިލްހާމް އިނީ ފައިރޫޒްމެންދެކެ އެކަމާ އިންތިހާއަށް ރުޅިގަދަވެފައެވެ.\n"ތި މީހުން އެސޮރު މަރާލީ. ތަނެއްދޮރެއް ބަލާނުލާ ހައްޔަރުކޮށްގެން ގެންދިޔައީ. ކިހާ ބޮޑު ލަދެއްގަތަ ބެދުނީ. މުޅި ރަށު އެންމެން އޭނާއާ ދޭތެރޭ ދެކޭގޮތް ބަދަލުވެގެން ދިޔައީ ކަލޭމެންގެ ނުބައިކަމުން. ފައިރޫޒް ތީ ޞައްތާރު ދަރިއަކަސް މަ ބުނާނީ ހަޤީޤަތަށް. ކަން އޮންނަ ގޮތަށް. ނަޒީލްގެ މަރުގެ ޒިންމާ ނަގަން ޖެހޭނީ ފައިރޫޒް." އިލްހާމް ރުޅިގަދަވެފައި އިނެއްކަމަކު އޭނާގެ އަޑު ހުރީ ފާޑަކަށް ބެދިފައެވެ. ނަޒީލްގެ މަރާއެކު އިލްހާމަށް ކުރި އަސަރުގެ ކުޑަކުޑަ މިންވަރެއް ވެސް އަދި އޭނާގެ ހަރަކާތަކުން ފާޅުވާ ގޮތެއް ނުވެއެވެ. ހަޤީޤަތުގައި އިލްހާމް އަދިވެސް އެ އިނީ ޝޮކުގައެވެ.\nފައިރޫޒް ދެކޭގޮތުގައި ކުށްވެރި ވަނީ ޕޮލިހުންނަށް ދޮގު ބަޔާންދީ ތަޙުޤީޤަށް ހުރަސް އަޅަން އުޅުނު މީހުންނެވެ. އެހެންބުނަން ވެސް ފައިރޫޒް ހިތަށް އެރިއެވެ. ނަމަވެސް ޕޮލިހުންގެ ޔުނީފޯމުގައި އިނުމުން ޒުވާބު ހޫނުވެދާނެތީ އޭނާ ބުނަން ބޭނުންވި އެއްޗެހި ދިރުވާލީއެވެ. އެ ޔުނީފޯމުގައި ނެތްނަމަ އޭގެ ޖަވާބު ފިސާރި ރަނގަޅަށް ވެސް އޭނާ ދިނީހެވެ.\n"ނިކާލް ދެކެނީ ކިހިނެއް؟" އަނެއްކާ ވެސް ފައިރޫޒް އެހިއެވެ.\n"އަޖައިބެއް ފަހެ މީހަކު ނުވާނެތަ؟ މިހެން މި ދިމާވީ ކަލޭމެންގެ ޒިންމާ އަދާކުރަން ޖެހޭގޮތަށް ކަލޭމެންނަށް އަދާ ނުކުރެވުނީމައޭ. މިހާރު ބައްތިރީސް ފަހަރު އެހެން ވެސް ބުނެވިއްޖެ." ފައިރޫޒް ސުވާލެއް ކުރާއިރަށް އިލްހާމް ކެކިގަނެއެވެ.\n"ކަލޭމެން ގޮސް އެ އިންޝާއާ މިހިރަ ނިހާއާ ތި ސުވާލުތައް ކޮށްބަލަ. އެއީ ހަޤީޤަތް އެނގިތިބެ ސިއްރުކުރި ދެމީހުން. ކަލޭމެންނެކޭ އެއްގޮތަށް މި މަރުގެ ޒިންމާ ހަމަހަމައަށް ނަގަން ޖެހޭ ދެމީހުން އެ ވެސް." ނިހާއާ ދިމާއަށް ބަލާލައިފައި، މޫނު ކުނިކޮށްލަމުން އިލްހާމް ބުންޏެވެ.\n"ބައްޕަ ދޮގު ހެދުން ހުއްޓަންވެއްޖެންނު." ނިކާލް ރުޅިއައިސްފައި ތެދުވަމުން ބުންޏެވެ. "ހަޤީޤީ ކުށްވެރިޔަކީ ބައްޕައޭ. ނަޒީލް ނުބައި މަގުން ދިޔައިރު ވެސް ބައްޕަ އޭނަ ނުހުއްޓުވީ. ހަޤީޤަތް އެނގިހުރެ ނަޒީލްގެ ކުށުގަ ބައްޕައޭ ބައިވެރިވީ ވެސް. ހަޤީޤަތް ފޮރުވަން ބައްޕައޭ އޭނާއަށް އެހީވީ. ބައްޕައޭ އޭނައަށް ހިތްވަރު ދިން މީހަކީ."\nދުރުގައި ހުރި ނިހާ ނިކަން ބާރަށް އައިސް ނިކާލްގެ ގާތުގައި ހުއްޓުނެވެ.\n"ކީކޭ ތިބުނީ؟" ހައިރާންވެފައި ފައިރޫޒް އެހިއެވެ. އެއީ ނިހާގެ ހިތުގައި ވެސް އުފެދުނު ސުވާލެވެ. ނިކާލް އެ ކިޔަނީ ކީކޭ ހެއްޔެވެ؟ އިލްހާމްގެ ހަޤީޤަތް އޭނާ އެއްވެސް މީހަކަށް ކިޔާދީފައެއް ނުވާނެއެވެ.\n"ނަޒީލް ނިހާގެ ކޮޓަރިއަށް ވަނީ އިބްރީސްގެ ބާރަކުން ނޫން." ނިކާލް ޖަވާބު ދިނެވެ. "އޭނަ ވަނީ އަމިއްލަ އިޚުތިޔާރުގައި. އެކަން ބައްޕައަށް ވެސް އެނގޭނެ. އެނގިހުރެ އެކަން ސިއްރުކުރަން އެހީވި މީހުންގެ އެންމެ ބޮޑަކަށް ހުރީ ބައްޕަ."\nއިލްހާމް ހާސްވިއެވެ. ނަމަވެސް އެކަން ވަންހަނާ ކުރުމުގައި އޭނާ ކުރި ހޯދިއެވެ. ފައިރޫޒް ހުރީ ޝައްކެއްގެ މަތީގައެވެ. ނިކާލް ނުސީދާކޮށް އެ ބުނީ އިލްހާމް ރިޕޯޓު ބަދަލުކުރި ވާހަކަހެން އޭނާއަށް ހީވިއެވެ. ނަމަވެސް ސުވާލުކުރާކަށް ނުކެރުނެވެ. އެވަގުތު އިތުރު ހަމަނުޖެހުން ގަނޑެއް އުފައްދަން އޭނާ ބޭނުމެއް ނޫނެވެ.\n"ކޮންކަމެއް ސިއްރުކުރަން އެހީވި ވާހަކަތޯ؟" ދެން ހުރި ޕޮލިސް މީހާ އެހިއެވެ.\n"ނިހާގެ މެޑިކަލް ރިޕޯޓް ބަދަލުކުރަން ޑޮކްޓަރަށް ރިޝްވަތުދިން މީހަކީ މީނދަ ބައްޕަ." ނިކާލް ޖެހިލުމެއްނެތި ހަޤީޤަތް ހާމަކުރީ އިލްހާމްދެކެ ފޫހިވެފައި ހުރިލެއް ބޮޑުކަމުންނެވެ. ނަޒީލް ނެތް ދުނިޔެއެއްގައި އެ ސިއްރު ވަންހަނާކުރުމުގެ މާނައެއް ވެސް ނެތީމައެވެ.\n"ތީ ކާކު ދައްކައިގެން އުޅޭ މުޑުދާރު ވާހަކައެއް." އިލްހާމް ހިނިގަނޑެއް ޖަހާލަމުން ހަމަޖެހޭ ގޮތް ދައްކާލިއެވެ.\nނިކާލް ވިސްނަން ހުރުމަށްފަހު ބަހެއް ނުބުނެ ހިނގައިގަތީއެވެ. ފައިރޫޒް ވެސް އެކަމާ ބެހޭ ގޮތުން އިތުރު ސުވާލެއްކުރަން ބޭނުން ނުވީ އެ ވަގުތާއި ހާލަތުގެ ގޮތުންނެވެ. އެހެން އިރަކުން އަންނާނެ ކަމަށް ބުނެފައި އޭނާ ނުކުމެގެން ދިޔައީ ނަޒީލްގެ ހަށިގަނޑު ހޮސްޕިޓަލުން ދޫކޮށްލިހާ އަވަހަކަށް އާއިލާ އަށް ރައްދުކޮށްދޭނެ ވާހަކަ ވެސް ބުނުމަށް ފަހުގައެވެ.\nފައިރޫޒް ނުކުމެގެން ދިޔުމާއެކު ނިހާ އަވަސްވެގަތީ ނިކާލް ހޯދާށެވެ. ނިކާލްގެ ކޮޓަރިއަށް ވަންއިރު އެނދު ދުރުކޮށްގެން އުޅެއެވެ. ގޮދަޑިއާއި ބެޑުޝީޓު ވެސް ހިއްލައިގެން އޭނާ ކޮންމެވެސް އެއްޗެއް ހޯދަނީއެވެ. ރީތިވާ މޭޒުމަތީ ހުރި އެއްޗެހިތައް ވެސް ހުރީ ބިންމަތީގައެވެ. މުޅި ކޮޓަރި އެފުށް މިފުށަށް ޖަހަމުން އޭނާ ހޯދަމުން އެ ދަނީ ކޯއްޗެއް ހެއްޔެވެ؟\n"ނިކް. ކޯއްޗެއް ގެއްލިގެން ތި އުޅެނީ؟" ރީތިވާ މޭޒު މަތި ތަރުތީބު ކުރަމުން ނިހާ އެހިއެވެ.\n"މީތި ގެއްލިގެން އެ އުޅެނީ." ޖަވާބު ދިނީ އިލްހާމްއެވެ.\nނިކާލް ބަލާލިއެވެ. ދޮރު މަތީގައި ހުރި އިލްހާމްގެ އަތުގައި ފަށްޖަހާލެވިފައިވާ ކަރުދާސް ގަނޑެއް އޮތެވެ. އެއީ ނަޒީލް މަރުވުމުގެ ކުރިން ނިކާލަށް ނިސްބަތްކޮށް ލިޔެފައި އޮތް ސިޓީއެވެ. އެ ސިޓީގައި ނަޒީލް ހުރިހާ ހަޤީޤަތެއް ހާމަކުރުމަށް ފަހު މަޢާފަށް އެދިފައި ވެއެވެ. އިލްހާމް އާ ދިމާއަށް ނިކާލް އަންނަން ފެށުމުން އިލްހާމް އެ ކަރުދާސްގަނޑު ކޮށްޕައިލީ ޖީބަށެވެ.\n"ބައްޕަ ތި ފޮރުވައިގެން ހުރެގެންދޯ މާ ހަމަޖެހިގެން އިނދެ ދޮގު ތި ހަދަނީ." ނިކާލް މޫނު އަނބުރާލަމުން ނުރުހުންވެފައި ހުރެ ބުންޏެވެ.\n"ނިކާލްގެ ނަޒަރުގައި ބައްޕަވާނީ ކުށްވެރިއަކަށް." އިލްހާމް ބުންޏެވެ. "އެކަމަކު އަހަރެންގެ ހަމަ އެކަނި ކުށަކީ އަހަރެން ބައްޕަ އަކަށް ވީކަން. ކަލޭމެން ދެކެ އިންތިހާއަށް ލޯބިވާ ބަފަޔަކަށް މަށަށް ވެވުނުކަން. ނަޒީލް ހިމާޔަތްކޮށްދޭން ޖެހުނީ ވެސް އެ ލޯބި ހިތުގައި އޮންނަލެއް ބޮޑުކަމުން. އެއްވެސް ބަފަޔަކަށް ދަރިއެއްގެ ދިރިއުޅުން ހަލާކުވެގެން ދާތަން ބަލާކަށް ކެތެއް ނުވާނެ. ނަޒީލަށް ވެސް ކުރެވުނީ ކުށެއް. ބައްޕަ އޭނަ ދިފާއުކުރީކީ އޭނައަށް ހިތްވަރު ދޭކަށް ނޫން. އޭނައަށް ކުރެވުނު ކުށަށް އޭނަ ހިތާމަ ކުރާކަން އެނގޭތީ. ނިކާލަށް ނޭނގުނަސް އޭނައަށް މަ ބޭލިވަރު އެނގޭނީ މަށަށް. ތެދެއް. ނަޒީލްގެ އަމަލުތަށް ހުރީ ނިހާއަށް ބޭ އިންސާފުންކަން މަ ވެސް ދަންނަން. އެކަމަކު މަށަށް ނިހާއަށް ވުރެން މަގޭ އަމިއްލަ ލެއަށް އިސްކަން ދެވުނީ މަގޭ އަމިއްލަ އެދުން ބޮޑު ވީމަ. ބައްޕައަށް ކިތަންމެ ނަފުރަތެއް ކުރިޔަސް އެއީ ނަޒީލްގެ މުސްތަޤުބަލަށް ވިސްނާފައި އަހަރެން އެޅި ފިޔަވަޅެއް. އެކަމަކު މިއަދު އޭގެންވީ އެއްވެސް ފައިދާއެއް ނެތް. ނަޒީލް އެވަނީ މިދުނިޔެއާ އަލްވަދާޢު ކިޔާފަ. ދެން އޭނައަށް ކުރެވިފަ ހުރި ކުށެއްގެ ވާހަކަ ދައްކާ އޭނަގެ ނުބައިކަމުގެ ވާހަކަ ދައްކަން ހަދާނެ ކަމެއް ނެތް. ނަޒީލް ވެސް އެގޮތެއް ބޭނުމެއްނުވާނެ."\nނަޒީލް ދުނިޔޭގައި ނެތްކަން ހަނދާންވުމާއެކު އިލްހާމްގެ ލޮލުން ކަރުނަ ހިލުވާލިއެވެ. އެ ހާދިޘާއަށް ފަހު ފުރަތަމަ ފަހަރަށް އިލްހާމަށް ކުރި އަސަރު ކަރުނައިގެ ސިފައިގައި ދެ ލޮލުން އޮހޮރިގަތެވެ. ކިތަންމެ ހަރުހިލަ ހިތެއްގެ ވެރިޔެއް ނަމަވެސް ނަޒީލް ނެތި ދިޔުމުން އެ ހިތަށް ބަޔާންކުރަން ދަތި ހިތްދަތިކަމެއް ލިބުނެވެ. ހިތްވަރުގަދަކަމުން މީހުންނާ އަނގައިން ބުނެ އުޅުނަސް ނަޒީލް ނެތްކަމުގެ ފަޅުކަން މިހާރު ވެސް އިޙުސާސްކުރެވެން ފަށައިފިއެވެ. އިލްހާމް އޭނާގެ ގޮތުގައި ބަލައިގަތް ހަމައެކަނި ދަރިއަކީ އެއީއެވެ. އޭނާ އެންމެ ލޯބިވި އޭނާއާ އެންމެ ގާތްކޮށް އުޅުނު ދަރިޔަކީ ވެސް ހަމަ އެއީއެވެ.\nބައްޕަގެ ދެލޮލުގައި ވި ކަރުނަ ފެނުމުން ނިކާލަށް ރައްދުގައި އެއްޗެއް ބުނާކަށް ނުކެރުނެވެ. ބައްޕައާ ޒުވާބުކުރުމަކީ ނަޒީލް ހިތްހަމަޖެހޭނެ ކަމެއް ވެސް ނޫނެވެ. ނަޒީލަށް ޓަކައި ނަމަވެސް އޭނާގެ އިޙްސާސްތައް ކޮންޓްރޯލް ކުރަން ޖެހޭނެއެވެ.\n"ހިނގާދާން. މިހާރު ނަޒީލްގެ ހަށިގަނޑު ގެންނަން އުޅޭނެ." އިލްހާމް ދެލޯ ފޮހެލަމުން ބުންޏެވެ.\nޞަފިއްޔާ އަދިވެސް އިނީ ސިޑި މަތީގައެވެ. ފަލަމަސްގަނޑުގައި އުޅަބޮށި ވިއްދާލައިގެން އިންއިރު އަތްތިލަ ކޯތާފަތުގައި ޖައްސާލެވިފައި ވެއެވެ. ދެލޮލުގެ ކަޅި ހުރީ އެއްދިމާއަކަށް ހުއްޓިފައެވެ. ދެ ލޮލުން ކަރުނަ ތިއްކަކަށްފަހު ތިއްކެއް އޭގެ އަމިއްލަ ޒާތުގައި ފައިބައިގެން ކޯތާފަތް މަތިން ތިރިއަށް ދެމެމުން ދިޔައެވެ. އޭރު ވެސް އޭނާއަށް ސިފަވަމުން ދިޔައީ ނަޒީލްގެ ފުރާނަ ނެތް މަސްގަނޑެވެ.\nޞަފިއްޔާއަށް ހެނދުނު ހޭލެވުނީ 06 ޖަހަނިކޮށެވެ. އޭރު އިލްހާމް ނަމާދަށް ދިޔަ ގޮތަށް ގެޔަކަށް ނާދެއެވެ. ބޭރަށް ނުކުންނަނިކޮށް ދޮރު ކައިރީ ހުރި ފިހިގަނޑު ދަށަށް ވާ ގޮތަށް އޮތް ކަރުދާސްގަނޑެއް ފެނުމުން އޭނާ އެ ނެގީ ކުނިވަށިގަނޑަށް ލުމުގެ ނިޔަތުގައެވެ. ނަމަވެސް އެއްޗެހިތަކެއް ލިޔެފައި ހުރުމުން ހުޅުވާ ބަލާލީއެވެ. ކިޔަން ވެސް ފެށުނީއެވެ. ފިރިމީހާއާއި ދަރިފުޅާ ދެމީހުން ހިންގި ޖަރީމާ ކިޔަމުން ދިޔައިރު އޭނާއަށް އެތައްފަހަރަކު ހުވަފެނެއްގައި އުޅެވޭހެން ހީވިއެވެ. ހުވަފެނުން ހޭލަން ބޭނުންވިއެވެ. އެތައް ފަހަރަކު އެކަން ދޮގުކުރަމުން، ހުއްޓަމުން ސިޓީ ކިޔާ ނިންމާލިއިރު އެ ސިޓީގައި ހިފާލާނެ ވަރުވެސް އަތުގައި ނެތެވެ.\n"މަންމައަށް އަހަންނަށް މަޢާފުނުކުރެވޭނެ ކަމުގައި ވަނީ ނަމަ މަންމަ ފެންނަ ހިސާބަށް ވެސް މި ދަރިފުޅު ދުވަހެއްގެ ކޮޅުން ވެސް ދެނެއް ނާންނާނަން." ފަހު ޖުމްލަ ކިޔާލުމާއެކު ޞަފިއްޔާގެ ހިތަށް ވަނީ ބިރުވެރިކަމެވެ. ނަޒީލް އަމިއްލަ ނަފުސަށް ގެއްލުމެއްދީފާނެ ހެން ހީވުމާއެކު ސިޓީ އެއްލާލައިފައި އޭނާ ދުވެފައި ދިޔައީ ނަޒީލް ހޯދާށެވެ. އިންޝާއަށް ހޭލެވުނީ މަންމަ ހަޅޭލަވާ އަޑަށެވެ. ދޮރުމަތީގައި ހުރެގެން މަންމަ ނަޒީލް ކޮބައިތޯ ސުވާލުކުރިއިރު ވެސް އޭނާ އިނީ ނިދި ބޮލަށް އަރާފައެވެ. ދެތިން ފަހަރު ސުވާލުކުރި ފަހުން ކަމެއް ގޯސްވެއްޖެކަން އެނގުމާއެކު އޭނާ ވެސް ހާސްވިއެވެ. ކޮޓަރިއާއި ފާޚާނާ ބެލިއިރު ވެސް ނަޒީލް ފެންނާކަށް ނެތެވެ. އިންޝާއަށް ވީ ސިޓީ އޮތީ ރީތިވާ މޭޒު މަތީގައެވެ. ސިޓީގައި އޮތީ ހަމަ އެއް ވާހަކަތަކެކެވެ. އޭނާއަށް ލިބުނު ޝޮކުގައި ގަބުވެފައި ހުއްޓައި ލޮލުން ކަރުނަ ފޭދުނެވެ.\n"އެސޮރު ކޮންތާކަށް އެ ދިޔައީ. ބޯ ގޮވައިގެން ގޯހެއް ހެދީތަ؟" ޞަފިއްޔާ ދުލުން އެ ނޫން އެއްޗެއް ނުކިޔެއެވެ. އިންޝާގެ ސިކުނޑި މަސައްކަތްކުރަން ފެށުމާއެކު ބިރުވެރި ހާސްކަމެއް ހަތަރު ފަރާތުން އައިސް އޭނާ ހިޞާރުކޮށްލިއެވެ.\n"މަންމާ. މިޔަކު ނެތޭ ނަޒީލް އަމިއްލައަށް މަރުވާން އުޅޭ ވާހަކައެއް." އިންޝާ ޤަބޫލުކުރާކަށް ބޭނުމެއް ނުވިއެވެ. ހިތަށް ތަޞައްލީއެއް ދިނުމުގެ ނިޔަތުގައި އެދެމައިން ނަޒީލް ހޯދުމަށް މުޅި ގޭތެރޭގައި އަތްފުނާ އެޅިއެވެ. ނަމަވެސް ގޭގައި ނަޒީލް ނެތުމުން ހިތަށް ވަކި ފިނިކަމެއް ނުލިބުނެވެ. އެވަރުން ވެސް އިންޝާ ނަޒީލް އަމިއްލަ ނަފުސަށް ގެއްލުމެއްދޭނެ ކަމަކަށް ޤަބޫލެއް ނުކުރެއެވެ. ބޭރަށް ދިޔައީ ކަމަށް ނިންމައި އެދެމައިން އިންތިޒާރުގައި ތިބީއެވެ.\nނިހާ ހެނދުނުގެ ޑިއުޓީ އޮތް ދުވަހަކަށްވުމުން ނިކާލް އެ ގަޑިއަށް ހޭލިއެވެ. ހޮސްޕިޓަލަށް ލައިދޭން ދާކަށް ނޫނެވެ. ވޭތުވެދިޔަ ދުވަސްތަކުގައި ނަޒީލް ހައްޔަރުކުރުމުގެ ސަބަބުން އެމީހުންގެ ހަނދާނުން ކައްސައިލައިފައިވާ ކަމެއް ނިހާއަށް ހަނދާންކޮށްލަދޭށެވެ. ނިހާގެ ލޯބިވެރިޔަކު ހުންނަކަމަށް ފައިރޫޒް ގާތުގައި ބުނަން ހަނދާންކޮށްދޭށެވެ. އޭނާ ނިދާ ހޭލި ގޮތަށް ނުކުންނަން އުޅެނިކޮށް ފައިގައި އެއްޗެއް ޖެހިގެން ބަލާލިއެވެ. ސިޓީ ނަގައި ފުރަތަމަ ޖުމުލަ ކިޔާލެވުމާއެކު އޭނާއަށް ގޮސް އެނދުގައި އިށީނދެވުނެވެ. އެނގުނު ހަޤީޤަތްތަކެއްގެ ސަބަބުން ނިހާގެ މަތިން ހަނދާންނެތިފައި އެތައް އިރަކު އޭނާ ކޮޓަރީގައި އިނެވެ.\nނިހާ ތައްޔާރުވެލައިގެން ބޭރަށް ނުކުތްއިރު ފައިރޫޒްއާ ވާހަކަ ދައްކަން ޞަފިއްޔާއާއި އިންޝާ ތިއްބެވެ. ގޯތީގެ ބިއްދޮށުން ކާޅު ގޮވާ އަޑު މުޅި ހިސާބުގައި ގުގުމާލައިފައި ވެއެވެ. ޞަފިއްޔާ އެ ދިމާއަށް ދަނިކޮށް ނިހާއަށް ފެނުނެވެ. އިންޝާ ފައިރޫޒް ގާތުން އޮޅުން ފިލުވީ ނަޒީލް ޕޮލިސް ސްޓޭޝަނަށް ދިޔަތޯއެވެ. ފައިރޫޒްގެ ފަރާތުން ޕޮލިހަށް ނުދާކަން އެނގުމުން އޭނާ ސިޓީގެ ވާހަކަ ބުނާކަށް ގަސްދެއްނުކުރިއެވެ. އަނބުރާލައިފައި ގެއާ ދިމާއަށް އަންނަނިކޮށް އިވުނީ ޞަފިއްޔާގެ ހަޅޭކުގެ އަޑެވެ. އިންޝާއަށާއި ނިހާއަށް ތެޅިގެންފައި އެދިމާއަށް ދެވުނީ ހަލުވި ދުވެއްޔަގައެވެ. ފައިރޫޒް ވެސް ސައިކަލުން ފައިބެގެން އެ ދިމާއަށް ދުއްވައި ގަތީ ވީ ކިހިނެއްތޯ ބަލާށެވެ.\n"މަގޭ ދަރި މަރުވެއްޖޭ. މަންމާ. ދަރިފުޅާ ތެދުވޭ. ތެދުވޭ. މަންމަ ދޫކޮށްފައި ނުދޭ ތެދުވޭ. ނަޒީލް ދަރިފުޅާ. މަންމަ ދޫކޮށްފައިނުދޭ. ތެދުވޭ." ޞަފިއްޔާ ދެކަކޫމައްޗަށް ތިރިވެގެން އިނދެ ނަޒީލްގެ މޫނުމަތީގައި ތަޅަމުން ކިޔެވެ.\nހަރަކާތް ނެތިފައި އޮތް ނަޒީލްގެ މުޅި މޫނުމަތި އޮތީ ލެއިން ކަޅިވެފައެވެ. މުޅި އެހިސާބުގައި ވަނީ ލޭގެ ކޯރެއް އުފެދިފައެވެ. ނިހާއަށް އެމަންޒަރު ފެނުމާއެކު ބަލާލެވުނީ އިންޝާއަށެވެ. އިންޝާގެ އަނގައިން ނުކުތީ އެންމެ ލަފުޒެކެވެ. ކަނޑާ ވައްޓާލި ރުކެއްހެން ހުރި ތަނަށް ވެއްޓެން ދިޔަ ވަގުތު ނިހާ އިންޝާ ހިފެހެއްޓޭތޯ މަސައްކަތްކުރިއެވެ. އިންޝާ ވެއްޓެން ދިޔަވަގުތު އިންޝާގެ އުނަގަނޑުގައި އޮތް ތަވީދުގައި ނިހާއަށް ހިފުނެވެ. އެ ތަވީދު ކަނޑައިގެން ގޮސް ބިންމައްޗަށް ވެއްޓުނުކަމެއް ނިހާއަކަށް ނޭނގެއެވެ. ނިހާ ބެލީ އެކުވެރިޔާއަށް އަނިޔާއެއް ނުލިބި ސަލާމަތްކުރެވޭތޯއެވެ. ފައިރޫޒަށް ލިބުނު ހައިރާންކަމާއެކު ވެސް އޭނާ ފުލުސް އޮފީހަށް ޚަބަރު ދިނުމުގައި ލަހެއްނުކުރިއެވެ. ނަޒީލްގެ ހަށިގަނޑާ ޞަފިއްޔާ ދުރުކުރުމުގެ މަސައްކަތް ފައިރޫޒަށް ކާމިޔާބުވީ ވަރަށް ހާލުންނެވެ. މަންމަގެ ހަޅޭކުގެ އަޑު އިވުނު ނިކާލަށް އެތަނަށް އާދެވުނީ އެ ވަގުތެވެ. އޭނާއަށް ވެސް ވީ ޞަފިއްޔާއަށް ވީ ވަރެވެ. ނަޒީލަށް ގޮވަމުން އެ ފުރާނަ ނެތް މަސްގަނޑުގައި އޭނާ އޮޅުލައިގަތީ މޮޔައަކު ފަދައިންނެވެ.\nޞަފިއްޔާ ސިހުނީ މީހަކު އޭނާގެ ކޮނޑުމަތީގައި އަތް ބާއްވައިލުމުންނެވެ. އޭނާ ބަލާލިއިރު ފަނޑު ހިނިތުންވުމެއް ވެރިކޮށްގެން ގާތުގައި އިށީނދެގެން އިނީ ނިހާއެވެ. ނިހާ ވަރަށް އޯގާތެރިކަމާއެކު ޞަފިއްޔާގެ ދެލޮލުން ފައިބަމުން ދިޔަ ކަރުނަތައް ފޮހެދިނެވެ.\n"ނުރޮއެ. މަންމާ. ހިތްވަރުކުރަންވާނެ." ނިހާ މަޑުމަޑުން ބުންޏެވެ.\nޞަފިއްޔާ އިތުރަށް ހިތުގައި ޖެހުނެވެ. ކަރުނުން ދެލޯ ފުރިގެން ދިޔައެވެ. އެ މަޢުސޫމު ކުށެށް ނެތް ކުއްޖާގެ ބޮލުގައި އޭނާއަށް އެޅެވުނު ތުހުމަތުތައް ހަނދާން ވުމުންނެވެ. އިލްހާމްގެ ބަހަށް ހެއްލިގެން ނަމަވެސް ނިހާގެ ބޮލުގައި އެޅެވުނީ އެއްވެސް އަސްލެއް ނެތް ހަޤީޤަތާ ހިލާފު ތުހުމަތު ތަކެކެވެ. އެ ހުރިހާ ތުޙުމަތެއް އެޅުވުމުން ވެސް ދިފާއުގައި ނިހާ އެންމެ ފަހަރަކު ވެސް ހަޤީޤަތް ހާމައެއް ނުކުރެއެވެ. ނަޒީލް ހައްޔަރުކުރުމުން އެންމެ ފުރަތަމަ ވެސް ނިހާ ބެލީ އޭނާގެ ދަރިފުޅުގެ ސަލާމަތަށެވެ. އެގޮތަށް ވިސްނުން ބަހައްޓައިގެން ދެވަނަ ފަހަރަށް ވެސް ދޮގު ބަޔާނެއް ދިނީ ކާކަށްޓަކައި ހެއްޔެވެ؟ އެ އާއިލާގެ ގަދަރަށްޓަކައި ކަމުގައި ޞަފިއްޔާ މިއަދު ޤަބޫލުކޮށްފިއެވެ. ހަޤީޤީ ކުށްވެރިޔަކީ ނިހާ ނޫންކަން އެނގުނުއިރު ނަޒީލެއް މިދުނިޔެއަކު ނެތެވެ. ނަޒީލް މަތިން ހަނދާންވުމާއެކު އޭނާގެ ދެލޮލަށް ގިނަވި ކަރުނަތައް އޮހޮރިގެންފިއެވެ. ނިހާގެ ގައިގައި ބާރަށް ބައްދައިލަމުން ރޮއެގަތެވެ. ނިހާގެ ހިތް ޞަފިއްޔާގެ މައްޗަށް ސާފެވެ. އޭނާ އެތަނަށް އެ އައީވެސް ޞަފިއްޔާ އެ ހާލުގައި އިންތަން ފެނި ހިތަށް ކެތްނުވެގެންނެވެ.\nއެ މަންޒަރު ބަލަން ހުރި ނިކާލްގެ ދެލޮލުން ކަރުނަތައް ނީރާލިއެވެ. އަތުގެ ބޮޑުވާ އިނގިލިން ކަރުނަ ފޮހެމުން ބަލާލިއިރު ބައްޕަވެސް ހުރީ އެމީހުންނަށް ބަލާށެވެ. އެ މޫނުމަތިން ހިތާމައިގެ އަސަރުގެ އިތުރަށް ނަފުރަތު ވެސް ނިކާލަށް ފެނުނެވެ. ނިހާދެކެ ރުޅި އަންނަންޖެހޭ ސަބަބެއް ނެތް ނަމަވެސް އަދިވެސް ބައްޕަ އެ ކުށްވެރި ކުރަނީ ނިހާއެވެ. އެ ހިތް ސާފެއް ނުވެއެވެ.\n"ހިނގާދާން." ނިކާލް ބުންޏެވެ.\nއިލްހާމް ފޯނު ނަގައި ޕޮލިސް ސްޓޭޝަނަށް ގުޅާލިއެވެ. އެކޮޅުން ނެގި މީހަކު އެ ކޯލު ފޮނުވާލީ ފައިރޫޒްގެ ކެބިންއަށެވެ. ނަޒީލްގެ ހަށިގަނޑު ބަލާދާ ވާހަކަ ބުނުމުން ފައިރޫޒް އެންގީ މަޑުކުރުމަށެވެ. ހޮސްޕިޓަލުން ހަށިގަނޑު ދޫކޮއްލިހާ އަވަހަކަށް އެންބިއުލޭންސްގައި ނަޒީލްގެ ހަށިގަނޑު ސުނޯހައުސްއަށް ފޯރުކޮށްދޭނެކަމުގެ މައުލޫމާތު ދިނެވެ.\nދީޕިކާ ފުރަން ތައްޔާރުވެފައި ހުއްޓާ ނަޒީލްގެ މަރުގެ ހާދިޘާ ކުރިމަތިވުމުން އޭނާއަށް އެދުވަހު ފުރޭ ގޮތެއް ނުވިއެވެ. އޭނާގެ ޕުލައިޓު އޮތީ މެންދުރުފަހުގައެވެ. ހަނިމާދޫ އިން އިންޑިއާގެ ޓުރެވެންޑުރަމަށް ދިޔުމަށް ދަތުރުގެ ޓިކެޓު ވެސް އޮތީ ނެގިފައެވެ. އެކަމަކު ތައްޔާރުވެގެން ނުކުތްއިރު ނަޒީލްގެ ހަށިގަނޑު ފެނިގެން މުޅި ގޭތެރޭގައި އޮތީ ރުއިމާއި ގިސްލުމެވެ. ދީޕިކާ ފުރަންދާންޖެހޭކަން ހަނދާންހުރި އެކަކު ވެސް ނެތެވެ. އޭނާ ލަދުކަނޑާލައިފައި އިލްހާމް ގާތުގައި ފުރަން ބޭނުންވާ ވާހަކަ ވެސް ބުނެލިއެވެ. ނަމަވެސް އިލްހާމްގެ ޖަވާބު އައީ ހޮނު ގުގުރިއެއްހާ ބާރަށެވެ. ނަޒީލް މަރުވެގެން އުޅޭ އިރުވެސް ރަށަށް ނުދެވިގެން އުޅޭތީ އިލްހާމް އަޑުގަދަކޮށްލުމުން އެ ވާހަކަ އިތުރަށް ދައްކާކަށް ނުކެރުނެވެ.\nއިންޝާ އޮތީ އޭނާ ކޮޓަރީގެ އެނދުމަތީގައެވެ. ދޭތެރެއަކުން ލޯ ހުޅުވާލި ނަމަވެސް މާ ގިނައިރަކު އިންޝާގެ ހޭވެރިކަމެއް ނުހުރެއެވެ. ހޭވެރިކަމެއްވާ ފަހަރަކު ވެސް ނަޒީލްގެ މަތިން ހަނދާންވުމާއެކު އޭނާގެ ގައިން ވަރުދޫވާގޮތްވެއެވެ. އޮތް ތަނުން ހިރިލާނެ ވަރު ވެސް ނުހުރެއެވެ. ގާތުގައި ދީޕިކާ އިނެވެ. އިންޝާއަށް ވުރެން އޭނާގެ ހާލުދެރަހެން ހީވެއެވެ. މޫނުމަތީގައި އެއްވެސް ދިރުމެއް ނެތެވެ. ރަށަށް ނުދެވުމުން އޭނާ އިނީ ދެރައާ އެއްވަރަށް ފޫހިވެސް ވެފައެވެ. އޭނާ މަންމައަށް ގުޅައިގެން ޝަކުވާކުރިއެވެ. ދެވޭނެ ދުވަހެއް ފަހުން އަންގާނެކަމަށް ބުނިއިރު އޭނާއަށް ރޮވިއްޖެއެވެ. ކޮންމެ ގޮތެއްވިޔަސް އޭނާއަށް އިލްހާމްގެ އެހީއެއް ނެތި ދެވޭކަށް ނެތެވެ. ރަށުގައި އެއަރޕޯޓެއް ވެސް ނޯންނަކަމަށާއި، އެހެން މީހެއްގެ އެހީތެރިކަމެއް ނެތި ރަށުން ބޭރަށް ނުދެވޭނެކަމުގައި ބުންޏެވެ. ދީޕިކާ ފޯނު ބޭއްވީ ފުރޭނެ ވަކި ދުވަހެއް ފަހުން އަންގާނެކަމުގައި އޭނާގެ މަންމަ ގާތު ބުނެފައެވެ.\nއިންޝާ ހޭ އެރުމުން ނިހާ އައިސް ވަރަށް ހިތްވަރު ދިނެވެ. ނަޒީލްގެ ހަށިގަނޑު ގެޔަށް ގެންނަ ވާހަކަ ބުނުމުން އޭނާއަށް އަނގަމަތީ އަތް އަޅާލެވުނީ ރޮއެގަންނަމުންނެވެ. ބިރުވެރި ހުވަފެނަކަށް ވާނެނަމައޭ އޭނާގެ ހިތަށް އެތައް ފަހަރަކު އެރިއެވެ. ނިހާގެ ހިތްވަރާއެކު އިންޝާ ތެދުވެލީ ނަޒީލްގެ މޫނު ދުށުމަށް ހިތް އެދުނު ވަރުންނެވެ. އޭނާ ބަލިކަށި ވެއްޖެނަމަ ނަޒީލްގެ މޫނު ފެނުމުން މަހުރޫމްވެދާނެތީ ބިރު ގަތީއެވެ. ދީޕިކާއާއި ނިހާއާއި ދެމީހުން އިންޝާ ތިރިއަށް ގެނައުމުގައި އެހީވިއެވެ. ނަޒީލްގެ ހަށިގަނޑު ގެންނާނެ އިރެއްގެ އިންތިޒާރުގައި ތިބި މީހުންނަށް ފެނުނީ ފައިރޫޒާއެކު ޕޮލިހުންގެ ބައިގަނޑެއް އެގެޔަށް އައިސް ވަން ތަނެވެ. ދިހަ ވަރަކަށް ފުލުހުން ތިއްބެވެ. އެމީހުން ނަޒީލްގެ ހަށިގަނޑެއް ނުގެނެއެވެ.\n"ގޭގެ ހުރިހާ ތަނެއް ބަލާ ފާސްކުރޭ." ފައިރޫޒް އަމުރުކުރިއެވެ. ޕޮލިހުންތައް ބައިބަޔަށް ބެހިލިއެވެ. އެއް ބަޔަކު ބޭރަށް ނުކުތެވެ. އަނެއް ބަޔަކު ސިޑިން އަރައިގެން ދިޔައެވެ. ފެންޑާގައި މަޑުކުރި މީހުން އެކި ތަންތަން ބަލާ ހާވަން ފެށިއެވެ. އިލްހާމްމެން ތިބީ އެ ވަމުންދަނީ ކީއްކަމެއް ނޭނގިފައެވެ. ހިތާމަވެރި މޫނުތަކުން ހައިރާންކަން ފާޅުވެފައެވެ.\n"ކިހިނެއްވެގެން މި އުޅެނީ؟" އިލްހާމް އެހިއެވެ. ފައިރޫޒް ދައްކާލީ ކޯޓު އަމުރެކެވެ. އިލްހާމް އެ އަމުރު އަތުލިއެވެ. އެއީ ގެ ބަލާ ފާސްކުރުމަށް ދޫކުރެވިފައިވާ އަމުރެކެވެ. އަމުރު ދޫކުރެވިފައިވާ ސަބަބު އެނގުމާއެކު އޭނާގެ ދެލޯ ބޮޑުވެއްޖެއެވެ.\n"މީ ކޮންކަހަލަ ސަމާސާއެއް." އިލްހާމަށް ބާރަށް ބުނެވުނެވެ.\n"ތީ ހަޤީޤަތް. ނަޒީލް އަމިއްލައަށް މަރުވީކީ ނޫން. ނަޒީލް ވަނީ ގަސްތުގައި މަރާލެވިފަ." ފައިރޫޒް ހާމަކޮށްލިއެވެ.\nއެ ގޯތި އެންމެނަށް ވެސް ލިބުނީ ވަރުގަދަ ސިހުމެކެވެ. އިވުނު ހަބަރާއެކު އެންމެންގެ ނޭވާ ހޮޅި ބެދުނު ކަހަލައެވެ. އެންމެން ހުރިތަނަށް ގަނޑުވީއެވެ. ޤަބޫލުކުރަން އުނދަގޫވެފައި އެންމެންނަށް ފައިރޫޒަށް ބަލަހައްޓައިގެން ތިބެވުނީއެވެ. އިންޝާ ހަށިގަނޑުގައި ތުރުތުރުލުމެއް އުފެދުނު އިރު ގާތުގައި ހުރި ދީޕިކާގެ ގައިގާ ހިފައިގަނެވުނެވެ. ޞަފިއްޔާއަށް ބާރަށް ރޮއެ ގަނެވުނެވެ. އެއީ އެމީހުންނަށް ޤަބޫލުކުރެވޭ ވަރުގެ ވާހަކައެއް ނޫނެވެ. ނަޒީލަށް އެވަރުގެ އަނިޔާއެއް ދޭނެ މީހަކު އެގެއަކު ނޫޅޭނެއެވެ. (ނުނިމޭ)\nމެއި 5, 2021 21:31\nދީޕިކާ ކަންނޭނގެ ދޯ ނަޒީލް މަރައިލީ.. ނޫނީ އިލްހާމް އަށްވެސް ވެދާނެ؟\nމިވީގޮތުން ވަރަށް ކިއުރިއަސް ވެއްޖެ ދެން ވާނެ ގޮތެއް އިނގޭ ހިތުން.\nމެއި 6, 2021 03:45\nއެބަ ހިތަށް އަރާ އިބްރީސް އަށް ވެދާނޭ.. އެކަމް އެއީ އެހައި ޕޮސިބްލް ކަމެެއްހެން ހިއެއްނުވޭ.. ދެން އިބްރާހިމްބެގެ ކަމެއްހެން ހިއެއްނުވޭ.\nޝައްކުކުރާނެވެސް ކަމެއް ނެތް.\nމެއި 6, 2021 16:36\nއޯ ކޭން ބީ ދިސް ނިހާ 🤔\nމެއި 5, 2021 21:35\nމެއި 5, 2021 22:18\nތީ ޖިންނި ކަމެއް 👹👹\nމެއި 6, 2021 00:10\nއިންޝާގެ ޖިންނި ދަރި\nމެއި 6, 2021 08:10\nއިލްހާމް އާ އިބްރާހިމްބެއަކީ ކުރިންވެސް މީހުން މަރާފަ ތިބި ދެމީހުން. މޭބީ ދެމް!\nމެއި 6, 2021 15:36\nހިއަރ އިޒް މައި ތިއަރީ. މިފަހަރު ހިއެއް ނުވޭ އިލްހާމްގެ ކަމެއް ހެނެއް. ކުރީ އެޕިސޯޑްއެއްގަ އިނެއްނު އިންޝާ ނިދާފަ އޮށްވާ ގޮތްތަކެއް ވެގެން އުޅުން ވާހަކަ؟ ދެން މިދިޔަ ސީޒަންގަ އިންޝާ ކަޅު ހޮޑު ލުން. ހީވަނީ އިންޝާ ވިހެއީ ކަންނޭނގެ. އެކުއްޖާ ކަންނޭނގެ ނަޒީލްގެ ފަރާތުން އެ ބަދަލު ހިފީ. އަދިވެސް އެއް ރޭ ނަޒީލްގެ ބޮލުގަ ވާސް އަކުން ޖަހައިފިއެއްނު؟ ކޮޓަރިތެރެއިން ހިޔަންޏެއް އިންޝާއަށްވެސް ފެނުނެއްނު؟ އައި ސޭ ދެޓްސް ދަ ރިވެންޖް ފްރޮމް އިބްރީސް' ކިޑް އޯރ ފެމިލީ. އިބްރީސް މަރުވުމުގެ ކުރިން ބުނިތާ އޭނާގެ އާއިލާ އަންނާނޭ. ލެޓްސް ސީ🤓\nމެއި 6, 2021 21:22\nކޮބާ ވާހަކައިގެ އަނެއްބައި؟\nމެއި 6, 2021 21:44\n9 ޖަހާއިރު ގެނެސްދޭން ބުނި ވާހަކައެއް މީ\nމެއި 6, 2021 21:47\n13ވަނަ ބާ ކޮބާ؟ އިންތިޒާރު ކުރަނި މީ އަވަސް ކުރޭ މިރޭ މާ ލާސް ވެއްޖެވެ.\nމެއި 6, 2021 21:49\nކޮބާ ދެން އޮތް ބާ😪😪😪 އަވަހަށް


Riyaasee inthihaabah amihlla gothun kurimathili Naseer ge Form baathill koffi\nރިޔާސީ އިންތިޚާބަށް އަމިއްލަ ގޮތުން ކުރިމަތިލި ނަސީރުގެ ފޯމް ބާތިލްކޮށްފި\nއޯގަސްޓް 10, 2018 އޯގަސްޓް 10, 2018 .0Comment\nއަންނަ މަހު ބާއްވަން ހަމަޖައްސާފައިވާ ރިޔާސީ އިންތިޚާބުގައި އަމިއްލަ ގޮތުން ވާދަކުރުމަށް ކެންޑިޑެންސީ ފޯމް ހުށަހެޅި ހުސައިން ނަސީރުގެ ފޯމް އިލެކްޝަންސް ކޮމިޝަނުން މިއަދު ބާތިލްކޮށްފި އެވެ.\nއިލެކްޝަންގެ ތަރުޖަމާން އަހުމަދު އަކްރަމް މިއަދު ވިދާޅުވީ ހުސައިން ނަސީރުގެ ފޯމް ބާތިލް ކުރީ އަމިއްލަ ގޮތުން ރިޔާސީ އިންތިހާބުގައި ވާދަކުރައްވާނަމަ ހުށަހަޅަން ޖެހޭ 1500 މީހުން ސޮއިގައި މައްސަލަތަކެއް އުޅުމުގެ އިތުރުން އޭނާގެ ރަނިން މޭޓެއްގެ ގޮތުގައި ހުށަހެޅި ޝައިޚް ނަސްރުﷲ މުސްތަފާގެ ކުށުގެ ރެކޯޑުގައި މައްސަލަތަކެއް އުޅޭތީ ކަމަށެވެ.\nއަދި ދަފްތަރުގައި ރަޖިސްޓްރީވެފައިވާ ނަސީރުގެ ދާއިމީ އެޑްރެސްގައި މައްސަލަތަކެއް އުޅޭ ކަމަށް ވެސް އަކްރަމް ވިދާޅުވި އެވެ.\nރިޔާސީީ އިންތިހާބުގައި ވާދަކުރަން ފޯމްހުށަހެޅުމުގެ މުއްދަތު މިއަދު ހަވީރު4ޖެހުމާއިއެކު ހަމަވާނެއެވެ.\nއިންތިޚާބުގައި ވާދަކުރުމަށް މިހާތަނަށް ކުރިމަތިލައްވާފައިވަނީ ތިން ބޭފުޅުންނެވެ. އެއީ އިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) އާއި ރައީސް އަބްދުﷲ ޔާމީންގެ އިތުރުން ހުސައިން ނަސީރެވެ.\nއެނގިފައިވާގޮތުގައި ކުރީގެ ހޯމް މިނިސްޓަރު އުމަރު ނަސީރު ފޯމް ހުށަހެޅުމަށް ނިންމާފައިވަނީ މިއަދު ހަވީރުއެވެ.\n← ރަޖިސްޓަރީ ނުވާ ޕާޓީއާއި ނަންނަމުގައި ސިޔާސީ ހަރަކާތެއް ނުހިންގޭނެ: އީސީ\nހައްޖު ވާޖިބުވުމުގައި އަންހެނާއަށް ޚާއްސަ ޝަރުޠުތަށް →


Bodu accident akah ahareh vaan kairi vefai vanikoh meeheh ge licence hifahattaifi | Mihaaru\nއެކްސިޑެންޓެއް ހިނގި ސަރަހައްދެއްގައި ފުލުހުން ހަރަކާތްތެރިވަނީ. ފައިލް ފޮޓޯ\nބޮޑު އެކްސިޑެންޓަކަށް އަހަރެއް ވާން ކައިރި ވެފައި ވަނިކޮށް މީހެއްގެ ލައިސަންސް ހިފަހައްޓައިފި\n23 ޖޫން 2019 - 20:06 8 comments\nފުލުހުން ބުނީ ޖޫން 26، 2018 ވަނަ ދުވަހުގެ ރޭ މާލޭގެ އިންޑަސްޓްރިއަލް ޒޯންގައި ދެ ސައިކަލެއް ޖެހި ހިނގި އެކްސިޑެންޓުގައި ތުހުމަތު ކުރެވޭ އުމުރުން 21 އަހަރުގެ މީހާގެ ލައިސަންސް އިއްޔެ އިން ފެށިގެން ހިފެހެއްޓީ އެ މައްސަލައިގެ ޝަރީއަތް ނިމެންދެން ކަމަށެވެ. އެ އެކްސިޑެންޓުގެ ތަހުގީގު ނިންމައި އެ ޒުވާނާއާ ދެކޮޅަށް ދައުވާ ކޮށްދިނުމަށް އެދި މިދިޔަ އަހަރުގެ އޮކްޓޯބަރު 21 ގައި ޕްރޮސެކިއުޓާ ޖެނެރަލްގެ ކިބައިން އެދިފައިވާ ކަމަށް ވެސް ފުލުހުން ބުނެ އެވެ.\nދެ ސައިކަލް ޖެހި ވިއްސައިގެން ގޮސް ހިނގި އެކްސިޑެންޓުގައި ށ. މަރޮށީ އިބްރާހީމް ވަސީމް ވަނީ ނުކުޅެދޭ ހާލަތަކަށް ގޮސްފަ އެވެ. އޭނާގެ ބޯ ބިންމަތީގައި ޖެހުނުލެއް ބާރުކަމުން ބޮލުގެ ނާށިގަނޑަށް ބޮޑެތި އަނިޔާތަކެއް ވަނީ ވެފަ އެވެ. އަދި ވަނީ ސިކުނޑީގެ ބޮޑު އޮޕަރޭޝަނެއް ވެސް ކޮށްފަ އެވެ.\nމި އެކްސިޑެންޓުގައި އިހުމާލުވި ކަމަށް ބެލެވޭ މީހާގެ ލައިސަންސް މި ސަރުކާރުން މި ހިފެހެއްޓީ އެކަން ނުކޮށް ގިނަ ދުވަސްތަކެއް ވާތީ ވަސީމްގެ އާއިލާ އިން ކަންބޮޑުވުން ފާޅުކުރާތާ އަދި އެކްސިޑެންޓަށް އަހަރެއް ވާން ހަފުތާއަކަށް ވެފައި ވަނިކޮށެވެ.\nފަހަކަށް އައިސް ހިނގާފައިވާ ބޮޑެތި އެކްސިޑެންޓްތަކުގައި މީހުންނަށް ބޮޑެތި އަނިޔާތައް ވެފައި ވާއިރު އެ މީހުންނަށް އިންސާފު ނުލިބޭ ކަމުގެ ޝަކުވާ އާއިލާތަކުން ދަނީ ކުރަމުންނެވެ.\nއިތުރު ލިޔުންތައް އެކްސިޑެންޓް ފުލުހުން މަގުމަތީގެ އެކްސިޑެންޓް ޑްރައިވިން ލައިސަންސް މާލެ ޓްރާންސްޕޯޓް އޮތޯރިޓީ


Rilwan report beyruvun: Massala maraalun!\nރިލްވާން ރިޕޯޓް ބޭރުވުން: މައްސަލަ މަރާލުން!\nކޮމިޝަންގެ ރައީސް ހުސްނުއް ސުއޫދު: އެ މަނިކުފާނު މައުލޫމާތު ހާމަ ކުރެއްވި ގޮތުން ފާޑު ކިޔުންތައްވެސް އެބައޮތް\nމާޒީގެ ބޮޑު ބައި ބާއްވާފައި ވޭތިވެދިޔަ އަށެއްކަ އަހަރު ދުވަހަށް އެކަނި ބަލައިލިއަސް ރާއްޖޭގައި އަނިޔާވެރި އެތައް އަަމަލުތަކެއް ވަނީ ހިންގާފަ އެވެ. ރަހުމްކުޑަ ގޮތްގޮތަށް އެތައް ބަޔަކު މަރާލާފައި ވެއެވެ. މި މުއްދަތުގައި ރައްޔިތުންގެ މަޖިލީހުގެ މެންބަރަކާއި، ގާނޫނީ ވަކީލަކާއި، ފުލުހުންގެ މުއައްސަސާގައި މަސައްކަތް ކުރަމުންދިޔަ ފުލުހަކު މަރާލާފައި ވެއެވެ. އޮކްޓޫބަރު 1، 2012 ގައި ދީނީ އިލްމުވެރިޔާ ޑރ. އަފްރާޝީމް އަލީ އަވަހާރަ ކޮށްލުން ވެގެން ދިޔައީ މުޅި ގައުމު ހިމޭންކުރި އަދި ނުރައްކާތެރިކަން އޮތް މިންވަރު ވެސް ފެނިގެން ދިޔަ ކަމަކަށެވެ.\nރާއްޖޭގައި މީހުން މެރުން ސިލްސިލާއަކަށްވެ ރަހުމްކުޑަ ގޮތްގޮތަށް ކޮންމެ އަހަރަކުވެސް ބަޔަކު މަރައެވެ. ބްލޮގާ ޔާމީން ރަޝީދުގެ މަރާއި، ނޫސްވެރިޔާ އަހުމަދު ރިލްވާން އަބްދުﷲ ވަގަށް ނެގުން ވެސް ހިމެނެނީ އެ ސިލްސިލާގަ އެވެ. އެ މައްސަލަތަކުގެ ހަގީގަތް އޮތީ ވަރަށް ބޮޑަށް ފޮރުވިފައެވެ. އެއިން އެއްވެސް މައްސަލައެއްގައި އިންސާފާ ހަމައަށް ދެވޭނެ މަގެއް ނުފެނެ އެވެ. ކޮންމެވެސް ސަބަބަކާ ހުރެ ހަގީގަތް "މަރުވަނީ" އެވެ.\nނޮބެމްބަރު 17، 2018 ގައި ރައީސުލްޖުމްހޫރިއްޔާ ކަމުގެ މަގާމާ، ރައީސް އިބްރާހިމް މުހައްމަދު ސާލިހް ހަވާލުވެވަޑައިގެންނެވީ މި ދެންނެވި މަރުތަކާ ގުޅިގެން އިންސާފު ހޯއްދަވައި ދެއްވުމުގެ ވައުދަކާ އެކުއެވެ. އެކަންކަން ހާސިލު ކުރަން ބޭނުންވާ މުއްދަތެއް ވެސް ރައީސް ކަނޑައެޅުއްވި އެވެ. ވެރިކަމުގެ ފުރަތަމަ ދުވަހާ ހަމައިން އެ ވައުދު ފުއްދެވުމުގެ މަސައްކަތް ވެސް ރައީސް ވަނީ ފައްޓަވާފަ އެވެ. މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް ރިޔާސީ ކޮމިޝަނެއް އުފެއްދެވި އެވެ.\nއެ ކޮމިޝަންގެ މަސައްކަތް ފެށި ގޮންޖެހުންތަކާއެކު، މަޖިލީސް މެދުވެރިކޮށް ކޮމިޝަނަށް ގާނޫނީ ބާރުވެރިކަން ވެސް ލިބުނެވެ. އެއާއެކު ކޮމިޝަންގެ މަސައްކަތްތައް ރަނގަޅަށް ހިނގައިގަނެ، ރިލްވާންގެ މައްސަލައިގައި "}ތަހުގީގު ރިޕޯޓެއް" ތައްޔާރުކުރި އެވެ. އެ ރިޕޯޓާއި ގުޅޭ ތަފްސީލް ހާމަ ކުރުމުގެ ކުރިން، ރިލްވާން ގެއްލުމުގެ ހާދިސާގެ ބޮޑެތި ތަފްސީލުތަކެއް ލިބިފައިވާ ކަމަށް މަރު ކޮމިޝަނުން ބުންޏެވެ. އެންމެ ފަހުގެ އަޕްޑޭޓް އައީ މިދިޔަ އާދީއްތަ ދުވަހު އެވެ. އެ ދުވަހު ރިލްވާން ގެއްލުވާލި ހާދިސާގެ ތަހުގީގު ރިޕޯޓާއި ގުޅޭ މައުލޫމާތު ހިއްސާ ކުރަން ބޭއްވީ ނޫސް ކޮންފަރެންސެކެވެ.\nއޭގެ ފަހުން އެ ރިޕޯޓް ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އެރުވި އެވެ. އަދި މަޖިލީހުގެ ރައީސް ވަނީ އެ ރިޕޯޓް ހަމަ އެދުވަހު ޕާޓީތަކުގެ ޕީޖީ ލީޑަރުންނަށް ދެއްވާފަ އެވެ. ނަމަވެސް އޭގެ ފަހުން ކުއްލި ގޮތަކަށް ރިޕޯޓްގައި ސިއްރު މައުލޫމާތުތަކެއް ހުރެގެން ރިޕޯޓް އަތުލީ އެވެ. އެކަމަކު އޭރު ރިޕޯޓްގަައި ހިމެނޭ ހުރިހާ ވާހަކައެއް ބޭރުވެއްޖެ އެވެ.\nއެހާ ހިސާބުން ފެށިގެން ރިލްވާންގެ މަރުގެ މައްސަލައާ ގުޅިގެން ކޮމިޝަނުން ކުރި ތަހުގީގުގެ ބޭނުމާއި، އެ ތަހުގީގަށްފަހު ލިބުނު މައުލޫމާތުތައް ހިއްސާ ކުރުމުގައި އަމަލުކުރި ގޮތާއިމެދު ވަނީ ސުވާލު އުފައްދާ ވާހަކަ ދައްކަން ފަށާފަ އެވެ.\nއެ ސުވާލުތައް އުފެދި "ހޫނުވެފައި" ވަނިކޮށް ނުކުމެއްގެ އުޅެނީ ރިޕޯޓެއްތޯވެސް ސުވާލު އުފެދިއްޖެ އެވެ. އާންމުވެގެން އުޅޭ ވާހަކަތަކާ ގުޅުވައި ރައީސް ކުރެއްވި ޓްވީޓެއްގައި އޮންނަނީ ކޮމިޝަންގެ "ދެވަނަ ޑްރާފްޓް" ކަމަށްވާތީ އެވެ. ކޮމިޝަނަކީ ރައީސްގެ ރިޔާސީ ކޮމިޝަނެކެވެ. ވީމާ ރައީސް އެއީ ޑްރާފްޓެއް ކަމަށް ވިދާޅުވާ ނަމަ އަދި ރިޕޯޓެއް ނުނިމެ އެވެ. -- އެހެން ވިޔަސް ރިިޕޯޓެއް ބޭރުވެގެން އެބަ އުޅެ އެވެ.\nކުރީގެ ހޯމް މިނިސްޓަރު އުމަރު ނަސީރު ވިދާޅުވި ގޮތުގައި ރިލްވާންގެ މައްސަލާގައި ކޮމިޝަނުން އަމަލު ކޮށްފައި ވަނީ ދުނިޔޭގެ އެއްވެސް ގައުމެއްގައި އެފަދަ ކޮމިޝަނަކުން އަމަލު ކުރާނެ ގޮތަކަށް ނޫނެވެ. އޭނާ ފާހަގަ ކުރެއްވި އެއް ކަމަކީ ސައްތައިން ސައްތައަށް ސާފު ނުވާ ވާހަކަތަކެއްގެ މައްޗަށް ބިނާކޮށް ރިލްވާން މަރުވެފައިވާ ކަމަށް ކަނޑައެޅުމެވެ.\nދުނިޔޭގެ ހުރިހާ ގައުމެއްވެސް އެފަދަ ހާދިސާތަކުގައި، މީހަކު މަރުވެއްޖެ ކަމަށް ކަނޑައަޅަނީ އޭނާގެ ހަށިގަނޑު ފެނުމުން ނުވަތަ އެފަދަ މީހަކާމެދު ކޯޓުން ގޮތްތަކެއް ކަނޑައެޅުމުންނެވެ. ކޮމިޝަނުން އަމަލު ކޮށްފައި ވަނީ އިސްލާމްދީނުގައި ވެސް ކަން އޮންނަގޮތާއި ޚިލާފަށް ކަމަށް އޭނާ ވިދާޅުވެ އެވެ.\n"ފުރަތަމަ ކަމަކަށް އެ ވިދާޅުވާ ރިޕޯޓްގައި ރިލްވާންވަނީ މަރާލާފައި ކަމަށް ވަނީ ކަނޑައަޅާފައި. ކިހިނެތްތޯ އެކަން އެގޮތަށް ކަނޑަ އަޅާނީ. ރިލްވާންގެ ހަށިގަނޑު ފެނުނީއެއް ނޫން. ނުވަތަ މި މައްސަލާގައި ކޯޓަކުން ވަކި ގޮތެއް ނިންމީއެއް ނޫން. އަނެއް ކޮޅުން މުޅި ރިޕޯޓްގައި ހިމެނެނީ ބުންޏޭ ބުންޏޭ ވާހަކަތައް. ހަގީގަތުގައި ސައްތައިން ސައްތަ ސާބިތުވާ އެއްވެސް ވާހަކައެއް ނެތް. އެހެން ކަމުން މިވަރުގެ ސީރިއަސް އިންކުއަރީއެއްގައި ޕަބްލިކަށް ގެންނަންވާނީ މި ފެންވަރުގެ ވާހަކަތަކެއް ނޫން." އުމަރު ވިދާޅުވި އެވެ.\nއުމަރު ވިދާޅުވި ގޮތުގައި ކޮމިޝަނުން ރިލްވާންގެ މައްސަލާގައި ހަދާފައިވަނީ ވަރަށް ބޮޑު ގޯހެކެވެ. ރިލްވާންގެ ކަރު ބުރިކޮށްލާ ކަނޑުފައްތާފައިވާ ކަމަށް އާންމުންނަށް ހާމަ ކުރުމުން އެ މައްސަލައާއި ގުޅިގެން ކޯޓްގައި އެކަން ސާބިތު ކޮށްދިނުމަކީ މަރު ކޮމިޝަނުން ކުރަންޖެހޭނެ ކަމެކެވެ. އަދި އެކަން ސާބިތުކޮށް ނުދެވިއްޖެނަމަ ދައުލަތް ފެއިލްވާނެ އެވެ. އަދި އޭނާ ވިދާޅުވި ގޮތުގައި ފުރިހަމަ ރިޕޯޓެއް އެކުލަވައި ނުލެވެނީސް އެ މައުލޫމާތު ހިފައިގެން ކޮމިޝަނުން ބޭރަށް ނުކުމެއް އާންމު ކޮށްލި ކޮށްލުމަކީ ހެދި އެންމެ ބޮޑު ގޯހެވެ.\nއުމަރު ވެސް ހުންނެވި ކުރީގެ ސަރުކާރުން ރިލްވާންގެ މައްސަލައާއި ގުޅިގެން އެފަދަ މައުލޫމާތުތަކެއް ހާމަނުކުރީ ސާބިތު ހިފޭ މިންވަރަށް ހެކި ނެތިގެނެވެ. އަދި ރިލްވާންގެ މައްސަލައާއި ގުޅިގެން ފަސް ގޮތަކަށް ވާހަކަ ދެކެވުނެވެ. އެއިން ކޮންމެކަމެއް ތަހުގީގުކޮށް މައްސަލައިގެ ހަގީގަތަށް ވާސިލްވާން މަސައްކަތް ކުރެވުނެވެ.\n"ޚިޔާލީ ވާހަކަތަކެއް ދެއްކިދާނެ. ނަމަވެސް އަޅުގަނޑު ހުރިިއިރު ބޭނުންވީ މައްސަލައިގެ އަސްލު ހަގީގަތާއި ހަމައަށް ވާސިލްވާށް. ހަގީގަތުގައި ރިލްވާންގެ މައްސަލާގައި ފަސް ވާޝަންއެއް އެބައޮތް. ކަރު ބުރިކޮށްލާ ކަނޑަށް ފެއްތިކަމާ، ކުދިކުދިކޮށް ކޮށާލާފައި ކަނޑައަޅާލީކަމާ މިހެން ގޮސް އެތައް ވާހަކަތަކެއް. ނަމަވެސް އަޅުގަނޑު މިދަންނަވަނީ އެއީ މިފަދަ އިންކުއަރީއެއްގައި ހިމެނޭނެ ފަދަ ފެކްޓް ބޭސް ވާހަކަތަކެއް ނޫނޭ. ދެން ކިހިނެތްތޯ އެފަދަ ވާހަކަތަކެއް އަމުދުން ފަބްލިކް ކުރެވޭނީ،" އުމަރު ވިދާޅުވި އެވެ.\nއޭނާ ވިދާޅުވި ގޮތުގައި ރައީސްގެ ރިޔާސީ ވައުދެއް ފުއްދަން އުފެއްދި ރިޔާސީ ކޮމިޝަނުން ބެއްލެވި ފުރަތަމަ މައްސަލާގައި އަމަލު ކޮށްފައިވާ ގޮތާއިމެދު ވެސް ސުވާލު އުފެދެ އެވެ. އެ މައްސަލައިގެ ތަހުގީގު ނިމުމުން ފުރަތަމަ ރިޕޯޓް އަރުވަން ޖެހޭނީ ރައީސްގެ އަތްޕުޅަށެވެ. އެކަމަކު ފެނުނީ އަވަސް އަވަހަށް އެ ރިޕޯޓް ރައްޔިތުންގެ މަޖިލީހުގެ ރައީސްގެ އަތްޕުޅަށް އެރުވި މަންޒަރެވެ. އަދި އޭގެ ފަހަށް ކޮޕީ ހަދައިގެން އެ ރިޕޯޓް މަޖިލީހުގައި ހިމެނޭ ޕާޓީތަކުގެ ލީޑަރުންނަށް ދިނުުން އޭގެ ފަހަތުގައި ކަމެއް ފޮރުވިފައިވެ އެވެ. އުމަރު ވިދާޅުވި ގޮތުގައި ބައެއް މީހުން މިހާރު އެ ކުރަނީ ވެސް އެ ސުވާލެވެ.\nބައެއް މީހުން ގަބޫލު ކުރާ ގޮތުގައި ކަން ހިނގައި ދިޔަ ގޮތުން ރިލްވާންގެ މައްސަލާގައި އާއިލާއަށް ހަމަޖެހުމެއް ހޯދައި ދިނުމުގެ ބަދަލުގައި އިންސާފަށް ވާސިލްވުމަށް އޮތް މަގަށް ހުރަސް އެޅެ އެވެ. އަދި އޭގެ ސަބަނުން ގައުމީ ސަލާާމަތަށް ގެއްލުންވެ އެވެ. ރާއްޖެއަށް ގެއްލުންވެ އެވެ.\n"މިއޮތީ ހައިރާކީ އޮޅިފައިހެން ހީވަނީ... ރިޕޯޓް އަރުވަން މިޖެހެނީ ރައީސުލްޖުމްހޫރިއްޔާއަށް. ނަމަވެސް ރިޕޯޓް ހަވާލު މިކުރެއްވީ ރައްޔިތުންގެ މަޖިލީހުގެ ރައީސަށް. އެހެންވީމަ މި ދަންނަވަނީ މަރު ކޮމިޝަނުން މި އޮތީ ވަރަށް ބޮޑު ގޯހެކޭ ހަދާފައި. އަޅުގަނޑު ދެކޭގޮތުގައި މިއީ ރައީސް ސޯލިހްގެ ހުއްދަވެސް ނުހޯދާ ކޮމިޝަނުން ކޮށްފައިވާ ކަމެއް،" ބޭފުޅަކު ވިދާޅުވި އެވެ.\nކުރީގެ ޑެޕިއުޓީ ޕްރޮސެކިއުޓަރު ޖެނެރަލް ހުސައިން ޝަމީމް ވިދާޅުވި ގޮތުގައި ކޮމިޝަނުން ކޮށްފައިވަނީ ޖިނާއީ ތަހުގީގެއް ނޫނެވެ. އެއީ ކޮމިޝަނުން ހޯދި ހޯދުންތަކެކެވެ. އެ ހޯދުންތަކުގެ އަލީގައި މައުލޫމާތުތަކެއް ހާމަ ކުރުމަކީ މައްސަލައެއް ނޫނެވެ. އަދި ޝަމީމް ވިދާޅުވި ގޮތުގައި މިފަދަ ސީރިއަސް މައްސަލައެއްގައި ކޮމިޝަނުން އެއްވެސް ފިޔަވަޅެއް ގޯސްކޮށް އަޅާނެ ކަމަށް ގަބޫލެއް ނުކުރެއްވެ އެވެ.\nއޭނާ ގަބޫލު ކުރައްވާ ގޮތުގައި ދައުލަތުގެ ރަސްމީ ހައިސިއްޔަތެއް އޮތް ކޮންމެ ފަރާތަކަށް މިފަދަ ހޯދުންތަކެއްގެ މައުލޫމާތު ހިއްސާކުރެވިދާނެ އެވެ. ސަބަބަކީ ރަސްމީ ހައިސިއްޔަތެއް އޮތް ކޮންމެ ބޭފުޅެއްގެ އެންމެ އިސް މަސްއޫލިއްޔަތަކަށް ވާނީ ރައްޔިތުންގެ ގެއްލިފައިވާ ހައްގުތައް ހޯދައި ދިނުމެވެ.\n"އަޅުގަނޑަށް ޔަގީން މިކަމުގައި ކޮމިޝަން ގޯހެއް ނަހަދާނެ އެއީ މިފަދަ އެއްވެސް މައުލޫމާތެއް ހިއްސާ ކުރަން ނުޖެހޭ ފަރާތަކަށް ހިއްސާއެއް ނުކުރައްވާނެ. އަދި މައުލޫމާތެއް ހިއްސާ ކުރައްވާނަމަ އަޅުއްވަންޖެހޭ ފިޔަވަޅެއް ދުރާލާ އަޅުއްވާނެ ކަމަށް އަޅުގަނޑު ދެކެނީ،" ޝަމީމް ވިދާޅުވި އެވެ.\nމަރު ކޮމިޝަންގެ ތަހުގީގަށް ލިބެންހުރި މައުލޫމާތެއް ލިބުމުން އެކަން ހާމަ ކުރުމަކީ މައްސަލައެއް ކަމަކަށް ޝަމީމް ގަބޫލެއް ނުކުރައްވަ އެވެ. އޭނާ ގަބޫލު ކުރައްވާ ގޮތުގައި ރިލްވާންގެ މައްސަލާގައި ކޮމިޝަނަށް ދެވޭނެ އެންމެ ދުރަކަށް މަސައްކަތް ގެންގޮސްފައި ވެއެވެ.\nޕީޕީއެމްގެ ޕީޖީ ގްރޫޕްގެ ލީޑަރު އަދި ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވި ގޮތުގައި ކޮމިޝަންގެ ރިޕޯޓް އާންމުވުމަކީ ވަރަށް ބޮޑު ގޯހެކެވެ. މި މަރުހަލާގައި އެއީ ސިޔާސީ ބޭފުޅުންނާ ހިއްސާ ކުރަންޖެހޭ މައުލޫމާތުތަކެއްތޯ އޭނާ ސުވާލު އުފައްދަވަ އެވެ.\nއޭނާ ވިދާޅުވި ގޮތުގައި ރިލްވާން ގެއްލުވާލި ހާދިސާއަކީ ސިޔާސީ ވާހަކައަކަށް ހައްދައިގެން ދައްކަންޖެހޭ ވާހަކައެއް ނޫނެވެ. އެއީ އެއަށްވުރެ މާ އިމޯޝަނަލް އަދި ނާޒުކު މައްސަލައެކެވެ. އެކަމަކު ކޮމިޝަނުން އަމަލު ކުރި ގޮތުގެ ސަބަބުން ރިލްވާންގެ މައްސަލައަށް އިންސާފު ލިބެން އޮތް މަގު އަނދިރިވެ އެވެ. ރައީސްގެ ވައުދު ފުއްދައި ދިނުން ލަސްވެ އެވެ.\n"މި ރިޕޯޓް ކީއްވެގެންތޯ މި މަރުހަލާގައި މަޖިލީހުގެ ރައީސްގެ އަތްޕުޅަށް އަރުވަންވީ. ކީއްވެގެންތޯ ޕީޖީ ލީޑަރުންނަށް ދެއްވަންވީ. މިއީ ސިޔާސީ ބޭފުޅުންނަށް ބަހުސް ކުރެވޭނެ މައްސަލައެއްތޯ. މި އުޅެނީ ދިވެހި ރައްޔިތަކު ވީނުވީއެއް ނޭނގި ގެއްލިގެން. އަޅުގަނޑުމެންގެ އިންޓްރެސްޓް ހުންނަންވީ އެ އާއިލާއަށް އިންސާފު ހޯދައިދިިނުމަށް. ސިޔާސީ ވާހަކަ މި މައުލޫއާ ގުޅުވައިގެން ދައްކާކަށް ނޫން. ނަމަވެސް އަމަލު މިކުރީ އެގޮތަށް ނޫންތޯ؟" އޭނާ ވިދާޅުވި އެވެ.\nމަޖިލީހުގެ އެހެން މެންބަަރަކު ވިދާޅުވި ގޮތުގައި ރިޕޯޓާމެދު ކޮމިޝަނުން އަމަލު ކޮށްފައިވަނީ ރައީސް ސޯލިހުގެ ވިސްނުންފުޅާ އެއްގޮތަށް ނޫނެވެ. ކޮމިޝަން އުފެއްދީ މި މައްސަލާގައި އިންސާފު ގާއިމް ކުރާށެވެ. ރައީސްގެ އެ އިޚްލާސްތެރިކަން އެބައޮތެވެ. ނަމަވެސް ކޮމިޝަނުން އަމަލު ކުރި ގޮތުން އަވަހަށް ރިލްވާންގެ އާއިލާއަށް އިންސާފު ލިބިގެން ހިނގައިދާނެތޯ މިހާރު ސުވާލު އުފެދެ އެވެ. އަދި މީގެ ސަބަބުން ސަރުކާރަށް ވާނީ ގެއްލުންތޯ ނޫނީ ފައިދާތޯ ވެސް މިހާރު ސުވާލު އުފެދެ އެވެ.\nއިދިކޮޅު މެންބަރު ޝިޔާމް ވިދާޅުވި ގޮތުގައި މީގެ ކުރިން ބަޔަކު މަސައްކަތް ކުރީ ރިލްވާންގެ މައްސަލަ ރައީސް ޔާމީންގެ އިސްތަށިފުޅުގައި އަޅުވާށެވެ. އެކަމަކު ކޮމިޝަންގެ ތަހުގީގުން މިއީ ރައީސް ޔާމީނާ ވެސް އަދި ސިޔާސީ ބަޔަކާ ވެސް ގުޅުން އޮތް މައްސަލައެއް ނޫންކަން އެނގުނެވެ. އެހެންކަމުން ތަހުގީގީ އިދާރާތައް މެދުވެރިކޮށް އިތުރު ތަހުގީގު ހިންގާ، ކޯޓް މެދުވެރިކޮށް އިންސާފު ގާއިިމް ކުރުމުގެ ބަދަލުގައި އެހެން މަގެއް އިޚުތިޔާރު ކުރުމުގެ ފަހަތުގައި އިޚްލާސްތެރި ނޫން ނިޔަތެއް އެބައޮތެވެ.\nކުރީގެ އުއްތަމަ ފަނޑިޔާރު، އަހުމަދު ފާއިޒް ހުސައިން ވިދާޅުވި ގޮތުގައި މަރު ކޮމިޝަންގެ ރިޕޯޓް މި މަރުހަލާގައި ރައްޔިތުންގެ މަޖިލީހާއި ހިއްސާ ކުރުމަކީ ގޯހެކެވެ. އޭނާ ވިދާޅުވި ގޮތުގައި ރިލްވާންގެ ތަހުގީގު ރިޕޯޓްގައި ނުރައްކާތެރި ޖަމާއަތްތަކާއި، ޖަރީމާގައި ބައިވެރިވި ކަމަށް ބުނާ އެތައް ބައެއްގެ ނަންތައް ހުރިއިރު، އެފަދަ މައުލޫމާތުތަކެއް އާންމު ވެގެނެއް ނުވާނެ އެވެ. އަދި އެފަދަ މައުލޫމާތުތަކެއް އާންމުވުމުން އިންސާފަށް ވާސިލްވުމަށް ބޮޑެތި ހުރަސްތަކެއް ކުރިމަތިވާނެ އެވެ.\nކަން ހިނގައި ދިޔަ ގޮތުން ދެން ތަހުގީގަށް އެއްބާރުލުންދީ، ހެކިންގެ ގޮތުގައި ތިބި ފަރާތްތަކުގެ އެއްބާރުލުން، ކުރިއަށް އޮތް މަރުހަލާތަކުގައި ލިބުމުގައި ހުރަސްތަކެއް ކުރިމަތިވެދާނެކަން ފާއިޒު ގަބޫލު ކުރައްވަ އެވެ. އޭނާ ވިދާޅުވި ގޮތުގައި އިންސާފު ގާއިމްކުރުމުގެ ކުރިން ތަހުގީގުގެ މައުލޫމާތު މިފަދަ ގޮތަކަށް އާންމުވުމުން މައްސަލައާ ގުޅުންހުރި މުހިންމު ހެކިތައްވެސް ނައްތާލުމުގެ ފުރުސަތު އޮޮންނާނެ އެވެ.\n"ރިޕޯޓްގައި ފާހަގަކޮށްފައިވާ ޖަމާއަތްތަކުން ނުވަތަ އެ ޖަމާއަތްތަކަށް ނިސްބަތްވާ މީހުން ބަލާނެ ތަހުގީގުގައި ބަޔާންދީފައި ވަނީ ކޮންކޮން ބައެއްތޯ. އެހެންވީމަ އެއީ ވަރަށް ބޮޑު ނުރައްކަލެއް. ވީމަ ފަހުން އެފަދަ މީހުން ހެކިބަސް ދިނުމަށް ދެކޮޅުވެސް ހަދާފާނެ. މީގެ ކުރިންވެސް މިފަދަ ކަންކަން ކުރިމަތިވެފައި އެބަހުރި. އެހެންވީމަ ކުރެވިފައި މިއޮތީ ކޮންގެން ނުވާނެ ކަމެއް،" ފާއިޒު ވިދާޅުވި އެވެ.\nކޮމިޝަންގެ ރައީސް ހުއްސުނުއް ސުއޫދު ވިދާޅުވާ ގޮތުގައި ކޮމިޝަންގެ ރިޕޯޓް އާންމު ކުރުމުން ލިބޭ ގެއްލުމަށް ވުރެ ވާ ފައިދާ ބޮޑެވެ. އޭނާ ވިދާޅުވާ ގޮތުގައި އާންމުންނަށް ސާފުވި މައުލޫމާތުތަކުގެ އަލީގައި އިތުރު އެތައް މައުލޫމާތެއް އާންމުންގެ ފަރާތުން ކޮމިޝަނަށް ލިބެމުން ދާނެ އެވެ. އަދި އިތުރު އެތައް ބައެއްގެ ވާހަކަތައް އަޑުއެހުމުގެ ފުރުސަތު ކޮމިޝަނަށް ލިބޭނެ އެވެ. އެއީ ފަހަރުގައި ރަނގަޅު ވާހަކައަކަށް ވެސް ވެދާނެ އެވެ. އަދި އެއީ ގޯހަކަށް ވެސް ވެދާނެ އެވެ. އެކަމަކު އެނގޭ ކަމަކީ "ރިލްވާން ރިޕޯޓް" ބޭރުވިފަހުން އެކަމާ ދެކޮޅަށް ދެކެވޭ ވާހަކައިގެ އަޑު ގަދަ ކަމެވެ.\nރައީސް އިބްރާހިމް މުހައްމަދު ސޯލިހު އަހުމަދު ރިލްވާން މަރު + ހުސްނުއް ސުއޫދު މަރުތައް ތަހުގީގު ކުރާ ކޮމިޝަން


ނިދާފައި ތިބި މަންމަ އާއި ބައްޕަ ޝަހީދުކޮށްލައި، މިކުދިން ޔަތީމުކޮށްފި – Haftha\nTue,7July, 2020, 11:26 pm\nނިދިން ހޭލިއިރު ލޯބިވާ މަންމަ އާއި ބައްޕަ ޝަހީދުކޮށްލާފައިވާ ހަބަރު އިވުމުން ކުރެވޭނެ އިހުސާސް ހިތަށް ގެނެވޭ ހެއްޔެވެ؟ ފަލަސްތީނުގެ އެތައް ކުދިންނެއް އެ އިހުސާސް ކޮންމެ ދުވަހަކު ކަހަލަ ގޮތަކަށް ކުރެއެވެ. އިޒްރޭލުގެ ރަހުމުކުޑަ ހަމަލާތަކުގައި އެތައް ކުދިންނެއް ވަނީ ޔަތީމުކޮށްފައެވެ.\nމިއަދަކީ ވެސް ފަލަސްތީނުގެ އާއިލާއަކަށް އެފަދަ ހިތްދަތި ދުވަހެކެވެ. ޔަހޫދީ އިޒްރޭލުން މިއަދު ފަތިހު ދިން މިސައިލް ހަމަލާއެއްގައި ނިދާފައި ތިބި ދެމަފިރިން މިވަނީ ޝަހީދު ކޮށްލައިފައެވެ. އެމީހުންގެ ތިން ކުދިން ޔަތީމުކޮށްފައެވެ.\nއިޒްރޭލުން މިއަދު ފަތިހު ދިން ވައިގެ ހަމަލާގައި ޝަހީދު ވެފައިވަނީ ފަލަސްތީނުގެ އިސްލާމިކް ޖިހާދުގެ އިސް ކޮމާންޑަރެއް ކަމަށްވާ ބަހާ އަބޫ އަލް އަތާ އާއި އޭނާގެ އަންހެނުން އަސްމާ އަބޫ އަތާއެވެ.\nއެމީހުން ދިރިއުޅޭ ތިން ބުރީގެ އިމާރާތަކަށް އިޒްރޭލުން ދިން މިސައިލް ހަމަލާގައި އެގޭ ކައިރީގައި އުޅޭ އުމުރުން 20 އަހަރުގެ މީހަކު ވެސް ޝަހީދު ކޮށްލާފައިވާއިރު، ހަމަލާގައި 18 މީހުން ވަނީ ޒަހަމްވެފައެވެ. އޭގެ ތެރޭގައި އަބޫ އަތާގެ ކުދިން ވެސް ހިމެނެއެވެ.\nއަބޫ އަތާ އާއި އޭނާގެ އަންހެނުންގެ ޖަނާޒާގައި އޭނާގެ ދަރިންނާއި އާއިލާ ކުރާނެ ހިތާމަ އަންދާޒާ ވެސް ނުކުރެވޭނެއެވެ. އެކުދިން އަޅަމުންދިޔަ ކަރުނަ ފޮހެދޭން މިއަދު ތިބީ އާއިލާގެ މެމްބަރުންނެވެ. ޅަ އުމުރުގައި ޔަތީމުވެ މަންމަ އާއި ބައްޕަގެ ލޯބިން މަހުރޫމްކުރީ އެކުދިންގެ ކުށެއް އޮވެގެންނެއް ނޫނެވެ.\nThrough tears and feelings of sadness and anger, Palestinians mourn Baha' Abo al-Ata and his wife who were assassinated by "Israel" predawn today. pic.twitter.com/LMLtyiU4o3\n— Quds News Network (@Qudsn_en) November 12, 2019\nއިޒްރޭލުގެ މަތިންދާބޯޓުތަކުން ޣާޒާއަށް މިއަދު ދިން ވައިގެ ހަމަލާގައި އދ. ގެ ރިލީފް އެންޑް ވޯކްސް އެޖެންސީ ފޮ ޕަލެސްޓައިން ރެފިއުޖީސް (ޔޫއެންއާރުޑަބްލިއުއޭ)ގެ ސުކޫލަކަށް ވެސް ވަނީ ބޮން އަޅައިފައެވެ. ހަމަލާގައި އެ ސުކޫލަށް ބޮޑެތި ގެއްލުންތަކެއް ވަނީ ލިބިފައެވެ.\nމި ހަމަލާތަކާ ގުޅިގެން ފަލަސްތީނުގެ އެޑިއުކޭޝަން މިނިސްޓްރީން ވަނީ ޣާޒާގައި ހުންނަ ހުރިހާ ސުކޫލެއްގެ ކިޔެވުން ބަންދު ކޮށްފައެވެ.


އާރްޔާގެ އެންމެ ބޮޑު މޮމެންޓް ގޭމް އޮފް ތްރޯންސް އިން މި ވީހާ ދުވަހު ސިއްރުކުރީ ކީއްވެ؟ | Jazeera\tއާރްޔާގެ އެންމެ ބޮޑު މޮމެންޓް ގޭމް އޮފް ތްރޯންސް އިން މި ވީހާ ދުވަހު ސިއްރުކުރީ ކީއްވެ؟ - Jazeera\nއާރްޔާގެ އެންމެ ބޮޑު މޮމެންޓް ގޭމް އޮފް ތްރޯންސް އިން މި ވީހާ ދުވަހު ސިއްރުކުރީ ކީއްވެ؟\nއާމިނަތު އަޙުމާ May 1, 2019 50 views0\nއެޗްބީއޯގެ ފަރާތުން ގެނެސްދޭ އެންމެ ކާމިޔާބު އެއް ސީރީސްކަމަށްވާ، ގޭމް އޮފް ތްރޯންސް ގެ އެންމެ ބޮޑު ހަނގުރާމައިގައި ނައިޓް ކިންގް މަރާލި ބަޠަލާއަކަށް އާރްޔާ ސްޓާކް ވުމުން ފޭނުން ވަރަށް ބޮޑު ހައިރާން ކަމެއްގެ ތެރެއަށް ގޮސްފިއެވެ.\nގޭމް އޮފް ތްރޯންސްގެ 8 ވަނަ ސީޒަން އާ ހަމައަށް އައި އިރުގައި އެންމެން ވެސް ތައްޔާރުވަމުން އައި އެންމެ ބޮޑު ހަނގުރާމަ ކަމަށްވާ، ދިރިތިބި މީހުންނާއި އާރމީ އޮފް ޑެޑްގެ ހަނގުރާމައިގައި އާރްޔާ ކުޅެދިނީ ވަރަށް މުހިންމު ދައުރެކެވެ. މި ގޮތުން ނައިޓް ކިންގ މަރާލައި މުޅި ދުނިޔެ ދިރިހުރި އެންމެން ސަލާމަތް ކޮށްދިން ފަރާތަކަށްވެސް ވީ އާރްޔާއެވެ.\nގިނަ ފޭނުން އުންމީދުކުރަމުން އައި ގޮތުން ނައިޓް ކިންގ މަރާލައި ދުނިޔެ ސަލާމަތްކުރުމުގެ ލަގަބު ހޯދާނީ ގޭމް އޮފް ތްރޯންސްގެ އެންމެ މަޝްހޫރު އެއް ބަޠަލް ކަމަށްވާ ޖޮން ސްނޯ ކަމަށެވެ.\nގޭމް އޮފް ތްރޯންސް ގެ ސްކްރިޕްޓް ލިޔުންތެރިންގެ ބައެއް މީހުން ބުނިގޮތުން ޖޮން ސްނޯއަށް އެ ފުރުސަތު ނުދިން މައިގަނޑު ސަބަބަކީ ފޭނުން ސިއްސުވާލުމަށާއި ހައިރާންކޮށްލަން ބޭނުންވުމެވެ.\nއެމީހުން ބުނިގޮތުން މީގެ3އަހަރު ކުރީއްސުރެ ގޭމް އޮފް ތްރޯންސްގެ ޓީމްއަށް އެއްކޮށް މި ޚަބަރު އެނގެއެވެ. އެންމެންވެސް ތިބީ އޮޅިގެން ނަމަވެސް އެވާހަކަ ބުނެވިދާނެ ކަމުގެ ބިރުގެ މަތީގައެވެ.\nއެ ހަނގުރާމައިގައި އާރްޔާ ވަނީ ގިނަ އަދަދެއްގެ ދުޝްމަނުންނާ ހަނގުރާމަކޮށް އޭނާގެ އުކުޅު ދައްކުވާލައިފައެވެ. ބައެއް މީހުން ދެކޭ ގޮތުގައި މުޅި ހަނގުރާމައިގައިވެސް އާރްޔާ ދެއްކިވަރުފެ ޕާފޯމެންސެއް ދެއްކި ތަރިއަކު ވަރަށް މަދެވެ.\nގޭމް އޮފް ތްރޯންސް


މަސައްކަތު ( ވަގުތީ3މަސް )\nއިނގުރައިދޫސްކޫލް Inguraidhoo school\nރ. އިނގުރައިދޫ، ދިވެހިރާއްޖެ R.Inguraidhoo / Republic of Maldives\nވަގުތީ (3މަސް )\nއެސް. އެސް 1\nސަޕޯރޓް ސްޓާފް ގްރޭޑް 1\nއިނގުރައިދޫ ސްކޫލް / ރ. އިނގުރައިދޫ\nމަހަކު -/3،100 ރުފިޔާ\nސަޕޯރޓިން ކޯ އެލެވަންސް:\nމަހަކު -/1،000 ރުފިޔާ\nމަހަކު 1200/- ރުފިޔާ\n1- ދަރިވަރުންގެ ފާޚާނާތައް ސާފުކުރުން.\n2- ހުރިހާ އިމާރާތެއްގެ ވަށާފާރާދޭތެރޭގައިވާ ސަރަހައްދު އަދި އޮފީހުގެ ދެކުނަށް އޮތް ސަރަހައްދު ކޮންމެ ދުވަހަކު ކުނިކެހުން.\n3- އޮފިހާއި ސްޓާފުރޫމުގައި ހުރި ކޮމްޕިއުޓަރ ތަކާއި މެޝިންތައް އަދި ކަބަޑުތަކާއި ލޮކަރުތަކުން ކޮންމެ ދުވަހަކު (ސްކޫލްގައި ކިޔެވުން އޮންނަ ދުވަސްދުވަހު) ހިރަފުސް ފޮޅާ ސާފުކުރުން.\n4- ކްލާސްތައް ނިމުމުން ކްލާސްތެރެ ސާފުކޮށް މޮޕްލުން.\n5- އޮފިހާއި ސްޓާފް ރޫމް ސާފްކޮށް ތަޅުމުގައި މޮޕްލުން.\n6- މެންދުރުފަހު ޝެޝަން ނިމުމުން ރޭގަނޑު ކްލާސްތަކުގެ ޑަސްބިންތައް އުކާލުމާއި ކްލާސްރޫމުތަކުގެ ކުރިމަތި ސާފުކުރުން. އަދި ކުނިނުކަހާ ކްލާހެއް އޮތްނަމަ ކުނިކެހުން.\n7- ސްކޫލް ހުޅަނގު ފަރާތް ( ކުޅޭ ބިމުގެ އުތުރު ކަނުން ފެށިގެން ސްކޫލުގެ ދެކުނު ކަނާއި ހަމައަށް، އަދި ސްކޫލް ދެކުނު ފަރާތު މަގުމައްޗަށް އޮތްބައި ) އާދިއްތަ، އަންގާރަ އަދި ބުރާސްފަތި މިތިން ދުވަހު ކުނިކަހާ ސާފުކުރުން.\n8- ކޮންމެ ހަފްތާއެއްގެ ހޮނިހިރު ދުވަހު ސްކޫލް ގޯތިތެރެ ކުނިކެހުމާއި އެންމެހާ އިމާރާތްތަކުގެ ދޮރާއި ދޮރުފަތް އަދި ބިއްލޫރިތައް ސާފުކުރުން.\n9- ހަފްތާއަކު މަދުވެގެން އެއް ފަހަރު އޮފީހާއި ސްޓާފް ރޫމް އަދި ކްލާސް ރޫމްތަކުގެ ފަންކާތަކުން ހިރަފުސް ފޮހެ ސާފުކުރުން.\n10-ސްކޫލުން ބޭނުންވެގެން އަންގައިފި ހިނދެއްގައި މާލެއާއި އެހެނިހެން ރަށްރަށުން ސްކޫލަށް ގެންނަ ތަކެތި ބަނދަރު ދޮށުން ސްކޫލަށް ގެނައުން.\n11-ސްކޫލުން ފާހަގަކުރާ ދުވަސްތަކާއި ރާވާ ހިންގާ ތަފާތު މުބާރާތްތަކަށް އެހީތެރިވެދިނުން.\n12- ސްކޫލުގެ ބެލުމުގެ ދަށުގައިވާ ތަކެތި ރައްކާތެރިކަމާއެކު ބެލެހެއްޓުން.\n- ލިޔަން ކިޔަން ދަތުމާއެކު މަޤާމުގެ މަސައްކަތް ކުރުމުގެ ހުނަރު/ގާބިލްކަން އިންޓަރވިއުގައި ސާބިތުކޮށްދިނުން\n- ލިބިފައިވާ ތައުލީމާއި ތަމްރީނަށް\n- ލިބިފައިވާ މަސައްކަތުގެ ތަޖުރިބާ\n- ލިބިފައިވާ ހުނަރު\nފުރިހަމަ ކުރައްވާފައިވާ ވަޒީފާއަށް އެދޭ ފޯމު\nސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާ އަދާކުރާ އޮފީހުގެ ލިޔުން.\nލިބިފައިވާ ހުރިހާ ތަޢުލީމީ ސެޓުފިކެޓުތަކުގެ ކޮޕީ؛\nފުރިހަމަކޮށްފައިވާ، ކުރު މުއްދަތުގެ ކޯސްތަކާއި ތަމްރީނުތަކުގެ ސެޓުފިކެޓުތަކުގެ ކޮޕީ.\nސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނުން ފާސްވިކަން އަންގައިދިނުމުގެ ގޮތުން ސިވިލް ސަރވިސް ޓްރޭނިންގ އިންސްޓިޓިއުޓުން ދޫކޮށްފައިވާ ސެޓުފިކެޓުގެ ކޮޕީ.\nމަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން، ނުވަތަ ވަޒީފާ އަދާކުރިގޮތް އަންގައިދޭ ރިފަރެންސް ފޯމް.\nވަޒީފާއަށް އެދޭ ފޯމު މި ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލްސަރވިސް ކޮމިޝަނުގެ www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 09 އޮކްޓޯބަރ2019 ވާ ބުދަދުވަހުގެ 12:00 ގެ ކުރިން، އިނގުރައިދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. ފެކްސް ނަންބަރަކީ، 6580382 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 10 އޮކްޓޯބަރ 2019 އާއި 15 އޮކްޓޯބަރު 2019 އާއި ދެމެދު، އިނގުރައިދޫ ސްކޫލް ގައެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ\nމަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ %35 (ފަންސަވީސް އިންސައްތަ) އަށްވުރެ މަތިވާންޖެހޭނެއެވެ.\nއިތުރު މަޢުލޫމާތު ހޯދުން:\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580002 ނަންބަރު ފޯނާއެވެ. ފެކްސް ނަންބަރަކީ، 6580382 އެވެ. އީ-މެއިލް ކުރާނީ [email protected]އަށެވެ.\n1 ޞަފަރު 1441\n30 ސެޕްޓެންބަރު 2019\n( ޕްރިންސިޕަލް )\nޕަބްލިޝްކުރި ތާރީޚު: 30 ސެޕްޓެންބަރު 2019\nޕަބްލިޝްކުރި ގަޑި: 1400\nސުންގަޑި: 09 އޮކްޓޫބަރު 2019 1200


Eid ge Bodu jamaa'aiy nonnaane\nއީދުގެ ބޮޑު ޖަމާއަތް ނޯންނާނެ\nއީދު ނަމާދުގެ ބޮޑު ޖަމާއަތަކަށް ބަޔަކު ނަމާދަށް ގޮސް: މި އީދުގައި ބޮޑު ޖަމާއަތް ނޯންނާނެ -- އަވަސް ފައިލް ފޮޓޯ\nމި އަހަރުގެ ފިތުރު އީދު ނަމާދުގެ ބޮޑު ޖަމާއަތް ނުބޭއްވުމަށް ނިންްމާ މިސްކިތްތަކުގައި ނަމާދުގެ ޖަމާއަތް ކުރިއަށް ގެންދިއުމާމެދު މަޝްވަރާ ކުރަމުންދާ ކަމަށް އިސްލާމިކް މިނިސްޓްރީން ބުނެފި އެވެ.\nކޮވިޑް-19ގެ ހާލަތު ވަރަށް ބޮޑަށް ގޯސްވެ ފިޔަވަޅުތައް ވަނީ ހަރުކަށި ކޮށްފައެވެ. ހަފްތާއެއްވީއިރުވެސް ނަންބަރުތައް ދަށަށް ނުދާތީ އިތުރު ފިޔަވަޅު އަޅަންވެސް ދަނީ މަޝްވަރާ ކުރަމުންނެވެ. ސިއްހީ ތަޖުރިބާކާރުން ދެކެވަޑައިގަންނަވާ ގޮތުގައި މިހާރު އޮތް ހާލަތު ދިގު ދެމިގެންދާނަމަ އަލުން ލޮކްޑައުންއަކަށް ވާން ޖެހެއެވެ. ސަރުކާރުން ވަނީ ލޮކްޑައުން ކުރަން ޖެހިއްޖެނަމަ ފަސް ނުޖެހި އެކަން ކުރާނެ ކަމަށްވެސް ބުނެފައެވެ.\nއިސްލާމިކް މިނިސްޓަރު ޑރ. އަހުމަދު ޒާހިރު އަވަސްއަށް މިއަދު ވިދާޅުވީ ކޮވިޑްގެ ހާލަތު ގޯސްވެފައިވާތީ ބޮޑު ޖަމާއަތުގަައި އީދު ނަމާދު ކުުރުން ނޯންނާނެ ކަމަށެވެ. އަދި މިސްކިތްތަކުގައި ނަމާދުގެ ޖަމާއަތް ކުރިއަށް ގެންދިއުމާމެދު ކަމާބެހޭ އިދާރާތަކާއެކު މަޝްވަރާ ކުރަމުންދާ ކަމަށެވެ. އެކަމުގައި މާދަމާ ފައިނަލް ނިންމުމެއް ނިންމޭނެ ކަމަށް ބެލެވޭ ކަމަށްވެސް މިނިސްޓަރު ވިދާޅުވިއެވެ.\nކޮވިޑުން ރައްކާތެރިވުމަށް އަޅާ ފިޔަވަޅެއްގެ ގޮތުން މާލެ ސަރަހައްދުގައި ހަތްގަޑިއިރު ކާފިއު ހިންގާއިރު ސުކޫލުތަކާއި ކޮލެޖް އަދި ޔުނިވާސިޓީތައްވެސް ވަނީ ބަންދުކޮށްފައެވެ. މައިޒާންތަކާއި ޕާކުތައް އަދި ކަސްރަތު ކުރާ ތަންތަންވެސް ބަންދުކޮށްފައިވެއެވެ.\nމިސްކިތްތަކުގައި ތިބޭއިރު މާސްކު އެޅުން މަޖުބޫރު ކުރުވުމާއި ޖަމާއަތުގެ ނަމާދުގައި ގައިދުރުކޮށްގެން ތިބުމަށްވެސް ވަނީ އަންގާފައެވެ.\nއިސްލާމިކް މިނިސްޓްރީ އެޗްޕީއޭ އީދު ފާހަގަ ކުރުން + ކޮވިޑް-19\nއީދު ނަމާދު ބޮޑު ޖަމާއަތެއް ނޯންނާނެ


Hiyaanaathuge faisaa libunu 281 faraatheh ge nan himeney list aanmukoffi\nހިޔާނާތުގެ ފައިސާ ލިބުނު 281 ފަރާތެއް ނަން ހިމެނޭ ލިސްޓް އާންމުކޮށްފި\nކޮމެޓީގެ މުގައްރިރު އިމްތިޔާޒު ފަހުމީ: މަޖިލީހުގެ ޖުޑިޝަރީ ކޮމެޓީ އާއި ސަލާމަތީ ހިދުމަތްތަކާ ބެހޭ ކޮމެޓީ އެއްކޮށްލައިގެން އެމްއެމްޕީއާރުސީގެ ކޮރަޕްޝަންގެ މައްސަލަ ދިރާސާކޮށް ނިންމި ގޮތުގެ ރިޕޯޓާއެކު ހިޔާނާތުގެ ފައިސާ ލިބުނު މީހުންގެ ލިސްޓް ވަނީ އާންމުކޮށްފައި --\nއެމްއެމްޕީއާރްސީގެ ހިޔާނާތުގެ ފައިސާ ލިބިފައިވާ 281 ފަރާތެއް ނަން ހިމެނޭ ލިސްޓް ރައްޔިތުންގެ މަޖިލީހުގެ ޖުޑިޝަރީ ކޮމެޓީން ދެންމެ އާންމުކޮށްފި އެވެ.\nއެސެޓް ރިކަވަރީ ކޮމިޝަނުން އެކުލަވާލާފައިވާ ލިސްޓް އެ ކޮމިޝަނުން ވަނީ ރައްޔިތުންގެ މަޖިލީހާއި ހިއްސާކޮށްފަ އެވެ. އެސެޓް ރިކަވަރީ ކޮމިޝަނުން މަޖިލީހަށް ފޮނުވި ލިސްޓްގައި 281 ނަމެއް އޮތް އިރު ކުރިން އެ ކޮމިޝަނުން ހާމަކުރި ގޮތުގައި އެ ލިސްޓްގައި އޭރު އޮތީ 267 ނަމެވެ.\nހިޔާނާތުގެ ފައިސާ ލިބުނު މީހުންގެ ލިސްޓް އާންމުކޮށްފައި ވަނީ ރައްޔިތުންގެ މަޖިލީހުގެ ޖުޑިޝަރީ ކޮމެޓީ އާއި ސަލާމަތީ ހިދުމަތްތަކާ ބެހޭ ކޮމެޓީ އެއްކޮށްލައިގެން އެމްއެމްޕީއާރުސީގެ ކޮރަޕްޝަންގެ މައްސަލަ ދިރާސާކޮށް ނިންމި ގޮތުގެ ރިޕޯޓާއެކުގައެވެ. މި ރިޕޯޓްގައި މިހާރުގެ ވަޒީރުންނާއި ކުރީގެ ވަޒީރުން އަދި މަޖިލީހުގެ މިހާރުގެ މެންބަރުންނާއި ކުރީން މެންބަރުކަން ކުރެއްވި ބޭފުޅުން އަދި ބައެއް ކުންފުނިތައްވެސް ހިމެނެއެވެ. އަދި ސުޕްރީމް ކޯޓްގެ ފަނޑިޔާރުކަން ކުރެއްވި ބޭފުޅުންނާއި އެހެން ބައެއް ކޯޓްތަކުގައި ފަނޑިޔާރުން ކުރެއްވި ބޭފުޅުންވެސް ހިމެނެއެވެ.\nލިސްޓްގައި އެމްޑީޕީގެ މެންބަރުންގެ ތެރެއިން ހިމެނިވަޑައިގަންނަވަނީ އެމްޑީޕީގެ ޕާލަމަންްޓްރީ ގްރޫޕްގެ ލީޑަރު އަދި މެދު ހެންވޭރު ދާއިރާގެ މެމްބަރު އަލީ އާޒިމް އާއި މަރަދޫ ދާއިރާގެ މެމްބަރު އިބްރާހިމް ޝަރީފާއި ހިތަދޫ މެދު ދާއިރާގެ މެމްބަރު އަހުމަދު ރަޝީދު އާއި ކެނދިކުޅުދޫ ދާއިރާގެ މެމްބަރު އަހުމަދު އީސާ އާއި މުލަކު ދާއިރާގެ މެންބަރު އިބްރާހިމް ނަސީރެވެ.\nލިސްޓުގައި ހިމެނޭ ޕީޕީއެމް / ޕީއެންސީގެ މެމްބަރުންގެ ތެރޭގައި މާވަށު ދާއިރާގެ މެންބަރު މުހައްމަދު ސައީދާއި މަހިބަދޫ ދާއިރާގެ މެންބަރު އަހުމަދު ތޯރިގު އާއި އޭދަފުށީ ދާއިރާގެ މެންބަރު އަހުމަދު ސަލީމާއި ފަރެސް މާތޮޑާ ދާއިރާގެ މެމްބަރުން ހުސެއިން މުހައްމަދު ލަތީފް އަދި ނައިފަރު ދާއިރާގެ މެމްބަރު އަހުމަދު ޝިޔާމް އަދި ތ. ގުރައިދޫ ދާއިރާގެ މެމްބަރު މުހައްމަދު ޣައްސާން މައުމޫންގެ އިތުރުން މެމްބަރު އިބްރާހިމް ރިޒާ ހިމެނެ އެވެ.\nމިހާރު ކެބިނެޓް މިނިސްޓަރުންގެ ތެރެއިން ހިމެނިވަޑައިގަންނަވަނީ ޔޫތު މިނިސްޓަރު އަހުމަދު މަހުލޫފްގެ ނަމެވެ. ރައީސް ޔާމީންގެ ދެކަނބަލުންނާއި އެމަނިކުފާނުގެ ކެބިނެޓްގެ ވަރަށް ގިނަ ބޭފުޅުންގެ ނަން ލިސްޓްގައިވެއެވެ. ރައީސް ޔާމީންގެ ދެ ނާއިބު ރައީސުން ކަމަށްވާ އަބްދުﷲ ޖިހާދާއި އަހުމަދު އަދީބުގެ ނަން ހިމެނިފައިވާއިރު މިހާރުގެ އޮޑިޓަރު ޖެނެރަލް ހަސަން ޒިޔަތުގެ ނަންވެސް ލިސްޓްގައި އެބައޮތެވެ.\nއަދި ސޯޝަލް މީޑިއާގެ ބައެއް އެކްޓިވިސްޓުންނާއި އައްޑޫގެ އިންތިހާބީ މޭޔަރު އަލީ ނިޒާރުވެސް ހިމެނިވަޑައިގަންނަވައެވެ.\nލިސްޓްގައި ނަން އޮތް ވަރަށް ގިނަ ބޭފުޅުން ގެންދަވަނީ ތުހުމަތު ދޮގު ކުރައްވާ ހިޔާނާތުގެ ފައިސާ ލިބިވަޑައިގެންފައިނުވާ ކަމަށް ވިދާޅުވަމުންނެވެ.\nއެމްޑީޕީ ޕީޕީއެމް އެމްއެމްޕީއާރްސީ + ޖުމްހޫރީ ޕާޓީ


Inthigaalee Adhaalathu ge commission in February7balaafaanetha? | Mihaaru\nފެބްރުއަރީ7ގައި ޖުމްހޫރީ މައިދާނަށް އެއްވެ ތިބި ފުލުހުންނާ ބައްދަލުކުރެއްވުމަށް ފަހު އޭރުގެ ރައީސް ނަޝީދު ވަޑައިގަންނަވަނީ އެނބުރި ސިފައިންގެއަށް ވަޑައިގަންނަވަނީ\n21 އެޕްރީލް 2019 - 07:43 59 comments\nބޮޑު ކޯލިޝަނުން ރިޔާސީ އިންތިޚާބު ކާމިޔާބުކުރުމާ އެކު ކުރީގެ ރައީސް މުހައްމަދު ނަޝީދު ވިދާޅުވަނީ އެމްޑީޕީން މިހާރު ނުކުމެ ތިބީ ބަޣާވާތަކުން ވެރިކަން ވައްޓާލީމާ އަލުން ތެދުވެ ކަމަށެވެ. އަދި ދެން ބަޣާވާތް ކުރުމުގެ ފުރުސަތު ނުދެއްވާނެ ކަމަށް ވެސް ވިދާޅުވެ އެވެ. ރިޔާސީ އިންތިޚާބުގެ އިތުރުން މަޖިލީހުގެ 65 ގޮނޑިއާ އެކު އެމްޑީޕީ ސިޔާސީ ދާއިރާގައި ބާރު ގަދަކޮށްފައި ވަނިކޮށް މިހާރު މި ފެންނަނީ އެހެން މަންޒަރެކެވެ: "އިންތިގާލީ އަދާލަތު"ގެ ކޮމިޝަނެއް އުފައްދަން އުޅޭ ތަނެވެ.\nއެމްޑީޕީން އެ ކޮމިޝަނާ ބެހޭ ބިލެއް މަޖިލިހަށް ހުށައަޅާފައިވާ އިރު ބައެއް މީހުންގެ ސުވާލަކީ ބަލަން އެ އުޅެނީ ކޮން މައްސަލައެއް ހެއްޔެވެ؟\nއެމްޑީޕީގެ އިސް މެމްބަރެއް ކަމަށް ވާ މާފަންނު އުތުރު ދާއިރާގެ އިމްތިޔާޒް ފަހުމީ (އިންތި) ހުށަހެޅުއްވި ބިލްގައިވާ ގޮތުން ކޮމިޝަނުން ތަހުގީގުކުރަން ޖެހޭނީ ޖެނުއަރީ 1، 2012 އިން ފެށިގެން ނޮވެމްބަރު 17، 2018 އާ ދެމެދު ހިނގި މައްސަލަތަކެވެ. އެހެންކަމުން އެމްޑީޕީގެ ވެރިކަން ފެބްރުއަރީ 7، 2012 ގައި ވެއްޓުމާއި އޭގެ ފަހުން ދެން ހިނގި ކަންކަން ތަހުގީގު ކުރުމުގެ ބާރު އެ ކޮމިޝަނަށް ލިބިދެ އެވެ.\nމި ބިލްގައި ކަނޑައަޅާފައިވާ މުއްދަތުގެ ތެރޭގައި މުއައްސަސާއަކުން ނުވަތަ އިދާރާއެއްގެ އިސް ހިންގުންތެރިއެއްގެ ފުށުން އެއްވެސް މީހެއްގެ އިންސާނީ ހައްގުތަކަށް ނުވަތަ އަސާސީ މިނިވަންކަމާ ހިލާފަށް ހިންގާފައިވާ މައްސަލަތައް ބެލުމުގެ އިހްތިސާސް ކޮމިޝަނަށް އޮވެ އެވެ. އިންސާނީ ހައްގުތަކާ ހިލާފަށް ހަދާފައިވާ ގާނޫނުތަކާއި ގަވައިދުތަކާއި އިޖުރާއުތައް އުވާލުމުގެ ބާރު ވެސް ލިބެ އެވެ.\nފެބްރުއަރީ 7، 2012 ގައި ފުލުހުންނާއި ސިފައިންގެ މެދުގައި ހަމަނުޖެހުން ހިނގަނީ: މި ބޮޑު ހަމަނުޖެހުން ގެންގޮސްދިނީ ރައީސް ނަޝީދުގެ އިސްތިއުފާއާ ހަމައަށް\nއެ ބިލް ފާސްވެ ގާނޫނަކަށް ވުމާ އެކު އިންތިގާލީ އަދާލަތުގެ ކޮމިޝަން އުފައްދަން ޖެހެނީ ރައީސުލްޖުމްހޫރިއްޔާގެ ގަރާރަކުންނެވެ. ކޮމިޝަން އެކުލެވިގެން ވަނީ ރައީސް އައްޔަންކުރައްވާ ފަސް މެމްބަރުންގެ މައްޗަށެވެ. ކޮމިޝަންގެ ޗެއާޕާސަން އައްޔަން ކުރައްވާނީ ވެސް ރައީސެވެ. އެހެންކަމުން އެއީ ރައީސްގެ ފުލް ކޮންޓްރޯލް އޮންނާނެ ކޮމިޝަނެކެވެ.\nބިލުން ކޮމިޝަނަށް ލިބޭ ބައެއް ބާރުތަކުގެ ތެރޭގައި ހެކި ބަސް ނެގުމާއި މީހުން ހާޒިރުކޮށް ސުވާލު ކުރުން ހިމެނެ އެވެ. އެމީހަކު ބަންދުގައި ބަހައްޓައިގެން ހާޒިރު ކުރުމަށް ބޭނުންވާ ކޯޓު އަމުރަށް އެދުމާއި ފަންނީ އެހީތެރިކަން ބޭނުން ނަމަ، ބޭރުގެ ކަމާ ބެހޭ ފަރާތްތަކުގެ އިންވެސްޓިގޭޓަރުން ގެނައުމުގެ ބާރު ވެސް ކޮމިޝަނަށް އޮވެ އެވެ. ތަހުގީގުތަކަށް ތަކެތި ހޯދަން އާންމު ތަންތަން ބަލައި ފާސްކޮށް އެފަދަ ތަކެއްޗާއި ތަންތަން ކޮމިޝަންގެ ބެލުމުގެ ދަށަށް ގެންނަން ބޭނުންވާ ކޯޓު އަމުރު ހޯދުމުގެ ބާރު ވެސް ބިލުން އެ އޮތީ ދީފަ އެވެ.\nއެ ކޮމިޝަނުން ތަހުގީގު ކުރާ މައްސަލައް ފޮނުވަން ޖެހެނީ "އިންތިގާލީ އަދާލަތުގެ އޮމްބަޑްސްމަން" އޮފީހަށެވެ. ދައުވާ ކުރަން ޕްރޮސެކިއުޓާ ޖެނެރަލްގެ އޮފީހަށް ނުވަތަ ބަންޑާރަ ނައިބަށް ފޮނުވުމުގެ ބާރު އެ އޮފީހަށް ލިބިދެ އެވެ. އޮމްބަޑްސްމަންގެ އެކުލެވިގެން ވަނީ ތިން މެމްބަރުންގެ މައްޗަށެވެ. އޮމްބަޑްސްމަން ކިބައިގައި ސުޕީރިއަ ކޯޓެއްގެ ފަނޑިޔާރެއްގެ ޝަރުތުތައް ހުންނަން ޖެހެ އެވެ. މި މަގާމަށް ބޭރު މީހަކު އައްޔަން ކުރާކަށް ވެސް ހުރަސް ނެތެވެ.\nބަލަން އުޅެނީ އެމްޑީޕީގެ ވެރިކަން ވެއްޓުން\nކުރީގެ ރައީސް ނަޝީދުގެ ވެރިކަން "ބަޣާވާތަކުން" ވައްޓާލީ ކަމަށް އެމަނިކުފާނާއި އެމްޑީޕީން ތުހުމަތުކުރާތީ އޭރުގެ ރައީސް މުހައްމަދު ވަހީދުގެ ގަރާރަކުން ހަމަ އެ އަހަރު ކޮމިޝަނެއް އުފައްދައި ތަހުގީގުކުރި އެވެ. އެ ކޮމިޝަންގައި ނަޝީދުގެ ފަރާތްޕުޅުން ވެސް ބޭފުޅަކު ހިމެނުނެވެ.\nކޮމިޝަން އޮފް ނޭޝަނަލް އިންކުއަރީން މައިގަނޑު ހަތަރު ކަމެއް ބަލާފައިވެ އެވެ. އެއީ ޖެނުއަރީ 14، 2012 އިން ފެށިގެން ފެބްރުއަރީ 8 އާ ދެމެދު ރާއްޖޭގައި ސިޔާށީ ކަންކަމާއި ވެރިކަން ބަދަލުވި ގޮތުގެ އިތުރުން ނަޝީދު އިސްތިއުފާ ދެއްވީ މަޖުބޫރުކުރުމުގެ ތެރެއިންތޯ އާއި ވެރިކަން ބަދަލުވީ ގާނޫނާ އެއްގޮތައްތޯ ވެސް އެކޮމިޝަނުން ބެލި އެވެ.\nއިބްރާހިމް މުހައްމަދު ސޯލިހް ރާއްޖޭގެ ވެރިކަމުގެ ހުވާކުރެއްވުމުގެ ރަސްމިއްޔާތުގައި ކުރީގެ ރައީސް މުހައްމަދު ނަޝީދު އާއި އެމަނިކުފާނުގެ ނައިބު އަދި ފަހުން ރައީސްކަމާ ހަވާލުވެވަޑައިގެންނެވި މުހައްމަދު ވަހީދު -- ނިޝާން އަލީ /މިހާރު\nހަ މަސްދުވަހުގެ މަސައްކަތަށް ފަހު އެ ކޮމިޝަނުން ނެރުނު ރިޕޯޓުގައި ބުނެފައި ވަނީ ނަޝީދު އިސްތިއުފާ ދެއްވުމުގައި ގާނޫނާ ހިލާފް މަޖުބޫރު ކުރުމެއް ނުވަތަ ބިރުދެއްކުމެއް ނެތް ކަމަށެވެ. އަދި ރައީސްކަމާ މުހައްމަދު ވަހީދު ހަވާލުވެވަޑައިގަތީ ގާނޫނާ އެއްގޮތަށް ކަމަށް ވެސް ރިޕޯޓުގައި ބުނެފައިވެ އެވެ. އެހެންކަމުން އެމްޑީޕީގެ ތުހުމަތުތަކަށް ބާރު ލިބޭ ނުވަތަ ވާގިވެރިވާ އެއްވެސް ހެއްކެއް އެ ކޮމިޝަނުގެ ތަހުގީގަށް ފެނިފައެއް ނުވެ އެވެ.\nނަމަވެސް އެމްޑީޕީން އޭރު ވެސް އަދި މިހާރު ވެސް އެކަން ގަބޫލެއް ނުކުރެ އެވެ. އެ ޕާޓީން އަބަދުވެސް ބުނަމުން އަންނަނީ ނަޝީދުގެ ވެރިކަން ވައްޓާލީ ބަޣާވާތަކުން ކަމަށެވެ.\nއެމްޑީޕީގެ ވެރިކަން ވައްޓާލުމުގައި ފިޔަވަޅު އަޅަން ޖެހޭނެ ކަމަށް އެ ޕާޓީން ގަބޫލުކުރާ މީހުންގެ ލިސްޓެއް އޭރު ނެރުނެވެ. އޭގެ ތެރޭގައި އެންމެ ފަހުން އޮތް ރައްޔިތުންގެ މަޖިލިހުގެ އިންތިހާބުގައި ދަނގެތި ދާއިރާ ކާމިޔާބުކުރެއްވި ކުރީގެ ޑިފެންސް މިނިސްޓަރު މުހައްމަދު ނާޒިމާއި ދެވަނަ ދައުރަކަށް މަޖިލީހަށް އިންތިޚާބުވި އަދި އެމްޑީޕީގެ ވެރިކަމަށް ފަހު ފުރަތަމަ ޕޮލިސް ކޮމިޝަނަރު އަބްދުﷲ ރިޔާޒު ހިމެނެ އެވެ. އޭގެ އިތުރުން މިހާރުގެ ހޯމް މިނިސްޓަރު އިމްރާން އަބްދުﷲ އާއި ޕީޕީއެމްގެ އިސް ބައެއް ބޭފުޅުން ވެސް އޭރު އެ ލިސްޓަށް އެމްޑީޕީން ލާފައިވެ އެވެ.\nއެމްޑީޕީގެ ވެރިކަން ބަދަލުކުރި ކަމަށް އެ ޕާޓީން ތުހުމަތުކުރާ މީހުންގެ ތެރޭގައި ހިމެނޭ ބޭފުޅަކު، ނަން ނުޖެހުމަށް ޝަރުތުކުރައްވައި، ވިދާޅުވީ އިންތިގާލީ އަދާލަތުގެ ކޮމިޝަންގެ އަމާޒަކީ އެމްޑީޕީގެ ވެރިކަން ބަދަލުކުރީ ބަޣާވާތަކުން ކަމަށް ކަނޑައެޅުން ކަމަށެވެ.\n"މިހާރު ގާނޫނީ ގޮތުން ނުބުނެވޭނެތާ ބަޣާވާތަކުން ކަމަށް އެ ވެރިކަން ބަދަލުކުރީއެއް. އެހެންވީމަ އެގޮތަށް ނިންމަން އެ އުޅެނީ،" އޭނާ ވިދާޅުވި އެވެ.\nއޭނާ ވިދާޅުވި ގޮތުގައި އޭގެ ފަހުން ދެން އަމާޒަކަށް ހަދާނީ އެވެރިކަން ބަދަލުކުރުމުގައި އިސްކޮށް އުޅުނު މީހުންނާ މެދު ފިޔަވަޅު އެޅުމެވެ.\n"މިއީ ހަމަ އެމްޑީޕީން ޕްލޭން ކޮށްފައި އޮތް ގޮތް. އެކަމުގައި އިސްކޮށް އުޅުނު މީހުންނަށް ފިޔަވަޅު އަޅާނެ،" އޭނާ ވިދާޅުވި އެވެ.\nވެރިކަން ބަދަލުވި ގޮތް ކޮމިޝަނަށް ކަނޑައެޅޭނެތަ؟\nކޯނީގެ ރިޕޯޓް އެމްޑީޕީ އާއި އެމްޑީޕީގެ ސަޕޯޓަރުން ގަބޫލެއްނުކުރެ އެވެ. އަދި އެ ރިޕޯޓްގައި މައްސަލަތަކެއް ހުރި ކަމަށް، އެމްޑީޕީއާ ގުޅުމެއް ނެތް އެތައް ބަޔަކު ވެސް ދެކެ އެވެ. ސުވާލަކީ އެގޮތަށް އޮތް މައްސަލައެއް، އަލަށް ހަދާ އިންތިގާލީ އަދާލަތު ކޮމިޝަނަށް ބެލޭނެ ހެއްޔެވެ؟\nއެމްޑީޕީގެ ވެރިކަން ވެއްޓުނު އިރު އުއްތަމަ ފަނޑިޔާރުގެ މަގާމުގައި ހުންނެވި އަހުމަދު ފާއިޒް ހުސައިން ވިދާޅުވީ ކޯނީ ރިޕޯޓަކީ ގާނޫނީ އެއްވެސް ހައިސިއްޔަތެއް ނެތް އެއްޗެއް ކަމަށެވެ. އެހެންކަމުން އެ ވެރިކަން ބަދަލުވި ގޮތް އަލުން ބެލުމަކީ ކުރެވޭނެ ކަމެއް ކަމަށް ވެސް އެމަނިކުފާނު ވިދާޅުވި އެވެ. އޭގެ އިތުރުން ވިދާޅުވީ ވެރިކަން ބަދަލުވި ގޮތާ މެދު އުފެދުނު ހުރިހާ ތުހުމަތުތަކަށް ކޯނީ ރިޕޯޓުން ޖަވާބު ނުލިބޭ ކަމަށެވެ.\n"ޝަރުއީ ދާއިރާއަށް އެތައް ތުހުމަތުތަކެއް ކޮށްފައިވާއިރު ކޯނީ ރިޕޯޓް ހެއްދެވި ބޭފުޅުން ޖުޑީޝަރީއާ ސުވާލެއް ނުކުރޭ. ރިކޮމެންޑޭޝަންތަކެއް ދޭއިރު ސުވާލުކޮށް ބަލަން ޖެހޭނެ ކަމަށް އަޅުގަނޑު ގަބޫލުކުރަނީ،" ރައީސްކަމުން ނަޝީދު އިސްތިއުފާ ދެއްވުމުން ނައިބު ރައީސް ވަހީދަށް ރައީސްކަމުގެ ހުވާލައިދެއްވި ފާއިޒް ވިދާޅުވި އެވެ.\nއެމްޑީޕީ ވެރިކަން ބަދަލުވުމާ ގުޅިގެން ބޭއްވި މުޒާހަރާއެއް ރޫޅާލަން ފުލުހުން މަސައްކަތް ކުރަނީ\nނަމަވެސް އެ ބިލްގެ ދަށުން ކުރެވޭނެ ކަންކަމާ މެދު ގާނޫނީ ތަޖުރިބާކާރުންގެ ހިޔާލު ތަފާތެވެ. ކުރީގެ ޑެޕިއުޓީ ޕްރޮސިކިއުޓަ ޖެނެރަލް ހުސައިން ޝަމީމް ދެކެވަޑައިގަންނަވާ ގޮތުގައި އެ ކޮމިޝަނަށް ބެލޭނީ އިންސާނީ ހައްގުތަކާ ހިލާފަށް ކޮށްފައިވާ ކަންކަމެވެ. އޭނާ ވިދާޅުވީ ބިލް މިހާރު އޮތް ގޮތުން ނަމަ ވެރިކަން ބަދަލުވި ގޮތް ބެލުމުގެ ފުރުސަތު ކޮމިޝަނަށް ލިބިގެން ނުވާ ކަމަށެވެ.\n"ބިލުގައި އޮތީ ރޭވިގެން ހިނގާފައި ހުރި ނުވަތަ ހިނގާ އިންސާނީ ހައްގުތަކާ ހިލާފު މައްސަލަ ބެލުމުގެ ބާރޭ. އެހެންވީމަ އެފަދަ މައްސަލަތައް އެކަނި ބެލޭނީ. ވެރިކަން ބަދަލުވީ ގޮތެއް ނުބެލޭނެ،" ޝަމީމް ވިދާޅުވި އެވެ.\n"ފުލުހުންގެ ތެރޭގައި، ސިފައިންގޭގައި ތިބި މީހުން ހިންގި އެކިއެކި ގާނޫނާ ހިލާފު ކަންކަން ބަލައި އެ މީހުންނާ މެދު ފިޔަވަޅު އެޅޭނެ. އެއީ އެ ކޮމިޝަނަށް ކުރެވޭނެ ކަމަކީ."\nކޯނީގެ ރިޕޯޓުގައި ވެސް ބުނެފައި ވަނީ ފެބްރުއަރީ 6،7އަދި 8 ވަނަ ދުވަހު ފުލުހުން އަނިޔާވެރިވެފައިވާ ކަމަށާއި ބަލައި ތަހުގީގުކޮށް ކުށްކުރި މީހުން އިންސާފުގެ ކުރިމައްޗަށް ގެންނަން ޖެހޭ ކަމަށެވެ. އެއީ ބައެއް ސިފައިންނާއި ބައެއް ފުލުހުންގެ ފަރާތުން އެ ދެ ތަނުގެ މަރުކަޒުތަކަށް ވެސް ގެއްލުން ލިބުނު ދުވަހެކެވެ. ނަމަވެސް މިހާތަނަށް އެކަންކަން ރަނގަޅު ތަހުގީގުކޮށް ފިޔަވަޅުތައް އަޅާފައެއް ނުވެ އެވެ.\nބިލާ މެދު އެކި މީހުން ދައްކާ ވާހަކައާ ބެހޭ ގޮތުން އިންތިގެ ބަހެއް ލިބޭ ގޮތެއް ނުވި އެވެ. އެކަމަކު އެނގޭ ކަމަކީ، އެމްޑީޕީ އާއި އެ ޕާޓީގެ ސަޕޯޓަރުން ބިލާ ދޭތެރޭ އުފަލުން އުޅުނަސް، ދެން ވާނެ ގޮތަކާ މެދު ކަންބޮޑުވާނެ އެތައް ބަޔަކު ވެސް އުޅޭނެ ކަމެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސަރުކާރު ރައްޔިތުންގެ މަޖިލިސް މެމްބަރު އިމްތިޔާޒް ފަހުމީ ފެބްރުއަރީ7ކޯނީގެ ރިޕޯޓް ބަޣާވާތް\nވަހީދުގެ "އިތުރު ހަ ދުވަހު"ގެ ވެރިކަން ބަލަނީ!


މާލޭ ސިޓީގެ މޭޔަރ ޤައުމީޓީމާއެކު ގަލޮޅު ދަނޑުގައި - Male' City Council\nމާލޭ ސިޓީގެ މޭޔަރ ޑރ.މުޙައްމަދު މުޢިއްޒު ، މިހާރު ކުރިޔަށްދާ ސާފް ޗެމްޕިއަންޝިޕް 2021 ގައި ރާއްޖެ ކުޅުނު ދެވަނަ މެޗު ގައުމީޓީމްގެ ޖާރޒީގައދަނޑަށް ވަޑައިގެން މެޗު ބައްލަވައިލެއްވުމުގައި ބައިވެރިވެވަޑައިގެންފައެވެ. މި މެޗުގައި ރާއްޖެ ބައްދަލުކޮށްފައިވަނީ ބަންގްލަދޭޝްއާއެވެ.\nމި މަހުގެ 1 ވަނަ ދުވަހުން ފެށިގެން 16 ވަނަ ދުވަހުގެ ނިޔަލަށް ކުރިޔަށް ދާ މި މުބާރާތުގައި މިރޭ ޤައުމީ ފުޓުބޯޅަ ދަނޑުގައި ކުޅުނު މި މެޗުން ރާއްޖެ މޮޅުވީ2ލަނޑު0ލަނޑުންނެވެ. މި މެޗަކީ މި މުބާރާތުގެ ހަވަނަ މެޗެވެ. މުބާރާތުގައި ދެން ރާއްޖެ ބައްދަލުކުރާނީ ސްރީލަންކާއާއެވެ. އެއީ މި އޮކްޓޫބަރމަހުގެ 10 ވަނަ ދުވަހުއެވެ. އެއަށްފަހު 13 ވަނަ ދުވަހު ރާއްޖެ ބައްދަލުކުރާނީ އިންޑިޔާއާއެވެ.\nސާފް ޗެމްޕިއަންޝިޕަށްޓަކައި މާލެ ތައްޔާރުކުރުމުގެ މަސައްކަތުގެ ވަރަށްބޮޑުބައި އަދާކުރީ މާލޭ ސިޓީ ކައުންސިލުންނެވެ. އެގޮތުން ގަލޮޅު ދަނޑު ތައްޔާރުކުރުމަށް ކުރަންޖެހުނު ކަންކަން އިމަޖެންސީގައި ސިޓީކައުންސިލުންވަނީ ކޮއްދީފައެވެ. އަދި މާލެ ޒީނަތްތެރިކޮށް ގައުމީ ޓީމަށް އޮތް ސަޕޯޓް ހާމަކުރުމަށް ކުރެވުނު މަސައްކަތްތައްވެސް ކުރީ ސިޓީ ކައުންސިލުންނެވެ. މިކަންކަން ފާހަގަކޮށް ގައުމީ ޓީމްގެ ކޯޗްވަނީ ޓްވީޓެއްވެސް ކުރައްވާފައެވެ.


Iran ge hamalaa gai America ge 109 sifainge sikundi ah gellun | Mihaaru\nއިރާގުގައި އެމެރިކާ ސިފައިން ތިބޭ މަރުކަޒުތަކަށް އީރާނުން މިސައިލް ހަމަލާ ދިނީ ގާސިމް ސުލައިމާނީގެ މަރުގެ ބަދަލު ހިފަން. --ފޮޓޯ:ގެޓީ އިމޭޖަސް\nއީރާނުގެ ހަމަލާގައި ސިކުނޑި އަށް ގެއްލުން ލިބުނު އެމެރިކާ ސިފައިންގެ އަދަދު 109 އަށް\n11 ފެބުރުއަރީ 2020 - 15:57 1 comment\nޕެންޓަގަނުން ފުރަތަމަ ބުނީ 34 މީހެއްގެ ސިކުނޑި އަށް ގެއްލުން ލިބުނު ކަމަށެވެ. ފަހުން ބުނެފައި ވަނީ 64 މީހެއްގެ ސިކުނޑިއަށް ގެއްލުން ލިބުނު ކަމަށެވެ. ޕެންޓަގަނުން ބުނީ ޒަޚަމްވި މީހުންގެ 70 ޕަސެންޓް މިހާރު އަލުން ޚިދުމަތަށް ނުކުމެފައިވާ ކަމަށެވެ.\nރައީސް ޑޮނަލްޑް ޓްރަމްޕް އެންމެ ފުރަތަމަ ވިދާޅުވެފައި ވަނީ އިރާގުގައި އެމެރިކާ ސިފައިން ތިބޭ މަރުކަޒުތަކަށް ޖެނުއަރީ 8 ވަނަ ދުވަހު އީރާނުން ދިން މިސައިލް ހަމަލާގައި އެއްވެސް މީހަކަށް ގެއްލުމެއް ނުލިބޭ ކަމަށެވެ. ޓްރަމްޕް ފަހުން ވިދާޅުވެފައި ވަނީ ސިފައިންގެ ބައެއް މީހުންގެ ބޮލުގައި ރިއްސާތީ އުޅޭ ކަމަށާއި އެކަމަކު އެއީ އެހާ ސީރިއަސް ކަމެއް ނޫން ކަމަށެވެ. އަދި އީރާނުގެ ކިބައިން ބަދަލު ނުހިފީ އެ ހަމަލާ އިން ގެއްލުމެއް ލިބިފައި ނުވާތީ ކަމަށް ވެސް ޓްރަމްޕް ވިދާޅުވެފައިވެ އެވެ.\nއީރާނުން މިސައިލް ހަމަލާ ދިނީ އެމެރިކާ އިން ޑްރޯން ހަމަލާދީ އެ ގައުމުގެ ގުދުސް ފޯސްގެ ކޮމާންޑަރު ގާސިމް ސުލައިމާނީ އަވަހާރަކޮށްލާފައިވާތީ އެކަމުގެ ބަދަލު ހިފުމަށެވެ.\nއިތުރު ލިޔުންތައް އެމެރިކާ އީރާން


Taiwan in Rajje ah travel alert nerefi - One Online\nތައިވާން-- ފޮޓޯ_ ތައިވާން ނިޔުސް\nޓައިވާނުން ރާއްޖެއަށް ޓްރަވެލް އެލާޓް ނެރެފި\nވޭތުވެދިޔަ ތިން އަހަރުގެ ތެރޭގައި ޓައިވާނަށް ރިކޯޑު އަދަދަކަށް ޗިކަންގުންޔާ ފެތުރެމުން ދިޔުމުގެ ސަބަބުން ރާއްޖޭގެ އިތުރުން އޭޝިއާގެ ތިން ގައުމަކަށް ޓުރެވަލް އެލާޓް ނެރެފިއެވެ.\nޓައިވާނުގެ ސެންޓަރ ފޯ ޑިސީސް ކޮންޓްރޯލް (ސީޑީސީ) އިން މިދިޔަ އާދިއްތަ ދުވަހު ބުނި ގޮތުގައި ޖުލައި މަހުން ފެށިގެން އެގައުމަށް ޗިކަންގުންޔާ އެތެރެވެފައިވަނީ މިޔަންމާ، ތައިލެންޑް، އިންޑިއާ އަދި ދިވެހިރާއްޖެއިންނެވެ.\nއެހެންކަމުން މި ގައުމުތަކަށް ދަތުރުކުރުމުގައި ސަމާލުވުމަށްވެސް ސީޑީސީ އިން ވަނީ އިލްތިމާސް ކުރައްވާފައެވެ. އެގޮތުން ޓުރެވަލް ވެކްސިން ބޭނުންކުރުމަށާއި މަދިރި ހެފުމުން ރައްކާތެރިވުމަށް ވެސް ވަނީ އިލްތިމާސް ކޮށްފައެވެ.\nސީޑީސީން އިތުރަށް ބުނެފައިވަނީ މިއަހަރު ޗިކަންގުންޔާ ޖެހިގެން އެންމެފުރަތަމަ ރިޕޯޓު ކުރި ކޭސްގެ ސާމްޕަލް ތަހުގީގު ކުރުމުން އެނގިފައިވަނީ އެ ވައިރަސް އެތެރެވެފައިވަނީ މިޔަންމާ އިން ކަމުގައެވެ.\nމިއަހަރުގެ ތެރޭގައި މިދިޔަ އާދިއްތަ ދުވަހާ ހިސާބަށް ޗިކަންގުންޔާ ގެ 24 މައްސަލައެއް ވަނީ ޓައިވާނުގައި ރިޕޯޓުކޮށްފައެވެ. މިއީ 2007 ވަނަ އަހަރާ އަޅައި ބަލާ އިރު ރެކޯޑު އަދަދެކެވެ.\nރިޕޯޓުކުރެވުނު 24 މައްސަލައަށް ބަލާއިރު ސީޑީސީން ބުނީ އޭގެ ތެރެއިން 12 މައްސަލަ މިޔަންމާ އިން،4މައަސަލަ ރާއްޖެއިން،3މައްސަލަ ތައިލެންޑުން،2މައްސަލަ އިންޑޮނޭޝީއާ އިން، 1 މައްސަލަ މެލޭޝިއާ އިން، 1 މައްސަލަ ފިލިޕީންސް އަދި 1 މައްސަލަ ފާހަގަވެފައި ވަނީ އިންޑިއާއިން އައި މީހުންގެ ގައިން ކަމަށެވެ.\nސީޑީސީން ބުނީ، ޗިކަންގުންޔާ އަދި ޑެންގޫ މި ދެ ބަލިވެސް ޖެހެނީ މަދިރީގެ ސަބަބުން ކަމަށާއި މި ދެ ބަލީގެ އަލާމާތްތައްވެސް އެއްގޮތް ކަމަށެވެ. އެގޮތުން ކުއްލިއަކަށް ހުން އައުމާއި، ހުޅުތަކުގައި ރިއްސުމާއި ބޮލުގައި ރިއްސުން ފަދަ އަލާމާތްތައް ހިމެނެއެވެ.\nމަދިރިން ސަލާމަތްވުމަށް މަދިރު ދުންދަނޑި ނުވަތަ ސްޕްރޭ ފަދަ ތަކެތި ބޭނުން ކުރުމާއި ބޮޑަށް ނިވާވާގޮތައް ހެދުން އެޅުމަށާއި ގޭގެ ކުޑަދޮރު ފަދަ ހުޅުވިފައި ހުންނަ ތަންތަނުގައި ނެޓް ފަދަ ތަކެތި ބޭނުންކުރުމަށް ވެސް ފަތުރުވެރިނަނަށް ވަނީ އިލްތިމާސްކޮށްފަ އެވެ.\nގުޅޭ ޓެގު ދިވެހި ރާއްޖެ އިންޑިއާ ތައިލެންޑް ޓުއަރިޒަމް ޓައިވާން


Quarantine vaan jehey muhdhathu 14 dhuvahah ithuru koffi\nކަރަންޓީނުވާން ޖެހޭ މުއްދަތު 14 ދުވަހަށް އިތުރު ކޮށްފި\n07 މޭ 2021 - 17:08:29\nރާއްޖޭގައި ކޮވިޑް ފެތުރޭ މިންވަރު އިތުރުވެފައިވާތީ ރައްކާތެރިކަމުގެ ފިޔަވަޅެއްގެ ގޮތުން ކަރަންޓީނުގެ މުއްދަތު 10 ދުވަހުން 14 ދުވަހަށް އިތުރު ކޮށްފި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނުފައި ވަނީ މިވަގުތުން ފެށިގެން ޑިރެކްޓާ ޖެނެރަލް އޮފް ޕަބްލިކް ހެލްތު ވަކި އެއްޗެއް އަންގަވަންދެން ދަތުރުފަތުރާ ގުޅިގެން ކުރާ ކަރަންޓީނު 14 ދުވަހަށް އިތުރު ކުރަން ނިންމާފައިވާ ކަމަށެވެ.\nއަދި މާލެ އާއި ރާއްޖޭގެ އިތުރު ސަރަހައްދު ތަކުގައި ކޮވިޑް ފެތުރޭ މިންވަރު ބޮޑުތަނުން އިތުރުވެ، ބަލީގައި މަރުވާ މީހުންގެ އަދަދުވެސް މި ފާއިތުވި ދެ ދުވަހު ވަނީ އިތުރުވެފައި ކަމަށް ވެސް އެޗްޕީއޭއިން ބުނެ އެޗެ.\nރާއްޖެއިން ކޮވިޑްގައި ހަ މީހަކު އިއްޔެ މަރުވެފައި ވާއިރު މިއަދު ވަނީ ތިން މީހަކު މީހަކު މަރުވެފައެވެ.\nއަދި ދުވާލެއްގެ މައްޗަށް ބަލިޖެހޭ މީހުންގެ އަދަދު 700 އިން މައްޗަށް އަރާފައިވާއިރު މާލޭގެ އިތުރުން ބަލި ބޮޑަށް ފެތުރޭ ރަށްރަށުގައި ކާފިއު އިއުލާނުކޮށް ރައްކާތެރިކަމުގެ ފިޔަވަޅުތައް ވަނީ ވަރުގަދަ ކޮށްފައެވެ. އެގޮތުން އަތޮޅުތެރޭގެ ހަތް ރަށެއްގައި އެޗްޕީއޭއިން މިހާރު ވަނީ ކާފިއު އިއުލާނު ކޮށްފަ އެވެ.\nރައްކާތެރިކަމުގެ ފިޔަވަޅުތައް ވަރުގަދަކޮށް ޒަރޫރީ ބޭނުމަށް ނޫނީ އެއްރަށުން އަނެއް ރަށަށް ދަތުުރު ނުކުރެވޭނެހެން އުސޫލަށް ބަދަލު ގެނެސްފައިވާއިރު، މާލޭގައި ރޭގަނޑު 9:00 އިން ފަތުހު 4:00 ކާފިއު އިއުލާނުކޮށް ސަރުކާރު އަދި އަމިއްލަ އޮފީސްތަކުގެ މުވައްޒަފުން ގެއިން މަސައްކަތް ކުރަން ވަނީ އަންގައިފައެވެ.